Raajjey gai shoot kuri Ajay ge show mi mahu ge 22 gai | Mihaaru\nރާއްޖޭގައި ޝޫޓް ކުރި އަޖޭގެ ޝޯ މި މަހުގެ 22 ގައި\n10 އޮކްޓޯބަރ 2021 - 06:43\nމިދިޔަ މަހު ބޮލީވުޑްގެ އެކްޓަރު އަޖޭ ދޭވްގަނާ އެކު ރާއްޖޭގައި ޝޫޓްކުރި ޑިސްކަވަރީ ނެޓްވޯކްގެ "އިން ޓު ދަ ވައިލްޑް" ގެ ޝޯގެ އެޕިސޯޑް ޓީޒާއެއް ދައްކާލައި އެ ގެނެސްދޭ ތާރީހު ވެސް އިއުލާންކޮށްފި އެވެެ.\nއެ އެޕިސޯޑް އެންމެ ފުރަތަމަ ޕްރީމިއާ ކުރާނީ ޑިސްކަވަރީ ޕްލަސް އިން މި މަހުގެ 22 ގަ އެވެ. އޭގެ ފަހުން މި މަހުގެ 25 ޑިސްކަވަރީ ޗެނެލް އިން ގެނެސްދޭނެ އެވެ.\nއަޖޭއާ އެކު ރާއްޖޭން ގެނެސްދޭން ބިއާ ގްރިލްސްގެ "އިން ޓު ދަ ވައިލްޑް" ގެ ޓީޒާ އިން ޝޫޓްކުރި ސަރަހައްދުގެ މަތިން ނަގާފައިވާ ޑްރޯންގެ މަންޒަޒުރަކާއި އަޖޭ ލޯންޗެއްގެ ތެރޭގައި އުޅޭ ތަނާއި ކަނޑުއަޑީގެ މަންޒަރުތަކެއް ދައްކާލާފައިވެ އެވެ. މި އެޕިސޯޑްގައި ފެންނާނީ ކަނޑުވުމުން ސަލާމަތްވާން އަޖޭ މަސައްކަތްކުރާ ގޮތެވެ. މި ޝޫޓްކޮށްފައި ވަނީ ވ. އަތޮޅުގަ އެވެ.\nއަޖޭގެ އިތުރުން ބެއާ ގްރިލްސްއާ އެކު ބޮލީވުޑްގެ ޒުވާން އެކްޓަރު ވިކީ ކޯޝަލް ވެސް "އިން ޓު ދަ ވައިލްޑް" އަށް ރާއްޖޭގައި ޝޫޓްކުރި އެވެ. އޭނާގެ އެޕިސޯޑާ ބެހޭ ވާހަކައެއް ޑިސްކަވަރީން އަދި ހާމައެއް ނުކުރެ އެވެ.\nދިވެހިރާއްޖެ ބޮލީވުޑް އިންޑިއާ ރިއަލިޓީ ޝޯ ސެލެބްރިޓީން އަޖޭ ދޭވްގަން ސްޓްރީމިން ޓީވީ


Lanka gai Miskiyythakah Hamaladhenee, Muslimaku maraalaifi\nލަންކާގެ މިސްކިތެއް ސުންނާފަތި ކޮށްލާފައި\nލަންކާގައި މިސްކިތްތަކަށް ހަމަލާދެނީ، މުސްލިމަކު މަރާލައިފި\nއަވަށްޓެރި ސްރީލަންކާގައި މުސްލިމުންނާއި ދެކޮޅަށް ހިންގަމުން ގެންދާ ހަމަނުޖެހުން ތަކުގައި މިރޭ މުސްލިމަކު މަރާލައިފި އެވެ.\nވެރިކަށް ކޮލަމްބޯއާއި 100 ވަރަކަށް މޭރު ދުރުގައި އޮންނަ ޕުއްތަލަމް އަވަށުގައި ތޫނު އެއްޗަކުން ހަމަލާދީ މިރޭ މަރާލާފައިވަނީ 42 އަހަރުގެ ފިރިހެނެކެވެ. އޭނާ މަރާލާފައިވަނީ އޭނާ މަސައްކަތްކުރާ ވަޑާންގެއަށް ބަޔަކުވަދެ ހަމަނުޖެހުން ހިންދާ ތޫނު އެއްޗަކުން ހަމަލާދިނުމަށް ފަހުގައެވެ.\nލަންކާގެ ނޫސްތަކުގައި ބުނެފައިވާގޮތުން އޭނާ ހޮސްޕިޓަލަށް ގެންދިޔަ އިރުވެސްވަނީ މަރުވެފައެވެ.\nއިއްޔެވެސް ލަންކާގައިވަނީ މުސްލިމުންނަށް ހަމަލާދީފައެވެ، މީގެ އިތުރުން މުސްލިމުންގެ މިސްކިތްތަކަށް ގަލުންމާއި ޕެޓްރޯލް ބޮމުން ހަމަލާދީ ސުންނާފަތި ކުރަމުން ގެންދާއިރު އެގައުމުގައި މިހާރުވަނީ ކާފިއު އިއުލާނު ކޮށްފައެވެ.\nގިނަ އަދަދެއްގެ ދިވެހިން ދިރިއުޅެމުން ގެންދާ ލަންކާގެ ހާލަތު ގޯސްވަމުން އަންނައިރު، އަދި ލަންކާގައި ކާފިއު ހިންގާފައި ވުމުން އެކަމަށް ސަމާލުވުމަށް ލަންކާގައި ހުންނަ ދިވެހި އެމްބަސީންވަނީ އިލްތިމާސް ކޮށްފައެވެ.\nSamaalu kamah:mirey 0900PM in feshigen maadhamaa hedhunu 0400AM ah curfew iulaan kurevifaivaa vaahaka dhanavan. Sri Lanka gai dhiriulhuvaa dhivehin curfew gadi thakugai beyrah nukumevadaigen noolhuvumashaai,Sri Lanka sarukaaruge irushaadhu thakah samaaluvelevumah ilthimaas kuran\n— MDV Embassy SriLanka (@MDVembLanka) May 13, 2019\nއެގޮތުން ކާފިއުގެ ވަގުތުތަކުގައި ބޭރަށް ނިކުމެ ނޫޅުމަށާއި ލަންކާ ސަރުކާރުގެ އިރުޝާދުތަކަށް ތަބާވުމަށްވެސް ދިވެހި އެމްބަސީންވަނީ އިލްތިމާސް ކޮށްފައެވެ.\nލަންކާއަކީ މުސްލުމުންގެ މިސްކިތްތަކަށާއި މުސްލިމުންގެ ވިޔަފާރިތަކަށް ހަމަލާދީ ސުންނާފަތިކުރުން އާއްމު ގައުމެކެވެ. އަދި މިދިޔަ މަހު 21 ވަނަ ދުވަހު އައިއެސްއިން ލަންކާއަށް ދިން ހަމަލާއަށް ފަހު ލަންކާގައި މުސްލިމުންނާއި ދެކޮޅަށް މިހާރުވަނީ ހަރަކާތްތައް އަލުން ފަށާފައެވެ.\nރާއްޖެ - ސްރީ ލަންކާ ލަންކާ ހަމަލާ


އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (5)\nފުރަތަމަ ޞަފްޙާ ބަހާއި އަދަބުވަޒަންބަހުރުވަ ގަވާއިދު އަދަބިއްޔާތު ވާހަކަ ސަމާސާ އަދަބު ޝަޚްޞިއްޔަތު މަޢުލޫމާތު ތާރީޚާއި ސަގާފަތުދިވެހި ތާރީޚު ދުނިޔޭގެ ތާރީޚު އާދަކާދަ ތަރިކަ ސަގާފަތު ދީނާއި ދުނިޔެޢަޤީދާ ފިޤްހު އަޚްލާޤް މުޢާމަލާތު ޢިބާދާތު އިޖްތިމާޢީ އިސްލާމީ ތާރީޚު ޚަބަރާއި މަޢުލޫމާތުޚަބަރު މަޢުލޫމާތު ދުޅަހެއުކަމާއި ޞިއްޙަތުޞިއްޙީ މަޢުލޫމާތު ދުޅަހެއު ދިރިއުޅުން ޢާއްމުބައިޢާއްމު މަޢުލޫމާތު ޙަޤީޤަތް ތަފާސްހިސާބު ކުޅިވަރު ފިލްމާއި މިއުޒިކު ކުޑަކުދިންގެ ބައިވާހަކަ މަޢުލޫމާތު މަސައްކަތް ސަމާސާ އަދަބު އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (5)\nދެރަވަރަށް ރަނގަޅު ތާރީޚާއި ސަގާފަތު\t- ދިވެހި ތާރީޚު\tހޯމަ, 28 މެއި 2012 23:56\tޢަބުދުﷲ ޙިލްމީ، މަދަރުސާދޮށުގެ، ގދ.ތިނަދޫ(28 މެއި 2012 (ހޯމަ) ގުޅޭ)އަޅުގަނޑު ލިޔުނު "ނަސަބުގެ ޢިލްމް" މި ސުރުޚީގެ ދަށުގައި ލިޔެފައި ހުރި ކަންކަމާއި އަދި އެކަންކަން ކުރިޔަށް ގެންދިޔުމަށް ބޭނުންވާނޭ ބައެއް ކަންކަމާމެދު ހެޔޮ އެދިވަޑައިގަންނަވާ ބައެއް ބޭފުޅުން ފާޅުކުރައްވާފައިވާ ޝުޢޫރު (ކޮމެންޓް)ގައި ހުރި ކަންކަމަކީ މިފަދަ ކަންކަން ކުރިޔަށް ގެންދަން ބޭނުންވާ ފަރާތްތަކުގެ ސަމާލްކަމަށް ނުހަނު ބޭނުންތެރި ކަންކަމަށް ވާތީ މިލިޔުން ކުރިޔަށް ގެންދިޔުމުގެ ކުރިން އެޝުޢޫރަތަކަށް ބަލާލިއްޔާ ކީއްތޯއެވެ.\nއަހުމަދު 2012-05-27 09:31 ޒާހިރު އެވިދާޅުވާ ސައިޓުގައި ހުރި މަޢުލޫމާތުތަކަކީ މުޅިން ވެސް ކުރީގެ ވަނަވަރު ފޮތްތަކުން ނެގިފައިވާ މަޢުލޫމާތުތައް. ޙިލްމީ އެ ވިދާޅުވަނީ އޭރުން ފެށިގެން މިހާރާއި ހަމައަށް އެދަރިކޮޅުތައް ފެތުރިގެން ގޮސްފައިވާ ގޮތް އިތުރަށް ހޯދާ ވަނަވަރު ފޮތްތަކުގައި ނުލިޔެވި ހުރި އެ ދަރިކޮޅުތަކުގެ ބައިތަކާއި މިހުރިހާ މަޢުލޫމާތުތަކެއް ހޯދާ އިތުރު ދިރާސާތަކެއް ކުރުމުގެ ވާހަކަ ކަމުގައި ޤަބޫލުކުރެވޭ. އެދުވަސްވަރު ވަނަވަރު ފޮތްތަކުގައި ގިނަ ފަހަރަށް ލިޔެވިފައި ހުންނަނީ ދަރިކޮޅެއްގެ އެއްބައި. އިތުރަށް ދިރާސާކޮށްގެން ނޫނީ ދެން ހުރި ބައިތަކެއް ނުހޯދޭނެ. އަޅުގަނޑުމެންގެ ތެރެއިން ކޮންމެ މީހަކު އެމީހެއްގެ ދަރިކޮޅު ހޯދިއްޔާ ކީއްތޯ. ރާއްޖޭގައި އޮތީ ރާއްޖޭގައި ރަސްކަންކުރި ދަރިކޮޅުތައް އެކަންޏެއް ނޫން. ރާއްޖޭގައި ފަރަންސޭސި ދަރިކޮޅާއި މެލޭ ދަރިކޮޅާއި އެފްރިކާ ދަރިކޮޅާއި އިންޑިއާ އަދި ލަންކާ ދަރިކޮޅު ވެސް އެބައޮތް. ހުވަދުއަތޮޅުން ފެށުނު ނަލަޔާގެ ދަރިކޮޅަށް ވީ ކިހިނަކުންތޯ؟ އދ. ދިއްދޫ ފަރަންސޭސި ދަރިކޮޅު މިހާރު ކޮބައިތޯ؟ ފުވައްމުލަކުގައި ޤާއިމްވިކަމަށް ބުނެވޭ މެލޭ ދަރިކޮޅު ކޮބައިތޯ؟ މިއިން ކަމެއް ދެނެތިބި ބަޔަކު މިހާރު ތިބި ކަމަކަށް ނުވޭ. ދަރިކޮޅުތައް ހޯދުމުގައި ސައިންޓިފިކް ތަހުލީލުތައް ކުރުން އެއީ ވެސް ރާއްޖޭގައި އެއްގޮތަކަށް ވެސް އޮތް ކަމެއް ނޫން.ކުރީގެ ވަނަވަރު ފޮތްތަކުގައި ލިޔެވިފައި ހުރި އެއްޗެއް މިހާރުގެ ބައެއްގެ އަތަށް އެރުމުން އެއެއްޗެހި ވެބްސައިޓެއްގައި ޖެހުމަކުން އެއީ އަދި މުޅިން ޝައުގުވެރިކަން ހުރުން ކަމުގައެއް ނުބެލެވޭނެ. އެ ވަނަވަރު ފޮތްތަކާއި ގުޅިގެން ކުރެވެންޖެހޭ އެތައް ހާސް ދިރާސާއެއް ވަނީ ނުކުރެވި. އަދި އެ ވަނަވަރު ފޮތްތަކުގައިވާ ދަރިކޮޅުތަކަށް ވުރެ ރާއްޖޭގައި ގިނައީ ހޯދިފައި ނުވާ ދަރިކޮޅުތައް ކަމީ ފެނިހާމަވާން އޮތް ޙަޤީޤަތެއް. ވަނަވަރު ފޮތްތަކުގައި ހިމެނޭ މީހުންގެ މައުލޫމާތު ވެސް ނަސަބު ޢިލްމުގައި ހިމެނޭ. މިހާރު އިންޓަރނެޓުގައި އެހެރަ މަދު ވަނަވަރުތަކުގައި ވެސް ހިމެނޭ ގިނަ މީހުންނަކީ ނަން އެނގުން ފިޔަވައި އިތުރު މައުލޫމާތެއް ނޭނގޭ މީހުން ކަން ފާހަގަކޮށްލަން. ވީއިރު ކޮބައިތޯ ޝައުގުވެރިކަން ހުރުމަކީ... ޒާހިރު 2012-05-07 10:51 މި ފަހަރުގެ ސަން މަޖައްލާ ގައި (46 ވަނަ އަދަދުގައި) ދިޔަމިގިލީ ދަރިކޮޅުގެ ނަސަބު ޗާޓެއް ކުރައްސަވާފައި އެބަ އޮތެވެ. އަދި ދިވެހިރާއްޖޭގެ ބައެއް ދަރިކޮޅުތަކުގެ މަތިކޮޅުގެ މައުލޫމާތު ފޯރުކޮށްދޭ ސައިޓެއް www.maldivianroots.com ވެސް ހުރެއެވެ. މިއީ ދިވެހި ޒުވާނުން ވެސް ނަސަބުގެ އިލްމަށް ސަމާލުކަންދޭކަމުގެ ހެތްކެކެވެ.ޒާހިރު 2012-05-07 10:51 މި ފަހަރުގެ ސަން މަޖައްލާ ގައި (46 ވަނަ އަދަދުގައި) ދިޔަމިގިލީ ދަރިކޮޅުގެ ނަސަބު ޗާޓެއް ކުރައްސަވާފައި އެބަ އޮތެވެ. އަދި ދިވެހިރާއްޖޭގެ ބައެއް ދަރިކޮޅުތަކުގެ މަތިކޮޅުގެ މައުލޫމާތު ފޯރުކޮށްދޭ ސައިޓެއް www.maldivianroots.com ވެސް ހުރެއެވެ. މިއީ ދިވެހި ޒުވާނުން ވެސް ނަސަބުގެ އިލްމަށް ސަމާލުކަންދޭކަމުގެ ހެތްކެކެވެ. ސަމީރު 2012-05-02 06:16 ޢަބުދުﷲ ޙިލްމީ ލިޔުއްވާފައިއެވާ ކަންތައް އަޅުގަނޑު އަޖުމަ ބެލީމެވެ. ހާލު ހުރީ ހަމަ ލިޔުއްވާފައި އެވާގޮތަށެވެ.އެމެރިކާގެ މަޝްހޫރު ލިޔުންތެރިޔާ އެލެކްސް ހޭލީ އަށް މުނިކާފަމެން، މުނި މާމަމެންގެ ތުންތުން މަތިން " ވާރުތަވީ'' ދެތިން ލަފްޒެވެ. ހަތަރު ފަސް ލަފްޒެއް ނޫނެވެ! މި ދެތިން ލަފްޒު ހިފައިގެން އެކި މީހުން ގާތު އަހަމުން، އޮޅުންފިލުވަމުން އޭނާގެ އާއިލާ އެމެރިކާއަށް ގެނައީ އެފްރިކާގެ ކޮން ހިސާބަކުން ޖަހައިގަނެގެންތޯ ބަލައި ހޯދުމުގެ ދަތުރަކީ މަޝްހޫރު '' ރޫޓްސް " ފޮތް ވުޖޫދަށް އައި އައުމެވެ. ROOTS - Alex Haleyޝާކިރު 2012-05-02 00:41 ޢަބްދުﷲ ޙިލްމީގެ މި ލިޔުއްވުމުގައި ސަމާލުކަމަށް ގެނެސްދެއްވާފައި މިވަނީ ވަރަށް މުހިންމުކަމެއްކަމުގައި ދެކެމެވެ. ދިރާސާތައް ކުރައްވާ ރަސްމީ ނުވަތަ ނުރަސްމީ އިދާރާތަކުންވެސް މިކަމާމެދު ސަމަލުކަން ދެއްވުން މުހިންމުކަމުގައި ދެކެމެވެ. އަމިއްލަ މީހަކުނަމަވެސް މިކަމަށް ޝައުޤުވެރިކަން އުފައްދައިގެން ކުރިމަތިލާންވެއްޖެއެވެ. އެހެންނޫނީ... ތިމާއަކީ ކާކުކަން ތިމާއަށް ނޭނގޭ ހިސާބަށްވެސް........ ދަރިކޮޅު ނުވަތަ ޢާއިލާ ހިނގަމުން ގޮސްފައިވާ ގޮތް ދެނެގަތުމަށްޓަކައި އެކަމުގެ ވަސީލަތް ހޯދައި ލިބިގަންނަން ޖެހެއެވެ. އެވަސީލަތަކީ ދަރިކޮޅާއި ދަރިކޮޅާއި ގުޅުން ހުރި ފަރާތްތަކަކީ ކޮބައިތޯ އެނގޭނޭ ތަކެއްޗާއި ކަންކަމެވެ. ލިޔުންތަކެވެ. ދަރިކޮޅުގެ ޗާޓެވެ. ޢާއިލީގަސް (ފެމިލީޓްރީ)އެވެ. ޢާއިލާ އެނގޭ އިތުބާރު ހުރި ފަރާތްތަކެވެ. އެހެންނޫނީ އެދަރިކޮޅުގެ މީހެކޭ މީހުން ބުނާ މީހަކީ އޭގެ މީހެއްތޯ، މިވެނިމީހަކު މިވެނިމީހަކާއި ގުޅޭތޯ، ގުޅޭނަމަ ގުޅެނީ ކޮންގޮތަކަށް ކިހާ ހިސާބަކުންތޯ، މިކަމެއް ނޭނގޭނެއެވެ. އާދަމް ޢަލައިހިއްސަލާމްގެ ދެމަފިރިކަނބަލުންނާއި ޢީސާ ޢަލައިހިއްސަލާމް ފަދަ މަތިވެރިﷲ ގެ ކުޅަދުންވަންތަ ކަމުގެ ބޮޑުކަމުން އުފައްދަވައި ދުނިޔެއަށް ފޮނުއްވާ ބޭފުޅުން ފިޔަވައި އެހެން ކޮންމެ އިންސާނަކު ދުނިޔެއަށް އުފަންވުމާއި ގުޅިފައިވާނޭ ދެމީހެއްވާނެއެވެ. އެއިން ކޮންމެމީހެއްގެ ހަތަރު މަތިފުށުގައި ހަތަރު މީހުން ވާނެއެވެ. އޭގެ މައްޗަށްވެސް ހަމަ އެގޮތަށެވެ. މިހެންގޮސް ކޮންމެމީހެއްގެ ފެށުން ގުޅޭނީ އާދަމް ޢަލައިހިއްސަލާމް އާއި ކަމަށް ވިޔަސް ކޮންމެމީހަކާއި އާދަމް ޢަލައިހިއްސަލާމް އާއި ގުޅިފައިވާ ގޮތް ހޯދުމަކީ އިލާހީ މަދަދެއްނެތި އާދައިގެ އިންސާނަކަށް ކުރެވޭނޭކަމެއް ނޫނެވެ. ނަމަވެސް އެންމެދުރުން އެނގޭ ހިސާބަކުން އެމީހަކާއި ހަމަޔަށް އެނގެން އޮތްނަމަ އެކަން ބަލައި ދެނެގަތުމަކީ ކޮށްއުޅޭ ކަމެކެވެ. މިލިޔުމުގެ ބޭނުމަށްޓަކައި މުޡުހިރުއްދީން ރަދުންގެ ޢާއިލާއާއި އެޢާއިލާއާއި ގުޅޭ ބައެއް ބޭފުޅުންނަށް ބަލާލެވިފައި އެވަނީ އެބޭފުޅުންގެ ހަމައެކަނި އެއްމަތިފުށުން ނުވަތަ ސިންގަލް ލައިނުންނެވެ. ބަލާލުމުގެ ފަސޭހައަކަށެވެ. ނަމަވެސް ބޭފުޅެއްގެ ދެ މަތިފުށުން، ތިން މަތިފުށުން، ހަތަރު މަތިފުށުން، ބަލާލައިފިނަމަ އެބޭފުޅަކާއި އިތުރު ބޭފުޅުންނާއި ގުޅޭނެއެވެ. މިލިޔުމުގެ ބޭނުމަށްޓަކައި މިގޮތަށް ބަލާލެވިފައިވާ ބޭފުޅުންނަކީ ގިނަ މީހުންނަށް އެނގޭ ބޭފުޅުންނަށް ވެދާނެކަމަށް ބެލެވޭ ބޭފުޅުންނެވެ. އެނޫން އެހެން ބޭނުމެއް އެކަމުގައި އަޅުގަނޑުގެ ނެތެވެ. މިއީ މިސިލްސިލާގައި ގެނެސްދެވޭ މުޡުހިރުއްދީން ރަދުންގެ ޢާއިލާގެ ހުރިހާ ބޭފުޅުން ނޫންކަމާއި ހޯދައި ދެނެގަތުމުގެ މަރުޙަލާގައިވެސް ބޭފުޅުން ވެދާނެކަމާއި އަދި ޢާއިލާއެއްގެ ވަކި ބޭފުޅުންތަކެއް ފާހަގަކުރެވިފައި ވުމުން އެޢާއިލާގެ ދެން ތިއްބެވި އެހެން ބޭފުޅުން ހޯދުމަށްވެސް ފަސޭހަވެގެން ދާނެކަން ހަނދުމަކުރެއްވުން އެދެވިގެންވެއެވެ. ކޮނޑޭ ޢަލިމަނިކުފާނުގެ މުޙައްމަދުދީދީ (ތުއްކަލާދީދީ)، ދެއްވަދޫ ގަނޑުވަރު އާމިނާ މަނިކުފާނާއި ކައިވެނިކުރައްވައި ލިބިވަޑައިގަތް ދޮންދީދީ އާއި ކައިވެނިކުރެއްވީ އޭނާއާއި ދެފަރާތުން ދެބެންގެ ދެދަރި *އިބުރާހީމްދީދީ ކަމާއި އެ ދެކަނބަލުންނަށް ލިބިވަޑައިގަތް ދެއްވަދޫ ގަނޑުވަރުދީދީ(އ) ޒަކަރިއްޔާދީދީގެ ވާހަކަ ދެންނެވިއްޖެއެވެ. (ޒަކަރިއްޔާދީދީ އޭނާގެ ބޭބެ އިސްމާޢީލްދީދީގެ އަރިހަށް ހައްދުންމައްޗަށް ވަޑައިގެން އުޅުއްވި ނަމަވެސް ފަހުން ދިރި އުޅުއްވައި ޢާއިލާ އުފެދުނީ ހުވަދުއަތޮޅުގައެވެ.) ތުއްކަލާދީދީ (މުޙައްމަދުދީދީ)ގެ ދޮންދީއާއި ފަހުން ކައިވެނިކުރެއްވި މުންޑޫ ހަންދަރައްގޭ ޙުސައިން ކަލޭގެފާނަށް ލިބިވަޑައިގެންނެވި އިސްމާޢީލްދީދީ ދިރިއުޅުއްވީ ހައްދުންމަތީގައި ކަމަށް ވެސް ދެންނެވިއްޖެއެވެ. އެ ޢާއިލާ އެ އަތޮޅުގައިވެއެވެ. (*އިބުރާހީމްދީދީ އަކީ، ދެއްވަދޫ ގަނޑުވަރު ދޮންދަލޭކާ ކަނބުލޭގެފާނުގެ ޙަސަން މަނިކުފާނު(ތުއްކަލާ)، ކޮނޑޭ ޢަލިމަނިކުފާނުގެ ދޮންދީދީ (ކޮނޑޭދީދީ) އާއި، ކައިވެނިކުރައްވައިގެން ލިބިވަޑައިގަތް2ބޭފުޅުންގެތެރެއިން *އިބުރާހީމްދީދީ އެވެ. އަނެއްބޭފުޅަކީ މުޙައްމަދުދީދީ (ތުއްކަލާގެދީދީ) އެވެ. މި މުޙައްމަދުދީދީ އަށް ލިބިވަޑައިގަތް ޢާއިޝާދީދީ އާއި ކައިވެނިކުރެއްވީ ވިލިގިލީ ޚަޠީބު ދޮންމަނިކުފާނު ކަމަށް ވެސް ދެންނެވިއްޖެއެވެ. ދޮންމަނިކުފާނާއި ޢާއިޝާދީދީގެ ބޭފުޅުންގެތެރެއިން ދޮންދީދީ، ޙަސަންދީދީ، ފާޠިމާދީދީ، މުޙައްމަދުދީދީ، މޫސާދީދީ، ޢަލިދީދީގެ ޢާއިލާގެ ގިނަ ބޭފުޅުން މިހާރުވެސްވަނީ ވިލިގިލީގައެވެ. ދޮންމަނިކުފާނާއި ޢާއިޝާދީދީގެ މަރިޔަމްދީދީ އާއި ކައިވެނިކުރެއްވީ މާލޭ ބޮއިގަސްދޮށުގޭ މޫސާ ކަލޭގެފާނެވެ. ލިބިވަޑައިގަތީ އާމިނާދީދީ، ޢާއިޝާދީދީ، ކަތްދާދީދީ އެވެ. އުސްތާޛު މައުމޫން ޢަބުދުލްޤައްޔޫމް އަކީ ކަތްދާދީދީ އާއި ޝައިޚު ޢަބުދުލް ޤައްޔޫމް ކައިވެނިކުރައްވައިގެން ލިބިވަޑައިގަތް ބޭފުޅެކެވެ. ކުރިންދެންނެވި މަރިޔަމްދީދީ އާއި ބޮއިގަސްދޮށުގޭ މޫސާ ކަލޭގެފާނާއި ދެމަފިރިކަނބަލުންގެ ޢާއިލާގެ ގިނަ ބޭފުޅުންވަނީ މާލޭގައެވެ. ހައްދުންމަތީގައި ވަޒަންވެރިވެލެއްވި އިސްމާޢީލްދީދީގެ އެއްބަޑު ދެއްވަދޫ ގަނޑުވަރުދީދީ(އ) އާއި ކައިވެނިކުރެއްވީ ކޮނޑޭ ޢަލިމަނިކުފާނުގެ މޫސާދީދީގެ އަޙުމަދުދީދީ އެވެ. ލިބިވަޑައިގަތީ އިސްމާޢީލްދީދީ، ފާޠިމާދީދީ، އިބްރާހީމްދީދީ، މުޙައްމަދުދީދީ، އަދި ޙާޖީދީދީ ނުވަތަ ޅަކޮއި ދީދީއެވެ. ޙާޖީދީދީގެ ކަޅުތުއްތުދީދީ އަކީ ހަވަރުތިނަދޫގެ ގޮއިވެރިކަން ކުރެއްވި ބޭފުޅެކެވެ. ފަހުން ވަޒަންވެރިވެލެއްވީ މާލެ އަތޮޅު ގުރައިދޫގައެވެ. އޭނާގެ ޢާއިލާ އެތާނގައިވެއެވެ. (މި ޢާއިލާ ގެނެސްދެވޭތޯ މަސައްކަތް ކުރަމުން ގެންދެވެއެވެ.) (މިހާރުގެ ބައެއް މީހުން ދެއްވަދޫ ގަނޑުވަރުދީދީ(އ)ގެ ނަން ކުރުކޮށް ކިޔައި ލިޔަނީ "ދެއްވަދޫދީދީ" އެވެ. ނަމަވެސް އެންމެ ކުރިންވެސް "ދެއްވަދޫދީދީ" ކިޔައި އުޅުނީ ކޮނޑޭ ޢަލިމަނިކުފާނާއި ޢާއިޝާދީދީގެ ދަރިކަލުން މުޙައްމަދުދީދީ (ތުއްކަލާދީދީ)ގެ ދޮންދީދީ އަށެވެ. މިނުކުތާ ހަނދުމަކޮށްލެއްވުން އެދެވިގެންވެއެވެ.) ދެއްވަދޫ ގަނޑުވަރުދީދީ(އ) ގެ އިސްމާޢީލްދީދީ ކައިވެނިކުރެއްވީ ހަވަރުތިނަދޫ ފޫޅުމާ ދަލޭކާފާނާއެވެ. އިސްމާޢީލްދީދީ އާއި ދަލޭކާފާނު ދިރިއުޅުއްވީ ހަވަރުތިނަދޫގައެވެ. އެޢާއިލާ އެރަށާއި އެހެން ބައެއް ރަށްރަށުގައި އެބަވެއެވެ. މިސިލްސިލާގެ 4ވަނަ ބައިގައި ދަންނަވާފައިވާ މާލޭ ޤައުމީ ހޮޓެލުން ހައްދުންމަތީގެ ބޭފުޅެއްކަމަށްވާ މުޙައްމަދު ޖަމީލުއާއި ވާހަކަދެއްކެވި ހަވަރުތިނަދޫ ކަތީބު ޙުސޭންދީދީ (އޮޅަދީދިކަތީބު) ގެ ބައްޕައަކީ ދެއްވަދޫ ގަނޑުވަރުދީދީ(އ) ގެ އިސްމާޢީލްދީދީގެ މުޙައްމަދުދީދީއެވެ. ދެއްވަދޫ ގަނޑުވަރުދީދީ(އ) ގެ ފާޠިމާދީދީ އާއި ވާދޫ ގައްދަޑުގޭ ޙުސައިން މަނިކުފާނު ކައިވެނިކުރައްވައިގެން އުޅުއްވީ ވާދޫގައެވެ. މިދެމަފިރިކަނބަލުންނަށް އިބްރާހީމްދީދީ އަދި ކަތްދައިދީ (ޚަދީޖާދީދީ) ލިބިވަޑައިގަތެވެ. މިބޭފުޅުން ލިބިވަޑައިގަތްފަހުން ޙުސައިން މަނިކުފާނު އަވަހާރަވުމުގެ އާލާސްކަންފުޅުގައި އޮންނަވަނިކޮށް އޭނާގެ އެދިވަޑައިގަތުމަށް ދެން ފާޠިމާދީދީއާއި ކައިވެނިކުރެއްވީ ޙުސައިން މަނިކުފާނުގެ ކޮއްކޮ ގައްދަޑުގޭ ޢުސްމާނު މަނިކުފާނެވެ. ލިބިވަޑައިގަތީ ތުއްތުދީދީ (މަރިޔަމްދީދީ) ސަންފާދީދީ، އަދި މުޙައްމަދުދީދީ އެވެ. މިހާރު ފެންނަންއޮތް ވާދޫ ގައްދަޑުގެ ދަރިފަސްކޮޅުގެ ބޮޑުބަޔަކީ ދެއްވަދޫ ގަނޑުވަރުދީދީ(އ) ގެ ފާޠިމާދީދީއާއި ގައްދަޑުގޭ ދެ ބޭފުޅުންގެ ދަރިފަސްކޮޅެވެ. ގައްދަޑުގޭ ޢުސްމާނު މަނިކުފާނުގެ ތުއްތުދީދީ (މަރިޔަމްދީދީ)އަކީ ވާދޫ ތުއްތުކަތީބުގެ މުންނަ (ބައްޕަގެ މަންމަ)އެވެ. ޢުސްމާނު މަނިކުފާނުގެ އިބްރާހީމްދީދީ ކައިވެނިކުރެއްވީ ކޮނޑޭ ޢަލިމަނިކުފާނުގެ ހުޅެދޫދީދީ (ހުޅެއްދީދި)އާއި ހަވަރުތިނަދޫ ދޮންޢަލިތަކުރުފާނު (ހަވަރުތިނަދޫ ޙާޖީ މުޙައްމަދު ކަލޭގެފާނުގެ ބައްޕައާއި ދެބެންގެ ދެދަރި) ކައިވެނިކުރައްވައިގެން ލިބިވަޑައިގަތް ބޭފުޅުންގެތެރެއިން އާމިނާދީދީއާ އެވެ. އިބްރާހީމްދީދީ އާއި އާމިނާދީދީއަށް ލިބިވަޑައިގަތީ މުދިމް މުޙައްމަދުދީދީ، ގައްދަޑުގޭ ދޮންތުއްތުދީދީ(އ)، އަޙުމަދުދީދީ، ދޮންދީދީ އެވެ. މުދިމް މުޙައްމަދުދީދީ އަށް ދެ ބަނޑަކުން ބޭފުޅުން ލިބިވަޑައިގަތެވެ. އާމިނާދީދީއާއި ކައިވެނިކުރައްވައިގެން ދޮންދީދީ އެވެ. ހަވަރުތިނަދޫ ވަލުގޭ ޙަސަންތަކުރުފާނުގެ ޢާއިޝާފާނާއި ކައިވެނިކުރައްވައިގެން އާމިނާދީދީ، އަޙުމަދުދީދީ އެވެ. ޑރ. ޢަލީ ލަޠީފުގެ މަންމައަކީ ފަހުން މިދެންނެވި އާމިނާދީދީ (އާމިނަތު މުޙައްމަދުދީދީ) އެވެ. ބައްޕައަކީ ގައްދަޑުގޭ ޢަބުދުﷲ ލަޠީފެވެ. އާމިނަތު މުޙައްމަދުދީދީ އާއި ކުރިން ކައިވެނިކުރެއްވީ ހަވަރުތިނަދޫ ޙަސަން ހަބީބެވެ. އެ ކައިވެނިން ޙަބީބާ ޙަސަން ޙަބީބު ލިބިވަޑައިގަތެވެ. ގައްދަޑުގޭ ދޮންތުއްތުދީދީ(އ) އާއި މުލަކު ދުޑޭރެ އަޙުމަދުދީދީ ކައިވެނިކުރައްވައިގެން ލިބިވަޑައިގަތީ ގައްދަޑުގޭ ދޮންދީދީ އެވެ. ދޫޑޭރެ އަޙުމަދުދީދީ އަކީ ޙާޖީ ބަންޑާރައިންގެ ފާމުލަދޭރިކިލެގެފާނުގެ އަޙުމަދުދީދީގެ ދޫޑޭރެ ޢަލިދީދީ، ޙާޖީ ބަންޑާރައިންގެ ކިލެގެފާނުގެ ޙުސައިންދީދީގެ ދޮންދީދީއާއި ކައިވެނިކުރައްވައިގެން ލިބިވަޑައިގަތް އާމިނާދީދީ، އިބްރާހީމް މަޖުދުއްދީންގެ ދޮންމަނިކުއާއި ކައިވެނިކުރައްވައިގެން ލިބިވަޑައިގަތް ބޭފުޅެކެވެ. ގައްދަޑުގޭ ދޮންތުއްތުދީދީ(އ) އާއި ގެދަރު ޢަލިމަނިކު ކާވެނިކުރައްވައިގެން މަރިޔަމްދީދީ ޑރ. އަޙުމަދު ލަޠީފު އަދި ޢަބުދުﷲ ލަޠީފު ލިބިވަޑައިގަތެވެ. ކުރިން ދެންނެވި ގައްދަޑުގޭ ދޮންތުއްތުދީދީ(އ)ގެ ދޮންދީއާއި ޝައިޚު ޢަބުދުﷲ ޒުހުރީ ކައިވެނިކުރައްވައިގެން ލިބިވަޑައިގަތް ބޭފުޅަކީ އަޙުމަދު ޒާހިރެވެ. ޝައިޚު ޢަބުދުﷲ ޒުހުރީއަކީ ގައްދަޑުގޭ ޢުސްމާނު މަނިކުފާނުގެ އިބްރާހީމްދީދީ، ކޮނޑޭ ޢަލިމަނިކުފާނުގެ ހުޅެއްދީދިގެ އާމިނާދީދީއާއި ކައިވެނިކުރައްވައިގެން ލިބިވަޑައިގަތް ދޮންދީދީއާއި، ކޮނޑޭ ޢަލިމަނިކުފާނުގެ ހުޅެއްދީދިގެ ފާޠިމާދީދީއާއި މުލަކު މައިގެ ޙަސަން މާރާދަކަލޭގެފާނު ކައިވެނިކުރައްވައި ލިބިވަޑައިގަތް ޙުސައިންދީދީ (ފިޔޯރީ ތުއްތީދީ) ކައިވެނިކުރައްވައިގެން ލިބިވަޑައިގަތް ޢަބުދުﷲ ޒުހުރީ އެވެ. ދޮންދީދީ އާއި ޙުސައިންދީދީ (ފިޔޯރީ ތުއްތީދީ)ގެ އަޙުމަދު ޙުސައިންދީދީ، ޝައިޚު ޢަލީ ޙުސައިންދީދީ، އާމިނަތު ޙުސައިންދީދީ، ޢާއިޝަތު ޙުސައިންދީދީގެ ޢާއިލާވެސް އެބަ އޮތެވެ. ޙަސަން މާރާދަކަލޭގެފާނާއި ފާޠިމާދީދީ އަށް5ބޭފުޅުން ލިބިވަޑައިގެން ޢާއިލާ ހިނގާފައިވެއެވެ. ގައްދަޑުގޭ ޙުސައިން މަނިކުފާނުގެ އިބްރާހީމްދީދީ، ކޮނޑޭ ޢަލިމަނިކުފާނުގެ ހުޅެއްދީދިގެ އާމިނާދީދީއާއި ކައިވެނިކުރައްވައިގެން ލިބިވަޑައިގަތް އަޙުމަދުދީދީ، އައްޑޫ ޙަސަންދީދީގެ ސަންފާދީދީ އާއި ކައިވެނިކުރައްވައިގެން ލިބިވަޑައިގަތީ މުޙައްމަދު ރަޝީދު، ޢަބުދުލް ޢަޒީޒު، ޢަލީ މުޞްޠަފާ (ކުރީގެ އެމް.އީ.އެސްގެ ޕްރިންސިޕަލް) އަދި މަރިޔަމްދީދީ ލިބިވަޑައިގަތެވެ. ކޮނޑޭ ޢަލިމަނިކުފާނުގެ ހުޅުދޫދީދީ (ހުޅެއްދީދި)ގެ ޒުލޭޚާދީދީ އާއި ކައިވެނިކުރެއްވީ މީދޫ ގަނޑުވަރު ޙަސަންދީދީ އެވެ. ޙަސަންދީދީ އަކީ ޙާޖީ ބަންޑާރައިންގެ ކިލެގެފާނުގެ ޢާއިޝާދީދީ އާއި މީދޫ ގަނޑުވަރު މުޙައްމަދު ތައްޚާނާއި ކައިވެނިކުރައްވައިގެން ލިބިވަޑައިގެންނެވި ބޭފުޅުންގެތެރެއިން ބޭފުޅެކެވެ. އަނެއް3ބޭފުޅުންނަކީ އަޙުމަދުދީދީ، ކަތްދާދީދީ، އަދި އާމިނާދީދީ އެވެ. މީދޫ ގަނޑުވަރު ޙަސަންދީދީ، ހުޅުދޫދީދީގެ ޒުލޭޚާދީދީ އާއި ކައިވެނިކުރައްވައިގެން ލިބިވަޑައިގަތް ފިޔޯރީ ދޮންދީދީ އާއި ކައިވެނިކުރެއްވީ ހުޅުދޫ ވާރުގޭ އަޙުމަދުދީދީ އެވެ. މި ދެމަފިރިކަނބަލުންނަށް މަރިޔަމްދީދީ، މުޙައްމަދުދީދީ، އާމިނާދީދީ، އިބްރާހީމްދީދީ، ކަތްދާދީދީ، ޙަސަންދީދީ ލިބިވަޑައިގަތެވެ. ހުޅުދޫ ޢަބުދުﷲ ރަޝީދަކީ ފިޔޯރީ ދޮންދީދީގެ މަރިޔަމްދީދީގެ ބޭފުޅެކެވެ. ފިޔޯރީ ދޮންދީދީގެ މުޙައްމަދުދީދީގެ، މަރިޔަމްދީދީގެ ބޭފުޅަކީ ފިޔޯރީ އިރަމާގޭ ޢަބުދުﷲ ޙުސައިންދީދީ އެވެ. ޑރ. އިބްރާހީމްދީދީ (ޑރ.ޑީޑީ) އާއި ޝައިޚު މުޙައްމަދު ފާރޫޤަކީ މުޙައްމަދުދީދީގެ، ޒުލޭޚާދީދީގެ، އާމިނާދީދީގެ ބޭފުޅުންނެވެ. ޢަބުދުއްރަޝީދު ނާފިޒުމެންނަކީ މުޙައްމަދުދީދީގެ ރަޝީދާގެ ބޭފުޅުންނެވެ. ފިޔޯރީ ދޮންދީދީގެ ކަތްދާދީއާއި ދީދީގެ އެޅަދީދީގެ އިބްރާހީމްދީދީ އާއި ކައިވެނިކުރައްވައިގެން އަޙުމަދު އިބްރާހީމްދީދީ (ސަންދާނު އަހައްމައިދީ) މެން ބޭފުޅުން ލިބިވަޑައިގަތެވެ. މުޙައްމަދުދީދީ (ކޫއްޑޫދީދީ) މެންނަކީ ފިޔޯރީ ދޮންދީދީގެ، ޙަސަންދީދީގެ، މަރިޔަމްދީދީގެ ބޭފުޅުންނެވެ. ފިޔޯރީ ދޮންދީދީގެ އިބްރާހީމްދީދީ (އައްޑޫ ތުއްތީދި، ނުވަތަ ޝައިޚު އިބްރާހީމް ލުޠުފީ) ހިތަދޫ އެޅަދީދީގެ ފާތިމަތު ދީދީއާއި ކައިވެނިކުރައްވައިގެން މުޙައްމަދު އިބްރާހީމް ލުޠުފީ، ހިތަދޫ ގަނޑުވަރު ބެއްޔާގެ އިބްރާހީމް ދީދީގެ ޢާއިޝާދީދީއާއި ކައިވެނިކުރައްވައިގެން ފާޠިމަތު އިބްރާހީމް ލުޠުފީ، މާލޭ ކަންޒުދޮށުގޭ އަހުމަދުދީދީގެ ޢާއިޝާދީދީ އާއި ކައިވެނިކުރައްވައިގެން ސަމީރާ އިބްރާހީމް ލުޠުފީ، އަދި ހުޅުދޫ މުސްކުޅިއާގޭ އާމިނަތު ސުފައިދާ އާއި ކައިވެނިކުރައްވައިގެން ޑރ މުޞްޠަފާ ލުޠުފީ އާއި އަހުމަދު ލުތުފީ ލިބިވަޑައިގަތެވެ. (ނުނިމޭ)ނޯޓް: މިލިޔުމަށް ގެންނަންޖެހޭ ޞައްޙަ އުނިއިތުރެއް ވާނަމަ އެކަން އަންގަވާދެއްވުމަކީ އެދެވިގެންވާ ކަމެކެވެ.\nމިލިޔުން ކިޔައިފައިވާ ޢަދަދު: 8026\nމި ލިޔުން ލިޔުއްވި ބޭފުޅާ މިވަގުތު ދުނިޔޭގަ ގަދަވެ ހެޔޮ ޙާލުކޮޅުގައި ހުންނެވި ނަމަ އަޅުގަނޑު ގުޅާލަން ބޭނުން މިސައިޓުން އަޅުގަނޑަށް އެކަމަށް އެހީތެރިކަމެއް ފޯރުކޮށްދެއްވާނެކަމަށް ހީކުރަން\nޝަހުދީގެ ކޮމެންޓެއްގައި ލިޔުއްވައިފައިވާ ހުވަދުއަތޮޅު ނިލަންދޫގައި އޮންނަ ދަރިކޮޅާއި ރައީސް މައުމޫންގެ މުނިމާމަ ޢާއިޝާދީދީ އާއި ސީދާ ގުޅިވަޑައިގަތުމެއް ނެތެވެ. ނިލަންދޫގައި އޮންނަ އެދަރިކޮޅާއި ސީދާ ގުޅިވަޑައިގަތުން އޮތީ ރައީސް މައުމޫންގެ މުނިމާފަ ވިލިގިލީ ކަތީބު ދޮންމަނިކުފާނާއި އެއްބަނޑުއެއްބަފާ ދެ ބޭފުޅަކާއިއެވެ. މިދެންނެވި ދޮންމަނިކުފާނަކީ އޭނާގެ އަނބިކަނބަލުން (ރައީސް މައުމޫންގެ މުނިމާމަ) ޢާއިޝާދީދީގެ ބައްޕަ މުޙައްމަދުދީދީ(ތުއްކަލާގެދީދީ)އާއި ދެބެންގެދެދަރި ބޭފުޅެކެވެ. ދޮންމަނިކުފާނުގެ މަންމަ ޢާއިޝާދީދީގެ ބައްޕައަކީ ކޮނޑޭ ޢަލިމަނިކުފާނެވެ. ދޮންމަނިކުފާނުގެ އަނބިކަނބަލުން(ރައީސް މައުމޫންގެ މުނިމާމަ) ޢާއިޝާދީގެ ބައްޕަ މުޙައްމަދުދީދީގެ މަންމަ ދޮންދީދީގެ ބައްޕައަކީވެސް ކޮނޑޭ ޢަލިމަނިކުފާނެވެ.\nއަލްއުސްތާޒު މައުމޫނު ޢަބުދުލްގައްޔޫމުގެ މަންމާފުޅުގެ މާމަ(އިބްރާހީމް މުޒުހިރުއްދީނު ރަސްގެފާނުގެ އަލްއަމީރު މުޙައްމަދުމަނިކުފާނުގެ އަންނަބީލު މޫސާމަނިކުފާނުގެ ކޮނޑޭ ޢަލިމަނިކުފާނު ކައިވެނިބެއްލެވި މުޙައްމަދު ޣިޔާސުއްދީނު ރަސްގެފާނުގެ އަލްއަމީރު އިބްރާހީމް ފާމުލަދޭރިކިލެގެފާނުގެ އަންނަބީލާ ޢާއިޝަތުދީދީއާ ދެމަފިރިކަބަލުންގެ ދޮންދީދީގެ މުޙައްމަދުދީދީގެ ޢާއިޝަތުދީދީ)ގެ ބޭފުޅުންގެތެރެއިން ގއ. ވިލިގިލި ފިޔަވައި ގއ.ނިލަންދޫގައި އޮންނަ ދަރިކޮޅު މިލިއުމުން ސާފުވާން އެބައޮތްތޯއެވެ.\nޝައިޚު އިބްރާހީމް ލުޠުފީ ހުޅުދޫން ކައިވެނި ބައްލަވައިގެންނެވި ބޭފުޅާގެ ނަން "މުސްކުޅިއާގެ އާމިނަތު ސުފައިދާ" މިގޮތަށް އޮތުމުން ކުށް ހުރި ކަމަށް ފެންނާތީ އެކަން ރަނގަޅު ކޮށްލެއްވުމަށް ދެންނެވީމެވެ. ރަނގަޅު ގޮތަކީ "މުސްކުޅިގޭ އާމިނަތު ސުފައިރާ" އެވެ.\nލުޠުފީގެ ހޯއްދެވުމަކާމެދު... 2\nއިސްދޫ ދަރިކޮޅޭ މި ކިޔާ ދަރިކޮޅު ނިސްބަތްކުރުން އެންމެ އައުލާކަން ބޮޑީ ވަކި ރަށަކަށް ނިސްބަތްކުރާނަމަ ފުވައްމުލަކަށް ކަން ވަރަށް ސާފެވެ. އިސްދޫ ދަރިކޮޅޭ ކިޔެން އޮތީ ލުޠުފީ ވިދާޅުވާހެން އިސްދޫ ކުޑައިބީ ކަމަނާގެ ސަބަބުންނެވެ. މި ކުޑައިބީ ކަމަނައެއްގެ މަތިފުށް އެއްގޮތަކަށްވެސް އެނގޭކަށް ނެތެވެ. އެއާޚިލާފަށް މި ދަރިކޮޅުގެ 15 ވަރަކަށް ބޮޅު ނުވަތަ ކާފައިންނަކީ (އިސްދޫ ދަރިކޮޅުގެ ސުލްތާން އަލީގެ ބައްޕާފުޅު މުލަކު ދައިގަނޑު މާފަތްތަކުރުފާނު ނުވަތަ ކާފާފުޅު މުލަކު ދޮން އީސާ ޚަތީބާ ހަމައިން ފެށިގެން) ފުވައްމުލަކު މީހުންކަން ވަރަށް ސާފުކޮށް އެނގެން އެބައޮތެވެ. 15 ވަރަކަށް ޖީލާ އެއް ޖީލު ދެ ޖީލާ ހުރި ފަރަޤު ކިހައި ބޮޑުތޯއެވެ. މި ދަރިކޮޅު ފެށުނުކަމަށް ބުނެވެނީ ޔަމަނު ސުލައިމާނު ޤާދިރާ ހަމައިންކަން ފާހަގަކޮށްލަމެވެ. މި އުސޫލުން ބަލާނަމަ މި ދަރިކޮޅަށް ޔަމަނު ދަރިކޮޅޭ ވެސް ކިއިދާނެއެވެ. ނަމަވެސް ފުވައްމުލަކު ދަރިކޮޅޭ ކިޔުން ލާޒިމުކުރަނީ 15 ވަރަކަށް ކާފައިން ސީދާ ފުވައްމުލަކަށް ނިސްބަތްވާތީއެވެ. ފުވައްމުލަކުގެ ލެއާއި މި ދަރިކޮޅު ގުޅިފައިވާ މިންވަރަށް އެހެން އެއްވެސް ރަށެއްގެ ލެއާއި ގުޅިފައިވާ ކަމަށް އެނގެން ނެތުމުންނެވެ. ސުލައިމާނު ޤާދިރުގެ ކާފަ ދަރިކަލުން އީސާ ބިން ސޫރު ދިރިއުޅުނީ ފުވައްމުލަކު މީހަކާ އިނދެގެން ފުވައްމުލަކުގައި ކަމަށް ތާރީޚުން ހެކިލިބެން އެބައޮތެވެ. މި އީސާ ގާދިރުގެ ޔޫނުސް ގާދިރު މަރުވީ ފުވައްމުލަކުގައި ކަމާއި އަދި އޭނާގެ ޔޫސުފް ގާދިރު ނުވަތަ ޔޫސުފް ނާއިބު އެންމެ ފުރަތަމަ ކައިވެނި ކުރީ ފުވައްމުލަކު މީހަކާ ކަން ހުރިހާ ރިވާޔަތަކުން ވެސް ވަރަށް ސާފުކޮށް އެނގެން އެބައޮތެވެ. ޔޫސުފް ނާއިބުގެ ވެސް އުފަން ރަށެއްކަމަށް ފުވައްމުލަކު ކެޑޭރެ ވަނަވަރާއި ހަވާލާދީ އުސްތާޛު ލުތުފީ ބަޔާންކުރައްވަނީ ފުވައްމުލަކެވެ. ޔޫސުފް ނާއިބުގެ މައިންބަފައިންނަކީ ފުވައްމުލަކު މީހުން ކަމުގައި ވެސް ލުޠުފީ ލިޔުއްވައެވެ. (މިފަދައިން ލިޔުއްވާފައި އެވަނީ ކުރިން މި ދެންނެވި އުސޫލުން ޔޫސުފް ނާއިބުގެ ބައްޕަ އީސާ ފުވައްމުލަކުގައި ވަޒަންވެރިވެ ފުވައްމުލަކު މީހެއްގެ ގޮތުގައި ލޭބަލްޖެހިފައިވުމުން ކަމަށް ޤަބޫލުކުރެވެއެވެ.) ކޮންމެއަކަސް ފަހުން މީދޫގައި ދިރިއުޅުއްވާ އަވަހާރަވުމުން "މީދޫ ޔޫސުފް ނާއިބު"ގެ ނަމުން ފުވައްމުލަކަށް އުފަން މި ޔޫސުފް މަޝްހޫރުވީއެވެ. މި ޔޫސުފް ނާއިބަކީ ފުވައްމުލަކު މީހެއްކަމަށް ހެކި ލިބޭ އަނެއް ޕޮއިންޓަކީ އޭނާގެ ހުރިހާ ދަރިން ކަހަލަ ގޮތަކަށް މީދޫގައި ނުތިބެ ފުވައްމުލަކުގައި އުޅެފައިވާކަމެވެ. އިސްދޫ ދަރިކޮޅަކީ ޔޫސުފް ނާއިބުގެ ހޯދަޑު ހަސަން ޚަތީބުގެ ދަރިކޮޅެވެ. ކޮންމެއަކަސް ވަކި ރަށަކަށް ނިސްބަތް ކުރާ ނަމަ މި ދަރިކޮޅު ނިސްބަތްކުރުން އެންމެ އައުލާކަން ބޮޑީ އެ ރަށެއްގެ ލެޔާއި މި ދަރިކޮޅު އެންމެ ބޮޑަށް ގުޅިފައިވާކަމަށް އެނގެން އޮތް ފުވައްމުލަކާއެވެ. ޔަމަން ދަރިކޮޅު ކިޔުމަށް އަޅުގަނޑު ހިތްހަމަ ނުޖެހެނީ އެއީ ރާއްޖެއިން ބޭރު މިހާރު ވެސް އޮތް ޤައުމެއްގެ ނަމަކަށް ވެފައި ހުރާ ދަރިކޮޅަށް ފްރާންސް ދަރިކޮޅޭ ނުކިޔާ އޮތް އުސޫލުގެ މަތިންނެވެ. ހުރާ ދަރިކޮޅަކީ ފްރާންސުގެ ދޮން ލުއީގެ ދަރިކޮޅުކަމަށް މުހަންމަދު އަމީން ދީދީ ލިޔުއްވައެވެ. ކޮންމެއަކަސް ހުރާ ދަރިކޮޅު އަދި ދިޔަމިގިލީ ދަރިކޮޅަށް ނަންދެވުނު އުސޫލުން ބަލާނަމަ މި ދަރިކޮޅަށް ފުވައްމުލަކު ދަރިކޮޅޭ ކިޔެން ޖެހޭކަން މި ފައުޅުކުރެވޭ ޚިޔާލުގެ ފުރަތަމަ ބައިގައި އެވަނީއެވެ. އަޙްމަދުގެ ކޮމެންޓުގައި ވާހެން މި ދަރިކޮޅުތަކަށް އެންމެ ފުރަތަމަ އެނގެން އޮތް މީހާގެ ނަމުން ނަމަވެސް ނަންދިނުން އެއީ ރަނގަޅު ގޮތެކެވެ.\nހެޔޮ އެދޭ ފަރާތެއްގެ ނަމުގައި ކޮމެންޓް ކުރި ފަރާތަށް ދަންނަވާލާނީ ސީނާ ޒާހިރަކީ ޤާޟީ އިބްރާހީމް މަޖްދުއްދީނުގެ ދޮންމަނިކުގެ ދޫނޑޭރެ އަޙްމަދުދީދީގެ ދޮންދީދީގެ އަޙްމަދު ޒާހިރު ކަމެވެ. ދޫނޑޭރެ އަޙްމަދުދީދީއާ އެއްބަފާ ދޫނޑޭރެ ޢަލިދީދީ ނުވަތަ ދޮންމަނިކުގެ ޢަލީ ދީދީގެ ދަރިކޮޅެއް ނެތެވެ. ސީނާ ޒާހިރުގެ މަންމަ ދޮންދީދީ އާއި މަޝްހޫރު ޝާއިރު އަލީ މުސްތަފާ (ހިޒާރުގެ ރާގު) އަކީ ދެބެއިންނެވެ. "ނަންފުޅު މުޙައްމަދު މުޞްޠަފާ، ރަންއަކުރުގައި ކުލަގަދަވެފާ،އަންގާލުމަށް ފަހުގައި އުފާ، ކަންތައް ވިޔޭ މާ ފަހިވެފާ." މިއީ އަލީ މުސްތަފާގެ ޅެމެކެވެ.\n"ތާޜީޚީ ގޮތުން ސާބިތުކުރެވޭ ޙަޤީޤަތްތަކުގެ މައްޗަށް ބިނާކޮށް ގިނަ ދުވަސްތަކެއް ވަންދެން ޤަބޫލުކުރެވެމުން އައިސްފައިވާ ޤަބޫލުކުރެވުންތައް ބަދަލުނުކުރެވޭ ކަމުގައި ވަނީ ނަމަ ތާރީޚީ ހޯދުންތައް ހޯދުމުގެ ބޭނުމެއް ނެތެވެ."އިސްދޫ ދަރިކޮޅުގެ ފެށުން އެންމެދުރުން އެގެނީ ފުވައްމުލަކާއި ހަމައިންނެވެ. އެހިސާބުން ބަލާނަމަ އޮންނަންޖެހެނީ "ފުމައްމުލަކު ދަރިކޮޅުން މުޡުހިރުއްދީން ރަސްގެފާނުގެ ޢާއިލާ" މިގޮތަށެވެ. މިއީ މިހާރު ތިޔަ ވިދާޅުވިގޮތަށް ބަދަލުކުރަންވެއްޖެ އުޞޫލެކެވެ. އެހެންނޫނީ ވަކިރަށަކަށް ނިސްބަތްނުކޮށް މިވެނިމީހެއްގެ ދަރިކޮޅޭ ނުވަތަ ޢާއިލާއޭ ކިޔުން ރަގަޅެވެ. އެހެން މިދެންނެވީ އެންމެދުރުން އެގޭ މީހާއަށްވުރެ ނޭގޭ މީހަކު އެއަށްވުރެ ދުރުގައި ހުރެދާނެއެވެ. އެހެންވުމުން އިންޞާފަކަށްވަނީ ރަށަކަށް ނިސްބަތްނުކޮށް މީހަކަށް ނިސްބަތްކުރުމެވެ.\nއިސްދޫ ދަރިކޮޅަކީ ޙަޤީޤަތުގައި ފުވައްމުލަކު ދަރިކޮޅެއް ކަމަށާއި މި ދަރިކޮޅަށް އިސްދޫ ދަރިކޮޅޭ ކިޔެން ޖެހުނީ އިސްދޫ ކުޑައިބީ ކަމަނާގެ ސަބަބުން ކަމުގައި ލުޠުފީ ލިޔުއްވާފައި އެބައޮތެވެ. ލުޠުފީގެ ލިޔުމުން އެނގެނީ ޙަޤީޤަތުގައި މި ދަރިކޮޅަށް ކިޔެން ޖެހެނީ ވެސް ފުވައްމުލަކު ދަރިކޮޅުކަމެވެ. ވަރަށް އިންސާފުވެރިކަމާއެކު ފާޅުކުރައްވާފައި އޮތް ފުރިހަމަ ޚިޔާލުފުޅެކެވެ. ހުރާ ދަރިކޮޅަށް ހުރާ ދަރިކޮޅޭ ކިޔުނު އުސޫލުން ނުވަތަ ދިޔަމިގިލީ ދަރިކޮޅަށް ދިޔަމިގިލީ ދަރިކޮޅޭ ކިޔުނު އުސޫލުން ބަލާކަމަށް ވަންޏާ ޙަޤީޤަތުގައި އިސްދޫ ދަރިކޮޅަށް ކިޔެން ޖެހޭނީ ފުވައްމުލަކު ދަރިކޮޅުކަން ޔަޤީނެވެ. ހުރާ ދަރިކޮޅުގެ ރަސްކަން ފެއްޓެވި ދޮން ބަންޑާރައިންނަކީ މާލެއަށް އުފަން ބޭފުޅެކެވެ. މި ރަދުންގެ ބައްޕާފުޅަކީ ވެސް މާލެއަށް އުފަން އެދުވަސްވަރުގެ ވަޒީރެކެވެ. ކާފާފުޅަކީ ވެސް މާލެއަށް އުފަންވިކަމަށް ބެލެވޭ ހަމަ ޔަޤީނުންވެސް މާލޭގައި އުޅުއްވި ބޭފުޅެކެވެ. މަންމާފުޅަކީ މުލަކަތޮޅު މުއްޔަށް ނިސްބަތްވާ އާއިލާއެއްގެ މާލެއަށް އުފަން ބޭކަނބަލެކެވެ. ކަން މިހެން އޮވެމެ ހުރާ ދަރިކޮޅޭ ކިޔުނު އުސޫލުން ބަލާކަމަށްވަންޏާ އިސްދޫ ދަރިކޮޅަށް ވެސް ކިޔެން ޖެހެނީ ފުވައްމުލަކު ދަރިކޮޅުކަން ޔަޤީނެވެ. ދިޔަމިގިލީ ދަރިކޮޅަށް ބަލައިލާއިރު މި ދަރިކޮޅު ފެށެނީ މުޡައްފަރު އިމާދުއްދީނާ ހަމައިންނެވެ. ދިޔަމިގިލީ މީހަކަށް ވަނީ މި ރަދުންގެ ކާފާފުޅެވެ. ބައްޕާފުޅަކީ ވެސް މާލޭގައި އުޅުއްވި ވަޒީރެކެވެ. އިސްދޫ އަލި ރަސްގެފާނުގެ ކާފާފުޅަކީ4މަތިފުށުން ފުވައްމުލަކު މީހެއްކަން ފާހަގަކޮށްލަމެވެ. ބައްޕާފުޅަކީ ވެސް ފުވައްމުލަކަށް އުފަން ބޭފުޅެއްކަމަށް ހެކި ލިބެއެވެ. އެހެންކަމުން ބަޔާންވެދިޔަ ދެ ހާލަތަށްވުރެ މި ޙާލަތުގައި ފުވައްމުލަކު ދަރިކޮޅުގެ ގޮތުގައި ނަންދިނުން މާ އައުލާކަން ވެސް ބޮޑެވެ. ކުރިން ދެންނެވިފަދައިން ހުރާ ދަރިކޮޅު ވެސް ސީދާ ކ. ހުރައާ ހަމައަށް ދަނީ ދޮން ބަންޑާރައިންގެ މުނިކާފާފުޅާ ހަމައިން ވިއްޔާއެވެ.ދިވެހިރާއްޖޭގައި ރަސްކަން ކުރި ދަރިކޮޅުތަކަށް ނަންދިން ފަރާތެއްކަމަށް އެނގެން އޮތީ ރާއްޖެއަށް ވެސް ނިސްބަތްނުވާ އެޗް.ސީ.ޕީ ބެލްއެވެ. ބެލް މި ދަރިކޮޅުތަކަށް ނަންދެއްވީ އެދުވަސްވަރު ތާޖުއްދީނުގެ ތާރީޚުންނާއި ރާދަވަޅިން އެނގެން ހުރި މައުލޫމާތުތަކަށް ބިނާކޮށެވެ. ތާޜީޚު ދީބާ މަހަލް އަދި ރާދަވަޅި ފަދަ އިހުގެ ލިޔުންތަކުގައި އިސްދޫ ދަރިކޮޅުގެ ތަފްސީލަކަށް ގޮސްފައެއްނުވެއެވެ. ހަމައެކަނި އިސްދޫ ވެލާނާތަކުރުފާނުގެ އަލިރަސްގެފާނޭ ވިދާޅުވުމުން ފުއްދަވާލައްވާފަ އޮތީއެވެ.އެހެންކަމުން އެޗް.ސީ.ޕީ ބެލްއަށް އިސްދޫ ދަރިކޮޅާ ބެހޭ ތަފްސީލުތައް އެނގިވަޑައިގެންފައި ނެތީއެވެ. ތާޖުއްދީނުގެ ތާރީޚު ދީބާ މަހަލްގައި "އިސްދޫ ވެލާނާ ތަކުރުފާނު" އާ ހަމައިން ދަރިކޮޅު ފަށާފައި އޮތުމުން އެއީ އިސްދޫ ބޭފުޅެއްކަމަށް ނިންމަވާ އިސްދޫ ދަރިކޮޅުގެ ނަމުން ނަންދެއްވީއެވެ. ނަމަވެސް އުސްތާޛު ލުޠުފީ ބަޔާންކުރައްވާފައިވާ ޙަޤީޤަތަކީ މި ވެލާނާ ތަކުރުފާނަކީ ފުވައްމުލަކު ބޭފުޅެއްކަމެވެ. ވެލާނާކަން ލިބުމުގެ ކުރީގައި ފުވައްމުލަކު ދައިގަނޑު މާފަތްތަކުރުފާނުކަމެވެ. ކަމުގެ ބާވަތުން ލުޠުފީ ވިދާޅުވެފައިވާ އެހެން ވާހަކައެއް ވެސް ދަންނަވާލާނަމެވެ. "ތާޜީޚީ ގޮތުން ސާބިތުކުރެވޭ ޙަޤީޤަތްތަކުގެ މައްޗަށް ބިނާކޮށް ގިނަ ދުވަސްތަކެއް ވަންދެން ޤަބޫލުކުރެވެމުން އައިސްފައިވާ ޤަބޫލުކުރެވުންތައް ބަދަލުނުކުރެވޭ ކަމުގައި ވަނީ ނަމަ ތާރީޚީ ހޯދުންތައް ހޯދުމުގެ ބޭނުމެއް ނެތެވެ."\nއިބްރާހީމްދީދީ ވިދާޅުވިނަމަ، ވިދާޅުވިގޮތަށް އެ ކޮމެންޓް ލިޔުއްވި ފަރާތުން ނުލިޔުއްވުނީ ދޮގެއްތޯ އެވެ. ވިދާޅުވާނީ "ކަތްދާ މަނިކުފާނަކީ ރަހާގެ ބޭފުޅެއް" ކަން އެނގޭ ގޮތަށެވެ.އިބްރާހީމްބޭބެ އަރިހަށް ނުދެވޭތާ ގިނަ އަހަރުތަކެއް ވެއްޖެ އެވެ. ދިޔަ ދުވަހެއްގެ ހަނދުމަފުޅެއް ވެސް އޭނާ ނުހުންނާނެހާ ގިނަ ދުވަސްތަކެވެ. އިބްރާހީމްބޭބެ ޢާއިލާގައި އަޅުގަނޑަށްވުރެ މިކަމަށް ޤާބިލް ބޭފުޅުން ވެސް އެބަ ތިއްބެވި އެވެ. އެ ބޭފުޅުން އެކަމާއި އުޅުއްވާނެ އެވެ. އެކަމަކު އަރިހަށް ދެވިއްޖެނަމަ . . . . . . .-----------------------------------------------------------------------------------------------އ.ނ އަކީ މަސައްކަތުގެ ގޮތުން ވެސް އަޅުގަނޑާއި ގާތް ބޭފުޅެކެވެ. އަދި ބައެއް ބޭފުޅުންގެ ކޮމެންޓްތަކަށް ބަލާއިރު އ.ނ އާއި އަޅުގަނޑާއި އަދި މާ ބޮޑު އެހެން "ގާތްކަމެއް" އެބަ އޮތްކަން އެނގިވަޑައިގަންނަވާނެ އެވެ. 7497279 ފޯނާއި ގުޅާލެއްވުމުން އަޅުގަނޑާއި ބެހޭ މަޢުލޫމާތު އެނގިވަޑައިގެންފާނެ އެވެ.\nޙިލްމީގެ މި މަސައްކަތަށް ތަޢުރީފު ކުރަމެވެ. އަޅުގަނޑުމެންނަކީ ވެސް ނަސަބުގެ އިލްމުގެ މަސައްކަތްތައް ކުރާ ބަޔަކީމެވެ. އިސްދޫ، ދިޔަމިގިލި، ހުރާ، ބޮޑު ފަނޑިޔާރު ދަރިކޮޅުގެ ވަރަށް ގިނަ މަޢުލޫމާތު އެބަހުށްޓެވެ. އެހެންވީމާ ޙިލްމީއާ ބައްދަލުކޮށް ވާހަކަ ދައްކައިލަން ވަރަށް ބޭނުމެވެ. ޙިލްމީގެ ނަންބަރު ލިބޭތޯ ވެސް މަސައްކަތްކޮށްފީމެވެ. ވީމާ ޙިލްމީއާ ގުޅޭނެ ގޮތެއް އަންގަވައިދެއްވުން އެދެމެވެ.\nސިޔާސީ ސިލުވާނު ހުވަދުއަތޮޅު ގައި އެނގެން އޮތް އެންމެ ދުވަސްވީ، ވާރު ފަތްކޮޅު\n192 ކިޔުންތެރިން ހޮވައިލެވިފައިވާ ލިޔުން\nރޯދަ ހަދިޔާ – (ހަލީސާ - 13)\nހެޔޮ ޢަމަލު ގިނަކުރާކަށް ނުވިސްނަންތަ؟\nހިތް ހިތަކަށް... (1)\nލިޔުންތައް ކިޔައިފައިވާ ޖުމްލަ ޢަދަދު : 11786108


SunOnline: #VAAHAKA: Fire and Ice - 17\nފަޔަރ އެންޑް އައިސް (17)\nއައިޝާ ނަސީމް 09 Jul 2019, 16:53\nގޭތެރޭގެ ހިމޭންކަން މުގުރައިލީ ބަލްސަމްގެ ހަޅޭކުގެ އަޑެވެ. އަހާ ކޮންމެ ފަހަރަކު ބުނާނީ ބިރުވެރި ފުރޭތައެއް އުދަގޫކުރަނީ ކަމަށެވެ. އެބުނާ ފުރޭތަ އެހެން މީހުންނަށް ފެންނަކަމަކަށް ނުވެއެވެ. ފުރުގާންގެ ހިތާމައަކީ އަންހެނުންނާއި ކުދިންކޮޅުވެސް ނަފްސާނީ މައްސަލަޖެހި އެންމެންގެ ދިރިއުޅުން ބަރުބާދުވެފައިވާ ކަމެވެ. ސިއެނާ ބައިންދާފައި އިންނަނީ ކޮޓަރިއެއްގައި ވަކިންނެވެ. ސްކިޒޮފްރީނިއާގެ ވަކިތަކުގެ ދަށުގައި އޭނަގެ އާއިލާ ހައްޔަރުވެ ހިތް ކުދިކުދިވެގެން ދާއިރު އެމީހުންނަށް އެހީވާނެގޮތެއް އޭނަގެ ސިކުނޑިއަކަށް ނާދެއެވެ. ނަފްސާނީ ޑޮކްޓަރަކަށްވެ އޭނަ އުގެނިފައި ހުރި އިލްމަކުން އާއިލާއަށް އެހީތެރިކަމެއް ނުދެވެއެވެ. ކުރާ ބޭހަކުން އަސަރެއް ނުކުރެއެވެ. އެކަމާއިހުރެ އޭނަ ކުރާ ހިތާމަތައް ދެނެވޮޑިގެންވަނީ ހަމައެކަނި ހެއްދެވިފަރާތެވެ.\nބަލްސަމް މަސަލަސްކޮށްފައި ފުރުގާން އާޔާއާއި ވާހަކަދައްކާލަން ވަނެވެ.\n"އަޅުގަނޑަށް ހީވާގޮތުން ދޭ އާ ރިއަލް"\n"ދަރިފުޅާ. އެއީ އަހަރެމެން ތެރޭ އުޅޭ އެއްޗެއް ނޫނޭ ކިތައް ދުވަހު ބުނީމަ ގަބޫލުކުރާނީ. ތި ހުރިހާ ފިއާސްތަކުން އަރައިގެން އާޔާ ހިތްވަރުގަދަ ކުއްޖަކަށްވެއްޖެކަމަށް ބައްޕަ ހީކުރީ. އެކަމަކު ބައެއްފަހަރު ނަފުސްތައް ބަލިކަށިވެދާނެ. އެއީ ތަބީއީކަމެއް. ހަޔާތުގައި އަންނަ އަޑިގުޑަންތަކުން އެންމެ ވަރުގަދަ ނަފުސްތަކަށްވެސް ލޮޅުން އަރުވަފާނެ. ވީއިރު އަހަރެންގެ ކުޑަކުޑަ ދަރިފުޅަށް ވެސް މިއައީ އެފަދަ ދުވަސްތަކެއް. ދަރިފުޅު ކިޔައިދީބަލަ. ކޮންކަމެއް ގޯސްވަނީ. ކޮންކަހަލަ އެއްޗެއް ފެންނަނީ................................" ފުރުގާން އާޔާގެ އިސްތަށިގަނޑުގައި އޯގާތެރިކަމާއިއެކު ފިރުމައިލިއެވެ.\nއާޔާ ފެންވަރާލުމަށްފަހު ނަމާދުކުރިއެވެ. މޫނުމަތިން ޚުޝޫއަތްތެރިކަން ފާޅުވާން ހުއްޓެވެ. ދެއަތް އުފުލާލައިގެން ދުޢާކުރަން އިރުކޮޅަކުން އިނުމަށްފަހު ތެދުވުނުއިރު ހިތަށް ހަމަޖެހުން ގެނުވާދީފިއެވެ. އޭނަދެކޭގޮތުން ހުރިހާ ޝަކުވާތަކެއް ބަންޑުން ޖަހާ ކޮންމެ ކަމެއް ހިއްސާކުރެވޭނީ ހަމައެކަނި ހެއްދެވި ފަރާތާއެވެ.\n"ގޯޑް އިޒް މައި ބެސްޓްފްރެންޑް. ކޮންމެ ވަގުތަކު ކޮންމެ އިރަކު އައި ކެން ޓޯކް ޓު ހިމް........................................." އާޔާ ހިނިތުންވެލިއެވެ.\nއަލަމާރި ހުޅުވާލުމަށްފަހު "ރަފައިލް" ފޮތް ނަގާފައި ބޭރު ސަފުހާއަށް ނަޒަރު ހިންގައިލިއެވެ. ފުރިހަމަ ތަސްވީރެކެވެ. އިންސާނަކު މިހާ ފުރިހަމައެއް ނުވާނެއެވެ.\n"އެކްސެޕްޓް އާރިޒް..." ސިކުނޑީގެ ކޮންމެވެސް ދިމާލަކުން ވައިއަޑަކުން ބުނެލިހެން ހީވިއެވެ.\nއާރިޒްގެ ސަބަބުން ޖެހިގެން އަވަށްޓެރިގޭގެ ފިނިފެންމާބަގީޗާގެ ހިތްގައިމުކަމުން އުފާލިބިގަތުން މަހުރޫމްވެފައިވާތާ ދުވަސްކޮޅެކެވެ. ބައްޕަ ބުނިފަދައިން އޭނަ މާ ބަލިކަށިވީއެވެ. އޭނަ ބެލްކަންޏަށް ނުކުތުން އާރިޒްއަށް ހުރަސްއެޅިގެން ނުވާނެއެވެ. އޭނަ އާރިޒް އެތާ ހުރިކަމަށް ނަހަދާ އަމިއްލަ ގޭގައި އަމިއްލަ ބެލްކަނީގައި އުޅެންޖެހޭނެއެވެ. އޭނަގެ ބެލްކަނީގައި ހުރި މުށިތަކުގައިވާ ގަސްތައް ފެންނުދޭތާ ކޮން ދުވަހެއްހެއްޔެވެ؟ ފެންދިނުމުގެ ބަހަނާގައި ބެލްކަންޏަށް ނުކުތަސް އާރިޒް ދެކޭހިތުން މިދެދުވަހަކު ހިތް ތެޅިފޮޅޭވަރާއި ހުވަފެނުން ފެންނަވަރު އެނގޭނީ ހަމައެކަނި އާޔާއަށެވެ. ބެލްކަނީގެ ދޮރު ހުޅުވައިލުމާއިއެކު ވައިރޯޅިއާއިއެކު ނޭފަތުގައި އެޖެހުނީ ފިނިފެންމާތަކުގެ ލުއިލުއި މީރުވަހެވެ. އެތައް ސަތޭކަ ފިނިފެންމާތަކުން ބަގީޗާގައި ކުލަޖެހިފައިވާއިރު ޖަންބުމާގަހުގައިވެސް މާ އަޅާ ބަރާވެފައެވެ.\n"ވާއު......" އާޔާއަށް ބުނެވުނެވެ.\nފޯނު ހުޅުވާލުމާއެކު ބެލްކަންޏަށް ނުކުތް އާރިޒްގެ ސޫރަ ފެނިފައި ސިހިފައި ފޯނު މޫނުމަތިން ދުރުކޮށްލެވުނެވެ.\nކޮފީއެއް ހިފައިގެން އާރިޒް ހުރިއިރު ދެންމެ ފެންވަރާލައިގެން ނުކުތްހާ ތާޒާއެވެ. އޭނަ އެއްލޯ މަރައިލީ "ފްލާޓް"ކުރާފަދަ ގޮތަކަށެވެ. އެލޮލުގެ ސިހުރުގައި އަންހެންކުދިން ޖެހޭފަދަ ރީތިކަމެއް އެ އަޅި ކަޅިއާއި އެސްފިޔަތަކުގައިވެއެވެ. އާޔާއަށްވެސް ދެލޯ ބޮޑުކޮށްގެން ބަލަން ހުރެވުނީއެވެ. އާރިޒް ހާދަ ހިތްގައިމެވެ. އެއްމިޔަކަނުން ހީލާއިރު ކޮންފަދަ ފުރިހަމަހެއްޔެވެ؟ ފޮތުގައިވާ ރަފާއިލްގެ ތަސްވީރާއި ވައްތަރުވާން އުޅުނަސް އަދި އާރިޒްގެ މޫނުގައި އެހާ ހަރު ގޮތެއްނެތީއެވެ.\n"ހުއްދަނެތި މަގޭ ޕިކްއެއް ނެގީ؟" އާރިޒް ބުމަ އަރުވައިލިއެވެ.\n"ނޮޓް ޔޫ.....މި ގަސްތަކުގެ ފޮޓޯ ނެގީ......." އާޔާ ބުމަ ކައިރިކޮށްލިއެވެ.\n" ރުޅިއަންނަކަމަށް ބޭރުފުށުން ދައްކަން އުޅުނަސް ރުޅިވެރިކަމުގެ ޒައްރެއްގެ މިންވަރުވެސް އެހިތުގައި ނެތެވެ. އެހިތުގައި ގަދަކުރަން ފަށާފައިވަނީ މުޅިން އެހެން ޖަޒުބާތެކެވެ. އާރިޒް ރެއިލިންއަށް ކުޑަކޮށް ލެނގިލައިގެން ހުރެ ކޮފީތަށި ތުބުގައި ޖެހިއިރު އެއިން އަރަމުންދިޔަ ދުން އެމޫނުގައި ބޮސްދޭންފެށިއެވެ. ދުންތަކުގެ ތެރެއިން އެ މޫނު ފެންނަލެއް ހިތްގައިމުކަމުން ދުރު ބަލައިލުން ފަސޭހަކަމަކަށް ނުވިއެވެ. އެވެސް އާޔާގެ ސިކުނޑިއަށް ފެންނަމުން ދިޔައީ އިތުރަށް މަންޒަރުތައް ވަރުގަދަކުރުވާފައެވެ. އެނަގެ ސިކުނޑިއަށް ކޮންމެ ކަމެއް ފެންނަނީ އެއަށްވުރެ ވަރުގަދަކޮށެވެ. ތްރީޑީ މަންޒަރެއް ފަދައިންނެވެ. އާޔާ ކަޅިޖަހާނުލާ އާރިޒްއަށް ގެއްލިފައި ހުރިކަން އެނގި އާރިޒް ދެންކޮށްލީ އަދި އާޔާ ހިތަށްވެސް ނާރާ ކަމެކެވެ. އަތް ފޯރުކޮށްލާފައި ފިނިފެންމަލުގެ ގޮފިކޮޅެއް ބިންދާލަފައި އޭނައާއި ދިމާލަށް މަޑުމަޑުން އެއްލައިލިއެވެ. މާތަކުން ފުރިފައިވާ އެގޮފިކޮޅު އޭނަގެ މޫނުގައި ބީހިލާފައި މާބްލް މަތީގައި ގޮސް ޖެހުނެވެ. އާރިޒް ދެން އަތުން އޭނަ ދައްކައިލީ ހިތެއްގެ ނިޝާނެވެ.\n"ވަޓް......." އާޔާ އެއްޗެކޭ ބުނަން އުޅުނެވެ.\n"އާޔާ. އަހަރެން ތި ބެލްކަންޏަށް ދަންތަ؟ " އާރިޒް އެހިއެވެ. އާޔާގެ ޖަވާބަކަށް އިންތިޒާރުކުރުމެއް ނެތި އޭނަ ރެއިލިން މައްޗަށް ކޮޅަށް ތެދުވުނުތަން ފެނިފައި އާޔާ އުޅުނީ ހަޅޭއްލަވައިގަންނާށެވެ. ކައިރިކޮށް ބެލްކަނި ފެނުނަސް އެތަނުން ވެއްޓި އާރިޒްއަށް އަނިޔާއެއް ލިބެން ކީއްކުރަން އެމޫނުގައި ކޫރުމެއް އެޅޭކަށްވެސް އޭނަ ނޭދެއެވެ. އާރިޒް އަމިއްލަ ނަފުސަށް ލޯތްބެއް ނެތީހެއްޔެވެ؟ ފިރިހެނުންގެ މިޒާޖެވެ. އާޔާ ބަލަން ހުއްޓާ އާރިޒް އަރި އަޅާލިތަން ފެނުނެވެ.\n"ނޫން ނޫން......" އާޔާގެ އަޑު ފަޒާގައި ގުގުމައިލިއެވެ.\nއާޔާ ސިހުމާއި ބިރުވެރިކަމުން ފުރިފައިވާ ނަޒަރަކުން ބަލަން ހުއްޓާ އާރިޒް ކޮޅަށް ތެދުވުނުތަން ފެނުނެވެ. އެހާ މަތިން ވެއްޓިފައި އާރިޒްއަށް އަނިޔާއެއް ނުލިބި ސަލާމަތްވުމަކީ ހަމަ ކަރާމާތެކެވެ. ހިތާހިތުން އޭނަ ހެއްދެވިފަރާތަށް ހަމްދުކުރިއެވެ. އާރިޒްއަށް ގެއްލުމެއްނުވުމުން އުފަލުން ހިތް ފަޅައިގެންދާވަރު ވިޔަސް ނުރުހުމުގެ ނަޒަރަކުން ބަލާލާފައި ބެލްކަނީގެ ދޮރު ލައްޕާލުމުން އާރިޒްއަށް ހެވުނެވެ.\nއާރިޒް މިސްކިތުން ނުކުތްތަން ފެނި އާޔާއަށް ހިނިތުންވެލެވުނެވެ. ކާރު މަޑުކޮށްފައި އެއްޗެކޭ ބުނެލަން އުޅެފައިވެސް އޭނަ ކާރު ދުއްވާލައިފިއެވެ. ހަޔާތުގެ ބައިވެރިޔަކަށް އޭނަ ބޭނުމީ އަޅުވެރި އެކެވެ. އާރިޒްފަދަ ޒުވާނެކެވެ. މިޒަމާނުގައި މެދުމިނުގެ ރަގަޅު ޒުވާނުން ދެނެގަތުން ފަސޭހައެއްނޫނެވެ. ދީނީގޮތުން ހައްދު ފަހަނަޅާދިޔުމާއި ދީން ގަބޫލުނުކުރާ އެތީސްޓުންގެ އޮއިވަރުގައި ޖެހި މަގު އޮޅިގެންދާ ޒުވާނުން ދަނީ ދުވަހަކަށްވުރެ ދުވަހެއް ގިނަވަމުންނެވެ. ނަމަވެސް އާރިޒްއާއި ހިތް ގަޔާވެވިއްޖެއެވެ. ހުވަފެންތަކަށް ކޮންމެ ރެއަކުހެން އަންނަނީ އާރިޒްއެވެ.\n"ހިތް އެދޭ ކަހަލަ ކުއްޖެއް އަލަށް މި ފެނުނީ. މޭބީ ހީޒް ދަ ވަން......" އާޔާ އަމިއްލަ ނަފުސަށް ބުނެލިއެވެ. "އެކަމަކު ބައްޕަ ގަބޫލުވާނެތަ؟ "\nފާނޫޒެއްގެ އަލިކަމުގެ ތެރެއަށް ގެނބިފައިވާ ސިޓިންރޫމްގައި ގޭމް ކުޅެން އާރިޒްއިނީ ގެއްލިފައެވެ. ފިޔަވަޅުތަކުގެ އަޑު ނީވި އާރިކް ޖެހިގެން ހުރި ސޯފާގައި އިށީނުމުން އާރިޒް ސިހިފައި ބަލައިލިއެވެ.\n"ލޫސިފާ. އިތުރަށް އޮޅުމެއްގެ ތެރޭ ބަހައްޓާކަށް ބޭނުމެއްނޫން. ކުޑައިރުއްސުރެން އެތައް އަހަރެއްވާންދެން އަހަރެމެން ދެމީހުން ވަކިވީ މައިންބަފައިންނަށް ދިމާވި މަޖުބޫރީ ހާލަތުގެ ސަބަބުން. މިހާރު ނަސީބު އަހަރެމެންނާއި އެއްކޮޅުވެ ދެމީހުން އެއްތަންވުމުގެ ފުރުސަތުދީފި. އެނގޭތަ. ސާޖަރީ ހަދައިގެނެއް ނޫން އާރިޒް ސިފަ ބަދަލުވީ. ޖަނާ އޮޅުވައިލަން މަ އެހެން ބުނީ. އެކްސިޑެންޓްވިޔަސް މޫނަށް އެހާ ބޮޑުގެއްލުމެއް ނުވޭ. ލުސިފާ މޫނުގައި ކުރިން ހުރި އުފަން ލަފެއް. އެ ނައްތައިލީ. ޕްލާސްޓިކް ސާޖަރީ ނެހެދިޔަސް އަހަރެމެންތެރޭ ފަތްޕިލާވެލީގެ މޮޅު ހަކީމުން އުޅޭތީ އެކަހަލަ އެއްޗެއް އުގުޅައިލީމަ އެ ދިޔައީ. އަހަރެމެން އުފަންވިއިރު ދެމީހުންގެ ސިފަ ތަފާތެއް ނެތް. އަހަރެމެންނަކީ ޓްވިންސްއޭ ބުނެފިއްޔާ................................" އާރިކްގެ މޫނުމަތިން އެހެން ދުވަހު ނުފެންނަ ސީރިއަސްކަމެއް ފެނުނެވެ.\n"ވަޓް..............." އާރިޒްގެ ހިތް ތެޅިގަތީ ހަމައެއް ލަމައެއް ނެތިއެވެ. ހިތް ހުއްޓިދާނެފަދައެވެ.\n"ތިބުނަނީ އެރިކްގެ ޕޭރެންޓުންނަކީ އަހަރެންގެވެސް މަންމައާއި ބައްޕައޭތަ. އެޕްރީލް ފޫލް ހައްދަންތަ. އެރިކް ތިކަހަލަ ސަމާސާނުކުރޭ............." އާރިޒްއަށް ހިފަހައްޓައިގެން ހުރި ނޭވާ ދޫކޮށްލެވުނެވެ.\n"ނޮޕް. އެޑޮޕްޓެޑް ޕޭރެންޓްސް. އަސްލު އެމީހުންނަކީ އަހަރެންގެ ހަގީގީ މައިންބަފައިންނެއް ނޫން. އެމީހުން އަހަރެން އެޑޮޕްޓްކުރީ.........." އާރިކް ހަގީގަތް ބުނެދިނެވެ.\n"ދެން ހަގީގީ މަންމަމެން ކޮބާ...."\n"ޑެޑް......." އާރިކްގެ ލޯ ފެންކަޅިވިއެވެ.\n"އަހަރެމެން ވަކިވީ ކިހިނެއްތަ؟ "\n"ހުރިހާ ސުވާލެއްގެ ޖަވާބު އެއްފަހަރާ ނުލިބޭނެ. އެކަމަކު އަހަރެން އާރިޒްއަށް އެންމެ ފުރަތަމަ ދުވަހުވެސް މިކަން އަންގަން ޖެހޭ. މާ ލަސްވީ ނުބުނެ. އަހަންނަށްވެސް އެނގުނީ މަންމަގެ އާއިލާގެ ފަރާތުން. ލުސިފާއަކަށް ނޭގޭނެ. ދޭ އާ ޕަވަފުލް. މިހެން ބުންޏަސް އިމޭޖިން އެއް ނުކުރެވޭނެ. އެހާވެސް އޯލްޑް ޕަވަފުލް ފެމިލީއަކުން އަހަރެމެން އައިސްފަ މިވަނީ. އަހަރެމެންގެ ބްލަޑްލައިން އެކަމަކު އިތުރު ސުވާލުތައް ނުކުރައްޗޭ. މަޑުމަޑުންގޮސް އާރިޒް ހަދާން އަންނަން ފެށީމަ ހުރިހާ އެއްޗެއް ވިސްނޭނެ........" އާރިކް ތެދުވެ ޖިންސްގެ ޖީބަށް އަތްޖަހައިލިއެވެ.\n"މްމމް.....އަހަންނަށް އަދިވެސް ގަބޫލެއް ނުކުރެވޭ. އަހަރެމެން ހަމަ ޓްވިންސްތަ........." އާރިޒް ހޭންފެށިއެވެ. މިހުރިހާ ދުވަހު އޭނަ އާރިކްއާއި މެދު އެކުވެރިއެއްގެ ގޮތުން ދެކެފައި ހަމަ ކުއްލިއަކަށް އެ ހައިސިއްޔަތު ބަދަލުވުމުން އޭނައަށް ވީގޮތްތައް ދެކެން އާރިކް ހުރީ މަޖާވެފައެވެ. އާރިކް މާ "ކޫލް" ވިޔަސް އޭނަ ތަންކޮޅެއް ލަދުރަކީކަން ނޭގެއެވެ.\n"އޯކްވާޑް ވެފަތަ؟ " އާރިކް ލޮލަށް ގޮތެއް ހަދައިލިއެވެ.\n"ހެލް ނޯ..އެކަމުން ވަކި ކަމެއް ޗޭންޖުވާނެތަ؟ މަށަކަށް ހިޔެއްނުވޭ. އަހަރެމެންނަކީ ބެސްޓްފްރެންޑްސް..................ޖަނާއަށް އެނގޭތަ؟ " އާރިޒްވެސް ހަމަޖެހެން މަސައްކަތްކުރިއެވެ. އަދިވެސް އޭނަ ހުރީ އެކަން ބަލައިގަންނަން ފަސޭހަ ނުވެފައެވެ. ހަމަ ކުއްލިއަކަށް އެކުވެރިއަކު ބޭބެއަކަށް ވީއެވެ. އެވެސް އެއްމާބަނޑު ބޭބެއަށެވެ.\n"ނޭގޭނެ...." އާރިކް ކުރު ޖަވާބެއް ދިނެވެ. އާރިޒްވެސް ތެދުވުނެވެ. އާރިޒް އާރިކްގެ މޫނަށް ބަލަން ހުރީ އަލަށް އާރިކް ފެނުމުން ބަލާނެހާ ފަރުވާތެރިކަމާއިއެކު ދަސްކުރާ ނަޒަރަކުންނެވެ. އާރިޒްއަށް އެލޮލުގެ ތެރެއިން އޭނަގެ ސޫރަ ފެނުނެވެ. ކުރިން އޭނައަށް އެކަން ރޭކާނުލީ ކީއްވެހެއްޔެވެ؟ ޕްލާސްޓިކް ސާޖަރީ ހަދައިގެން މޫނުމަތީގެ ސިފަ ބަދަލުކުރެވިދާނެއެވެ. ނަމަވެސް ކަޅި ބަދަލެއް ނުކުރެވޭނެއެވެ.\nއާރިކްގެ ބުނުމުގެ ތެދުކަން ސާބިތުކޮށްދިނީ ލޮލެވެ.\nއާރިކް އާރިޒްގެ ކަނދުރާއަށް އެއް އަތް ވައްޓައިލަމުން ކައިރިކޮށްލާފައި ބޭބެއެއްގެ ހައިސިއްޔަތުން ބައްދައިލީ ފުރަތަމަ ފަހަރަށެވެ. އިރުކޮޅެއްވާންދެން ދެމީހުންނަށް ދުރުނުވެ ތިބެވުނުއިރު ހިތުގެ ތެޅުމުގެ އަޑު ފިޔަވާ އެތަނަށްވެރިވެފައި އޮތީ ހިމޭންކަމެވެ.\nއާއިލާގެ އެހެން އެކަކު ނޭގުނަސް ވުޖޫދަށް އައީއްސުރެ އެކީ އުޅުނު އެއްމާބަނޑު ބޭބެއާއި ބައްދަލުވުމުގެ އުފާ މިއަދު އާރިޒްއަށްވެސް ހާސިލުކުރެވިއްޖެއެވެ. އާރިކްއަށްވެސް ކޮއްކޮގެ އަޑުގައި ވި ޖޯޝުގެ ސަބަބުން ޖަޒުބާތުގައި ޖެހޭގޮތްވި ނަމަވެސް އޭނަ ބަލިކަށިކަން ދައްކާކަށް ބޭނުމެއްނުވިއެވެ. އޭނަގެ ހިތްވަރުގަދަކަމާ ކުޅަދާނަކަމަށް ހިޔަނި އެޅިދާނެކަމެއް ކޮށްފިއްޔާ ރަފާއިލްމެންވެސް ޖޯކުޖަހާނެއެވެ. ދެން ހުރީ އޭނަގެ ބައްޕަ ޚުސްރޫއެވެ. ޖިންނީންގެ ދުނިޔޭގައި އެންމެ ބާރުގަދަ ރަސްކަލަކީ އޭނައެވެ. އެހެން ހުރިހާ ރަސްކަލުންގެ މައްޗަށް އަމުރު ހިންގާ ޝެހެންޝާހަކީ އޭނައެވެ. ޚުސްރޫގެ ހަތަރު އަނބިން ތިބޭއިރު އެތައް ޖާރިޔާއިންނެއް ގެންގުޅެއެވެ. ޝާހީކަމާއި ހައިބަވަންތަކަމުގެ ދެވަނައެއްނެތް ރަސްކަމާއި ތާޖަށްޓަކާ ވާދަކުރާނެ އެތައް ދަރިންނެއް ޚުސްރޫގެ އެބަތިއްބެވެ. އުމުރުން ކިތަންމެ ހަނގަސް ކޮންމެވެސް ޒަމާނެއްގައި އޭނައަށް އެ ނަސީބު ލިބުމަކީ އާރިކްގެ ހުވަފެނެވެ.\nއާޔާ ފިނިފެންމާ ގޮފިކޮޅު މުށިގަނޑެއްގައި އިންދާފައި ފެންދިންއިރު ތުންފަތްމަތީގައި ހިނިތުންވުމެއްވިއެވެ. އިރުގެ މަޑުއަވި އޭނަގެ ކޯތާފަތަށް ވެރިވެ ނާރިގުކުލަ އަރާފައިވިއެވެ.\n"އާރިޒްގެ ހަދިޔާއަކަށްވީމަ މި ގޮފިކޮޅު ސްޕެޝަލްވެއްޖެ...." އާޔާ ކިޔައިލިއެވެ. ކުރިމަތީގައި ހުރި ބެލްކަންޏަށް ބަލައިލީ ޝައުގުވެރި ނަޒަރަކުންނެވެ. ދެލޯ ބޭގަރާރުވަނީ އެންމެ ސޫރައެއް ދެކޭހިތުންނެވެ.\n"ވަރަށް އުފާވެއްޖެ އާޔާ...." އާރިޒްގެ މެސެޖެއް ލިބުނެވެ.\n"ކިހިނެއް އެނގުނީ." އާޔާ ދެލޯ ބޮޑުކޮށްފައި ބަލައިލިއެވެ. ޖަންބުގަހުގެ ގޮފިގަނޑު ހެލުނުހެން ހީވެފައި ބަލައިލިއިރު އާރިޒް ނިކަން ހަމަޖެހިލައިގެން ގޮފިގަނޑުމަތީ އިށީދެލައިގެންނެވެ. އާޔާ ލަދުން މަރުވާވަރުވިއެވެ.\nއާރިޒްއާއި އާޔާގެ އެކުވެރިކަން ފެށުނީ އެހިސާބުންނެވެ. އާޔާގެ ހިތުގައި އާރިޒްއަށްޓަކާ އުފެދުނު އިހުސާސްތައް ވަރުގަދަވެ ރުޅިވެރިކަން ދައްކައިގެން މާ ދުވަހަކަށް ނުހުރެވުނީއެވެ. ނަމަވެސް މި ގުޅުން ހަލާލުގޮތުގައި ކުރިއަށް ގެންދެވޭނީ ދީނުގައިވާ ގޮތަށް ކައިވެނީގެ މާތް ގުޅުމުން ގޮށްޖެހިގެންނެވެ. އަންހެންކުއްޖަކަށް އިސްވެ ކައިވެނި ހުށަހަޅަން ކެރޭނެ ހެއްޔެވެ؟ ނަމަވެސް އެ ނޫން ގޮތަކަށް ލޯބީގެ ގުޅުމެއް ކުރިއަށް ގެންދާކަށް އާޔާއަކަށް ނުކެރޭނެއެވެ. އޭނަ ދީން ދަސްކުރަމުން އަންނައިރު އެފަދަ ފާފައަކަށް އަރައިގަންނާކަށް ބޭނުމެއް ނޫނެވެ. ބައްދަލުކުރަންވެސް އާޔަ ތައްޔާރެއް ނޫނެވެ. އާޔާ ބުނީ އާރިޒް އޭނަދެކެ ލޯބިވަންޏާ ކައިވެނިކުރުމަށެވެ. އާރިޒް ބުނީ ބައްޕަ ކައިރިއަށް ވަލީ ހޯދަން ދާނެކަމުގައެވެ. އެހިސާބަށް ވާހަކަ ދެއްކުމަށްފަހު އާރިޒްގެ ހިތުގައި ބިރުވެރިކަން ހިނގައިލީ އޭނައަށް ލިބުނު އިންޒާރުތައް ހަދާންވެފައެވެ. އާޔާއާއި އޭނައާއި ދޭތެރެއަށް ވަންނަން އުޅޭ މަޚުލޫގުންތަކެއް ވާކަން ހަދާންވެ އެކަމުގެ ސަބަބު ހޯދަން ބޭނުންވިއެވެ.\nފައިނާ ޝަކީރާގެ ގާތުގައި އިނީ އާރިކްގެ އިންތިޒާރުގައެވެ. ޑޮކްޓަރ އާރިކްގެ މާމައަށް ޝަކީރާ ވީގޮތެއް ވިސްނުމަކަށް ނަޔަސް އާރިކްގެ ޑިއުޓީގަޑީގައި ޝަކީރާއަށް ޒިޔާރަތްކޮށް ނިކަން ލޯބިން ވާހަކަދައްކާކަން ނަރުހުންގެ ފަރާތުންވެސް އެނގިފައިވެއެވެ. އެކަން އެނގުނީއްސުރެން އޭނަ ޝަކީރާއާއިމެދު އަމަލުކުރާގޮތް ތަފާތެވެ. ފޯނާއި ކުޅެން އިންދާ ފިޔަވަޅެއްގެ އަޑު އިވިފައި ފައިނާ އަވަސް އަވަހަށް ހަށިގަނޑު ސީދާކޮށްލިއެވެ. ޝަކީރާގެ އަތުގައި ފިރުމަންފެށިއެވެ.\n"ޝަކީރާއްތަ ދެކެލަން އަހަރެންގެ މާމަވެސް ގެނެސްދޭނަން. މާމަގެ ބެސްޓްފްރެންޑެއްނު ތީ.........................................................." ފައިނާ ވާހަކަދެއްކިއިރު މާމުޔަށްވުރެ އަޑު ފޮންޏެވެ.\n"މާމާގެ ލޯބިވާ އާރިޒް......." ފެނުނު މީހަކުން ޝަކީރާގެ ދެލޯ ދިއްލިއްޖެއެވެ.\n"އާރިޒް....ޝިޓް..." ފައިނާއަށް ބުނެވުނެވެ. އެއާއިއެކު އެނބުރި ބަލައިލީ ކަޅި އަޅާލަމުންނެވެ. ނަމަވެސް ކުރިމަތީގައި ހުރީ އިންސާނެއްގެ ބަދަލުގައި ޖިންނި ރަސްދަރިކަލެއްބާވައޭ ހިތަށް އެރިއެވެ. އާރިކްއާއި ތަފާތެއް ނެތެވެ. ތަފާތީ އިސްތަށިގަނޑުގެ ކުލައެވެ. އާރިޒްގެ އިސްތަށިގަނޑު ކުރުކޮށް ކޮށާލާފައި އޮތުމުން މާތްގޮތެއް ހުރެފައި އެ އަޅި ދެލޮލުން އޯގާތެރިކަމާއި ލަދުރަކިކަންވެސް ފެނެއެވެ. ފައިނާގެ ހިތް އޭގެ މަގާމުދޫކޮށް އުދުއްސައިގަތެވެ. އާގަމަވެ އަނގަމަތީ އަތްއެޅިފައި ހުއްޓާ ނޭފަތުގައި ހަރުލީ އެހާ މީރުވަސް ދުވާ ސެންޓެއްގެ ވަހެވެ. މިއީ ހަމަ އާރިޒްހެއްޔެވެ؟ މޫނުމަތީގައި އިން ލަފު ނެތީމަ މިހާ ރީތިވާނެކަމަށް އޭނަ ހީކޮށްފައެއްނެތެވެ. އޭނައާއި އެކުވެރިންވެގެން އާރިޒްއަށް ބުލީކުރެވުނު ހަދާންތައް ހިތް މާޔޫސްކުރިއެވެ. އާރިޒް އޭނަ އެނގުނުކަމަކަށް ނަހަދާ ގޮސް އިށީނީ މާމަގެ މަގަތުގައެވެ.\n"އާރިޒް އަހަރެންމަތިން ހަދާން އެބަހުރިތަ؟ "ލިބުނު ޝޮކް ފިލާ ދިޔުމުން އާރިޒްއާއި ކައިރިއަށް ފައިނާ ޖެހިލިއެވެ.\n"އާރިޒް ކާރުގައި ދަތުރުކުރަނިކޮށް ހިނގި ހާދިސާގައި ސިކުނޑިއަށް އަނިޔާވެ މާޒީ ހަނދާން ނެތުނު ވާހަކަ ޝަކީރާއްތައަށް ނުބުނެވޭތަ؟ " ޝަކީރާ އަހާލައިފިއެވެ.\n"ޕުއާ ބޭބީ...." ފައިނާ އާރިޒްގެ ކޯތާފަތުގައި ހިފައިލަން އުޅުނީ ލަދެއްނެތިއެވެ. އާރިޒްއަށް އެކަމުން އުދަގޫވިއެވެ. އެއަތް ދުރުކޮށްލަންވެގެން ހިފައިލި ގޮތަކުން ފައިނާއަށް ތަދުވެ އިނގިލިތައް ބިންދައިގެން ދިޔަފަދައެވެ. އާރިޒްގެ ބާރުގަދަކަންވެސް ފައިނާގެ މުޅި ހަށިގަނޑުގެ ނާރުތައް ހަލަބޮލިކޮށްލި ކަމަކަށް ވިއެވެ. އޭނަ ޝަކީރާގެ ބޮލަށް ވަދެގެން މާމައާއި ދެމީހުން ވި ވައުދު ހަދާންކޮށްދީ އާރިޒް އޭނަގެ މީހަކަށްވާން ބާރު އަޅާނެއެވެ. ޑޮކްޓަރ އާރިކް އެތަނަށްވަނުމުން ފައިނާއަށް އިތުރު އެއްޗެކޭ ބުނާނެ ހިތްވަރެއް ނުލިބުނެވެ. އާރިޒްގެ އެއްމާބަނޑު ފިރިހެން ކުއްޖަކު ހުންނަކަން ކުރިން އެނގިފައެއްނެތެވެ. ދެމީހުން އެއްތާކުން ފެނުމުން ދެއިރު ވިދާފަދައެވެ. ހިތް އޮބަހައްޓަންވެސް ފަސޭހައެއްނުވިއެވެ. އަމިއްލަ މޮޔަކަމާއިމެދު ހާސްފަހަރު މަލާމާތްކުރެވިއްޖެއެވެ. އާރިޒް އޭނައާއި ރައްޓެހިވާން އެހުމުން އާއެކޭ ބުނެވުނުނަމައެވެ. މޮޔައީ ވަކިވަރަކަށް ނޫނެވެ. ބަލްސަމްއަށް ފައިނާ ފެނުމުން އެނގުނުކަމަކަށްވެސް ނެހެދިއެވެ. ފޮނި ކަމަނާއެކެވެ.\n"ބަލްސަމް.........އާރިޒްގެ ހުރިހާ ހަދާންތައް އެކުއްޖާފުޅާއި ވަކިވެއްޖެ. އެއްވެސް މީހަކު ވަކިކުރާކަށް ނޭގޭ..............................." ޝަކީރާ ބަލްސަމްގެ އަތުގައި ހިފާލިއިރު ދެލޯ ފެންކަޅިވެއްޖެއެވެ.\n"މަންމަ ކިޔަނީ ކީކޭ..."\n"ޔަޕް. މާމަ އެބުނީ ރަގަޅަށް...އާރިޒް މަންމަ ކިޔަނީ ބަލްސަމްއަށް.." ޑޮކްޓަރ އާރިކް މާނަވީގޮތަކަށް ހީލައިފިއެވެ.\n"ތިއީ ކާކު؟ " ބަލްސަމްގެ ހިތަށް ބިރުވެރިކަން ވަދެއްޖެއެވެ. އާރިޒްއާއި ތަފާތެއް ނެތް ޒުވާނެއް ދުނިޔޭގައި ހުރުމުގެ މާނައަކީ ކޮބާހެއްޔެވެ؟\n"ގެޓް އައުޓް...." އާރިކް ފައިނާއަށް ބަލައިލީ ލޯ ހަނިކޮށްލާފައެވެ. ފައިނާއަށް އެ ހަގީގަތް އެނގެން އާރިކް ބޭނުމެއްނޫނެވެ. ބަލްސަމްއަށް މިއަދު އޭނައާއި އާރިޒްއަކީ ބަލްސަމް ވިހޭދަރިން ނޫންކަން އެނގެން ޖެހޭނެއެވެ. ބަލްސަމް ވިއްސިއިރު ޝަކީރާވެސް އެތާކުނެތެވެ. ބަލްސަމްވެސް ހޭވެރިކަން ނެތުމުން އެވަގުތުކޮޅު ހިނގާދިޔަ ކަންތައް ނޭގުނީއެވެ. ހަގީގަތަކީ އެކުދިން އުފަންވީ ދުނިޔޭގެ އެހެން ބިމަކަށް ކަމެވެ. އެކުދިންގެ ތެރެއިން އާރިޒް ބަލްސަމް ގާތު ބާއްވާފައި އާރިކް ގެންދެވުނީ އެހެން ދިމާލަކަށެވެ. އާރިޒްގެ މޫނުގައި ހުރި ލަފަކީ ގުދުރަތީ ލަފެއްވެސް ނޫނެވެ. ނަމަވެސް އެކުދިން ދުނިޔެއަށް އައުމާއި ޖިންނިންނާއި ގުޅުވުމުގެ ބަދަލުގައި އާރިކް ބުނެދިނީ އެކުދިންގެ ހަގީގީ މަންމަ ބަލްސަމްއަށް ނުވާ ކަމަށާއި އާރިޒްއަކީ އެހެން މީހެއްގެ ދަރިއެއްކަމުގައެވެ.\n"ތޭންކް ގޯޑް. އެހެންވެ މަގޭ ހިތުގައި އާރިޒްއަށްޓަކާ މައިވަންތަކަމުގެ ކުލުނު ނެތީ. ލޯބިވެސް ނުވެވުނީ. އަމިއްލަ ދަރިއެއް ނޫންކަމުގެ އިހުސާސް އެދުވަހުން ފެށިގެން ކުރެވުނު. ވީއިރު އަހަރެން އާރިޒްއަށް ކިރުނުދީ މަންމަ ބޮލަށް ޖަހާފައި ދިޔަސް މަ ކުށްވެރިވާނެގޮތެއް ނެތެއްނު. އާރިޒްއަކީ އަހަރެންގެ ލެޔެއްނޫން. ބީރައްޓެއްސެއް. އަހަރެން ވިހޭދަރިފުޅު މަރުވީމަ އެހެން މީހެއގެ ދަރިއެއް ގެނެސް ބާއްވާފައި އޮޅުވައިލި ބަޔަކަށް ލައުނަތް ހުރި. ކަލޭމެން ތީ މަކަރުވެރިބަޔެއް. ގޮތްކުޑަ ބަޔެއް. އަމިއްލަ އެދުމުން ފުރިފައިވާ ބަޔެއް. އަހަރެން އެންމެ އުފާކުރާކަމަކީ ނޭގިނަމަވެސް އަހަންނަށް ބަދަލު ހިފުނީތީ. އާރިޒްއަށް އަނިޔާވެރިވެވުނީ ހަމަ ރަގަޅަކަށް. ކުރެވުނު ވަރު ކުޑައީ....................." ބަލްސަމްގެ ރުޅިގަނޑު ފަޅައިގެންގޮސް ފާޑަކަށް ހަޅޭއްލެވެން ފެށިއެވެ. އަދި އާރިޒްގެ މޫނުމައްޗަށް ބާރު ހުރި އެތިފަހަރެއް ވީއްލާލައިފިއެވެ. އެއާއިއެކު ލޯމަތީ އެޅިފައިވާ ވިލާގަނޑެއް ކެހިގެންދާ ފަދައިން މަޑުމަޑުންގޮސް އާރިޒްގެ ސިކުނޑިއަށް ހުރިހާ އެއްޗެއް އަންނާން ފެށިއެވެ. އޭނަގެ މާޒީގެ ކޮންމެ ދުވަހެއް އޭގެ ފުރިހަމަކާއިއެކު ކުރިމަތީގައި ފެންނާންފެށިއެވެ. ހުރިހާ ސަފުހާތަކެއް ލަފުޒުތަކަކަށް ވެގެން އައިސް އޭނަގެ ހަޔާތުގެ ހިތި މާޒީ ކިޔައިދީފިއެވެ.\nމަންމަގެ ރުޅިއާއި އަނިޔާތަކާއި މާމަގެ އޯގާތެރިކަމެވެ. އޭނަ ސްވިޒަލޭންޑަށް ކުރި ދަތުރެވެ. އާޔާގެ ނަފްރަތާއި ސިއެނާ އަދި އާރްޔާގެ ލޯތްބެވެ. ނޫރިއާއާއި ފުރުގާންއެވެ. ލޫގާއާއި އަލާނިއަލް އަދި ޒޭބާވެސް މެއެވެ. ޖަނާހުގެ ހިތްހެޔޮކަމާއި އޭނައަށް ކޮންމެކަމެއްގައި އެހީތެރިވެދީ އަޅާލީ ހަދާންތަކެވެ. ފައިނާމެން އޭނައަށް ކުރި ގޯނާތަކާއި ޖެއްސުންތަކެވެ. ހުރިހާ ހަދާންތަކެއް އެނބުރި އައުމުން ފެންކަޅިވާގޮތް ވުމުން ބޭނުންވީ ވަގުތުން އެނބުރި ދިޔުމަށެވެ. އެންމެ ބޮޑަށް ދެރަވީ މި ހަގީގަތް އެނގުމަށްފަހު އާޔާއާއި އޮތް ގުޅުން ކެނޑޭނެތީއެވެ. އޮޅުވާލުމެއްގެ ތެރޭ އާޔާ ނުބެހެއްޓޭނެއެވެ. އެ ހަގީގަތް އެނގުމަށްފަހު އާޔާ އޭނައާއި ވަކިވާނެކަމީ އިރުފެންނަ ފަދައިން ޔަގީންވާކަމެކެވެ.\nއާރިޒްގެ ޚަބަރެއް ނުވެ މާ ގިނައިރުވާން ފެށުމުން އާޔާ ހާސްވިއެވެ. އާރިޒްއަށް ކަމެއްވީ ބާވައެވެ. އަމިއްލަ ނަފުސަށް އަޅާނުލާ ފަރުވާކުޑަކޮށް އުޅެނިކޮށް ގެއްލުމެއްވެސް ވެދާނެއެވެ. ރޭގަ ސިގްރެޓްބޯން ބެލްކަނީގައި ހުރިތަން އޭނަ ދެކުނެވެ. އޭނަ ދޮރު ހުޅުވައިލިއިރު އާރިޒްވެސް ކޮޓަރިއަށް ވަނީއެވެ. ކޮޓަރި ކަނު އަނދިރިކަމަށް ގެނބިފައެވެ. އޭނަ މެސެޖްކުރިއިރު ފޯނު ނިއްވާލާފައެވެ.\nއާޔާ އެތައްފަހަރު މިސްކޯލްދިނެވެ. މެސެޖްކުރިއެވެ.\n"އިރާދަކުރެއްވިއްޔާ އާރިޒްއަށް ގެއްލުމެއްނުވާނެ. މޭ ﷲ ޕްރޮޓެކްޓް ހިމް..." އާޔާއަށް ރޮވޭކަން އެނގުނީ ކޯތާފަތް ތެމުމުންނެވެ\_.\nނޫރިއާ ކާރުން ފައިބަން ފުރުގާން އެހީތެރިވެދިނެވެ. މަންމަގެ އަތުގައި ހިފަހައްޓައިގެން ހުރެ މަޑުމަޑުން ހިނގާލާފައިގޮސް ސިޓިންރޫމްގައި މަންމަ އާއްމުކޮށް އިންނަން ބޭނުންވާ ގޮނޑީގައި ބޭންދުމަށްފަހު ފުރުގާން މަންމަގެ ނިތްކުރިއަށް ބޮސްދިނެވެ. އަދި ފައިތިލައަށް ފިނިވެދާނެތީ އިސްޓާކީނެއްލައްވާދިނެވެ. ނޫރިއާގެ ލޮލުން އުފާވެރިކަމުގެ ވިދުވަރު ފައުޅުވިއެވެ.\n"ދަރިފުޅު ތިއުޅޭގޮތުންވެސް މަންމަ ހަދާންވަނީ ޖާސިމް....."\n"ދަރިފުޅާ. ސިއެނާ އަދިވެސް އެއްވެސް ވަރަކަށް ރަގަޅުނުވަނީތަ؟ މަންމަގެ ޖާސިމްއަށްވެސް ވީ ހަމަ މިހެން. އެކަމަކު ސިކުނޑީގެ މައްސަލައެއްނޫން. މަންމަ މިއަދު ބުނެފާނަން ދަރިފުޅަށްވެސް މަންމަ ފޮރުވާފައިވާ ސިއްރެއް.................................." ނޫރިއާ އަތް މޮޑެލަމުން މަޑުމަޑުން ބުނެލިއެވެ.


Mulhi Raajje Ah Moosun Goasve, Hudhu Samaalu Nerefi - Vaguthu\nމުޅި ރާއްޖެއަށް މޫސުން ގޯސްވެ، ހުދު ސަމާލު ނެރެފި\nމޫސުން ގޯސްވުމުގެ ސަބަބުން މުޅި ރާއްޖެއަށް ހުދު ސަމާލު ނެރެފިއެވެ.\nމޫސުމާއި ބެހޭ ގައުމީ އިދާރާ (މެޓް) އިން ބުނީ ހުސު ސަމާލު ނެރެފައިވަނީ މިއަދު ހަވީރު 17:45 އިން ފެށިގެން މިރޭ 20:45 އާއި ހަމައަށް ކަމަށެވެ.\nމި ވަގުތުތަކުގައި ގުގުރުމާއެކު ބޯކޮށް ވާރޭވެހޭނެ ކަމަށާއި، އަދި 40 މޭލު ބާރުމިނުގައި ވައިޖެހޭނެކަމަށް ލަފާކުރެވޭ ކަމަށް މެޓް އޮފީހުން ވަނީ ބުނެފައެވެ.\nމުޅި ރާއްޖެއަށް ހުދު ސަމާލު ނެރެފައިވާއިރު، އިއްޔެ މެޓުން ވަނީ މިއަހަރުގެ ހުޅަނގު މޫސުން ރާއްޖެ ސަރަޙައްދަށް ފެށެން ކައިރިވުމާއި ގުޅިގެން، މިއަދުން ފެށިގެން ކުރިއަށް އޮތް5ދުވަހު ރާއްޖޭގެ ބޮޑުބަޔަކަށް ވިއްސާރަ ކުރުމާއެކު ބޯކޮށް ވާރޭވެހި، ގުގުރާނެ ކަމަށް ލަފާކުރެވޭ ކަމަށް ބުނެފައެވެ.\nއެގޮތުން މިދުވަސްތަކުގެ ރާއްޖޭގެ ބޮޑު ބަޔަކަށް އާންމު ގޮތެއްގައި ގަޑިއަކު 15 މޭލާއި5މޭލާ ދެމެދުގެ ބާރު މިނުގައި ވައިޖެހި، ވިލާގަނޑުގައި ގަޑިއަކު 45 މޭލާއި 55 މޭލާ ދެމެދުގެ ބާރު މިނުގައި ވައިގަދަވެ، ކަނޑުތައް ގަދަވާނެ ކަމަށް ލަފާ ކުރެވޭ ކަމަށް މެޓުން ވިދާޅުވިއެވެ. އަދި ދިޔަވަރު ބޮޑުވާ ފުވަސްތަކުގައި ބައެއް ރަށްތަކަށް އެދައެރުމަކީ ވެސް އެކަށީގެންވާ ކަމެއް ކަމަށް މެޓުން ވިދާޅުވިއެވެ.\nރާއްޖޭގެ މޫސުން ކުރިއަށް އޮތް ދުވަސްތަކުގައި ގަދާވާނެ ކަމަށް ލަފާކޮށް މެޓުން ވަނީ ހުރިހާ ފަރާތްތަކުން، ހާއްސަކޮށް ކަނޑުދަތުރު ކުރާ ފަރާތްތަކުން އެކަންކަމަށް ސަމާލުވުމަށް އިލްތިމާސް ކޮށްފައެވެ. އަދި ގަދަ ވަޔާއެކު ބޯކޮށް ވާރޭ ވެހުމުގެ ސަބަބުން ކުރިމަތި ވެދާނެ ނުރައްކާ ތަކުން ސަލާމަތް ވުމަށާއި، ލިބިދާނެ ގެއްލުންތައް ކުޑަކުރުމަށް ރައްކާތެރިކަމުގެ ފިޔަވަޅު އެޅުމަށް ވަނީ އިލްތިމާސް ކޮށްފައެވެ.


ކުޑަ ކުއްޖަކާ އެއްޖިންސުން ގުޅުން ހިންގި ކައުންސިލަރު ހައްޔަރުކޮށްފި - DhiDaily\nކުޑަ ކުއްޖަކާ އެއްޖިންސުން ގުޅުން ހިންގި ކައުންސިލަރު ހައްޔަރުކޮށްފި\nމައުލޫމާތު ލިބޭ ގޮތުގައި ހައްޔަރު ކޮށްފައި ވަނީ ލ.މާބައިދޫ ކައުންސިލަރެއް ކަމަށްވާ އަބްދުﷲ ރަޝީދު އެވެ. އަދި އޭނާ އަކީ ކައުންސިލްގެ ނައިބު ރައީސްއެވެ.\nއުމުރުން 16 އަހަރުގެ ކުއްޖާ ކިޔައިދިން ގޮތުގައި އޭނާ ގްރޭޑް6ގައި އުޅެނިކޮށް އަބްދުﷲ ރަޝީދުގެ ފަރާތުން އަނިޔާ ލިބެން ފަށައިފިއެވެ. ފައިސާ އާއި އަދި އެހެނިހެން އެއްޖެހި ދީގެން އަބްދުﷲ ރަޝީދު ވަނީ އެކި ފަހަރުމަތިން އެކުއްޖާ އަށް ޖިންސީ ގޯނާ ކޮށް، ކުއްޖާގެ ވީޑިއޯ ނަގައި ކުއްޖާ ބްލެކްމެއިލް ވެސް ކުރާ ކަމަށް ބުންޏެވެ.\nއަބްދުﷲ ރަޝީދަކީ ކުޑަކުދިންނާއި އެއްޖިންސުން ގުޅުން ހިންގުމާއި އަދި އަންހެން ކުދިންނަށް ޖިންސީ ފުރައްސާރައިގެ މެސެޖް ކުރުމުގެ އެތައް މައްސަލައެއްގެ ތުހުމަތު މީގެ ކުރިން ވެސް ކުރެވިފައިވާ މީހެކެވެ.\nކައުންސިލަރުގެ މައްސަލައެއްގެ ޝަރީޢަތް މިހާރު ވެސް ރަށުގެ މެޖިސްޓްރޭޓް ކޯޓުގައި ކުރިއަށްދާ ކަމަށާއި އެމައްސަލައިގައި ހެކިބަސް ދޭ މީހުންނަށް ނުފޫޒު ފޯރުވަން ކައުންސިލަރު މަސައްކަތް ކުރަމުން ގެންދާކަމަށް ވެސް އެރަށު މީހުން ބުނެފައި ވެއެވެ.\nއިތުބާރު ކުރެވޭ މަގާމެއްގައި ހުރެ އުމުރުން 13 އަހަރުގެ އަންހެން ކުއްޖަކު ރޭޕްކޮށް، ބްލެކްމެއިލްކޮށް، ޖިންސީ ގޯނާގެ ތުހުމަތުގައި މިދިޔަ ހޮނިހިރު ދުވަހު މީހަކު ހައްޔަރުކޮށްފައި ވެ އެވެ. މި އެންމެން ވެސް ޝަރީއަތް ނިމެންދެން ބަންދުގައި ބަހައްޓަން ކޯޓުން ވަނީ އަމުރުކޮށްފަ އެވެ.


Portugal Balikoh France Badhal Hifaifi - Vaguthu\nޔޫރޯ 2016 ގެ ފައިނަލްގައި ޕޯޗުގަލް އަތުން ބަލިވެ ލިބުނު ހިތްދަތިކަމުގެ ބަދަލުހިފައި ނޭޝަންސް ލީގުގައި ރޭ ޕޯޗުގަލް ބަލިކޮށް ފްރާންސްއިން އެޓީމު މުބާރާތުގެ ތަށި ދިފާއުކުރުމަށް ކުރަމުން އައި އުންމީދުތައް ފުނޑުފުނޑު ކޮށްލައިފިއެވެ.\nޕޯޗުގަލްގައި ކުޅުނު މިމެޗުން ފްރާންސް މޮޅުވީ މެޗުގެ ދެވަނަ ހާފުގައި އެޓީމުގެ އިތުބާރު މިޑްފީލްޑަރު ކާންޓޭ ކާމިޔާބުކޮށްދިން ލަނޑުންނެވެ.\nމެޗާއި ކުރިމަތިލިއިރު ދެޓީމުވެސް އޮތީ ކުޅުނު ހަތަރު މެޗުން 10 ޕޮއިންޓު ހޯދައިގެންނެވެ. އެހެންކަމުން މެޗާއި ދެޓީމުވެސް ކުރިމަތިލީ ފައިނަލް މެޗަކަށް ތައްޔާރުވާނެ ފަދައިން ތައްޔާރުވެގެންނެވެ. އެހެންނަމަވެސް ދެވަނަ ފަހަރަށް ނޭޝަންސް ލީގުގެ ތަށި ހޯދުމުގެ އުންމީދުގައިހުރި ޕޯޗުގަލް މާޔޫސްކޮށްލީ 53 ވަނަ މިނެޓުގައި ޗެލްސީއަށް ކުޅެމުން އަންނަ ކާންޓޭ ކާމިޔާބުކޮށްދިން ހިތްގައިމު ގޯލުންނެވެ.\nމެޗުގައި ދެޓީމުގެ ފަރާތުންވެސް ރަނގަޅު ހަމަލާތަކެއް އުފައްދާފައިވީނަމަވެސް މެޗުގައި ދެޓީމުގެ ކީޕަރުންވެސް ފެނިގެންދިޔައީ ވަރަށް ވަރުގަދަކޮށެވެ. އެހެންނަމަވެސް ފަސް ފަހަރު ބެލަންޑޯ އެވޯޑު ހޯދާ ލަނޑު ޖެހުމުގެ އެތައް ރެކޯޑެއް ހަދާފައިވާ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯގެ ފަރާތުން ފެނިގެންދިޔައީ ވަރަށް ދަށްކުޅުމެކެވެ. ހާއްސަކޮށް ލަނޑު ޖެހުމަށް ގިނަ ފުރުސަތުތަކެއް ލިބި އޭނާއަށް ބޭނުން ނުހިފުމުން ގިނަ ފަރާތްތަކެއްގެ ފާޑުކިޔުން އޭނާއަށް ވަނީ އަމާޒުވެފައެވެ.\nމި ގުރޫޕުގައި ދެން ކުޅުނީ ކްރޮއޭޝިއާ އާއި ސްވިޑަންއެވެ. މިމެޗުން 1-2ގެ ނަތީޖާއަކުން ކުރިހޯދީ ސްވިޑަންއެވެ.\nމެޗުގައި ސްވިޑަންގެ ލަނޑުތައް ކާމިޔާބުކޮށްދިނީ މާކަސް ޑެނިއަލްސަން އާއި ޑެޖާން ކުލުސެވްސްކީއެވެ. އަދި ކްރޮއޭޝިއާގެ ހަމައެކަނި ލަނޑަކީ ސްވިޑަންގެ ދެވަނަ ލަނޑު ކާމިޔާބުކޮށްދިން މާކަސް އަތުން ބައިކޮޅަށް ވަތް ލަނޑެކެވެ.\nރޭގެ މެޗުތަކަށްފަހު "އޭ" ލީގުގެ ތިންވަނަ ގުރޫޕުގެ އެއްވަނަ ފްރާންސްއަށް ލިބެނީ ފަސް މެޗުން 13 ޕޮއިންޓު ހޯދައިގެންނެވެ. ދެވަނައިގައި ޕޯޗުގަލް 10 ޕޮއިންޓާއެކު އޮރްއިރު ތިންވަނައިގައި ކްރޮއޭޝިއާ އޮތީ3ޕޮއިންޓު ހޯދައިގެންނެވެ. އަދި ފުލުގައި ސްވިޑަންވެސް އޮތީ3ޕޮއިންޓާއެކުއެވެ.\nއޮރިޔާން ކާޑު އުފައްދާ ބްލެކް މެއިލް ކުރުމުގެ ތުހުމަތުގައި ބެންޒީމާ ޝަރީއަތަށް ހާޒިރުވާން ޖެހިއްޖެ\nނޮވެމްބަރު 15, 2020 15:41\nކޮބާ ޖަހާ... މެސިން


Fahu vaguthu Ajax balikoh Tottenham final ah | Mihaaru\nޓޮޓެންހަމްގެ ލޫކަސް މޯރާ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\n09 މެއި 2019 - 04:23\nއެމްސްޓްރެޑަމް (މެއި 9) – ހެޓްރިކް ފުރިހަމަކުރަން ފަހު ސިކުންތުކޮޅުގައި ލޫކަސް މޯރާ ވައްދާލި ގޯލާ އެކު، ނެދަލެންޑްސްގެ އަޔަކްސް 3-2 އިން ބަލިކޮށް އިންގްލެންޑުގެ ޓޮޓެންހަމް ހޮޓްސްޕާސް އިން ޔުއެފާ ޗެމްޕިއަންސް ލީގުގެ ފައިނަލުން ފުރަތަމަ ފަހަރަށް ޖާގަ ހޯދައިފި އެވެ.\nއަންނަ މަހުގެ އެއް ވަނަ ދުވަހުގެރޭ މެޑްރިޑުގެ ވަންޑާ މެޓްރޮޕޮލިޓާނޯ ސްޓޭޑިއަމުގައި އޮންނަ ފައިނަލަށް ޓޮޓެންހަމް ނުކުންނާނީ އިންގްލެންޑުގެ ލިވަޕޫލާ ދެކޮޅަށެވެ. އެއާ އެކު މި ފަހަރު ވެގެންދާނީ އެއް ގައުމެއްގެ ދެ ޓީމު ފައިނަލުގައި ކުޅޭނެ ހަ ވަނަ ފަހަރެވެ. އަދި އިނގިރޭސި ދެ ޓީމެއްގެ ދެ ވަނަ ފައިނަލަށެވެ. މީގެ ކުރިން އިޓަލީ ދެ ޓީމާއި ޖަރުމަން ދެ ޓީމު އަދި އިނގިރޭސި ދެ ޓީމުގެ އެއް ފައިނަލާއި ސްޕެއިން ދެ ޓީމުގެ ދެ ފައިނަލް ވަނީ ފެނިފަ އެވެ. ފުރަތަމަ "އޯލް-އިންގްލިޝް" ފައިނަލުގައި 2008 ވަނަ އަހަރު ޗެލްސީ ބަލިކޮށް ތަށި ހޯދީ މެންޗެސްޓާ ޔުނައިޓެޑުންނެވެ.\nޗެމްޕިއަން ރެއާލް މެޑްރިޑާއި ފޭވަރިޓް ޔުވެންޓަސް ކަޓުވާލައި މުބާރާތުގެ ސެމީ ފައިނަލަށް ދަތުރުކުރި، ޒުވާން އަޔަކްސްގެ ޔޫރަޕުގެ ހުވަފެން ނިމިގެން މިދިޔައީ ފަހު ވަގުތު އެހާމެ ހިތްދަތިކޮށެވެ. ލަންޑަނުގައި ކުޅުނު ފުރަތަމަ ލެގު 1-0 އިން ކާމިޔާބުކުރި އަޔަކްސް އިން މިރޭގެ މެޗުގެ ފުރަތަމަ ހާފުގައި ވައްދާލި ދެ ގޯލާ އެކު ގާތްގަނޑަކަށް ފައިނަލް ކަށަވަރުކޮށްގެންނެވެ. އެކަމަކު ފަހަތުން އަރައި ޓޮޓެންހަމް ޖެހި ތިން ލަނޑާ އެކު، ދެ ޓީމު އެގްރިގޭޓުން ހަމަހަމަވެ، ޓޮޓެންހަމް އަށް ކުރި ލިބުނީ ރަށުން ބޭރުގައި ޖެހި ގޯލުން ކުރި ލިބޭތީ އެވެ.\nޔޮހާން ކްރައިފް އެރީނާގައި މިރޭ ކުޅުނު މެޗުގެ ފަސް ވަނަ މިނެޓުގައި އަޔަކްސް އަށް ލީޑު ނަގައިދިނީ ކެޕްޓަން ފްރެންކީ ޑި ލީޓް އެވެ. އަދި 35 ވަނަ މިނެޓުގައި ލީޑު ފުޅާކޮށްދިނީ މޮރޮކޯ މިޑްފީލްޑަރު ހަކީމް ޒިޔެކް އެވެ.\nޓޮޓެންހަމް އަށް ލޫކަސް މޯރާ އެއްވަރުކޮށްދިނީ 55 ވަނަ މިނެޓާއި 59 ވަނަ މިނެޓުގަ އެވެ. އަދި އިތުރު ވަގުތުގެ ހަ ވަނަ މިނެޓުގައި ޑެލޭ އަލީ ދިން ބޯޅައެއް، އަޔަކްސްގެ ދެ ޑިފެންޑަރުގެ ދެމެދުން އަރައި ގޯލުގެ ތިރީ ކަނަށް ވައްދާލައި ލޫކަސް މޯރާ ޓޮޓެންހަމް ފައިނަލަށް ގެންގޮސްދިނެވެ.\nމާބޮޑު އުއްމީދެއް ނެތި ކުރިމަތިލައި، އެކަމަކު ބޮޑެތި ބާރުތައް ފަހަތަށް ޖައްސާލައި 1996 ގެ ފަހުން ފުރަތަމަ ފަހަރަށް ފައިނަލަށް ދިއުމާ ދާދި ގާތަށް ގޮސް ފަހު ސިކުންތުގައި އެކަން ނާކާމިޔާބުވުމުން އަޔަކްސްގެ ކުޅުންތެރިން ސަޕޯޓަރުން ތިބީ ވަރަށް ބޮޑަށް މާޔޫސްވެފަ އެވެ. އެކަމަކު ސަޕޯޓަރުން ވަނީ ކުޅުންތެރިންގެ މަސައްކަތަށް ސާބަސް ދީފަ އެވެ.\nޔުއެފާ ކަޕް (ޔުރޮޕާ ލީގު) 1984 ވަނަ އަހަރު ކާމިޔާބުކުރި ފަހުން ޓޮޓެންހަމް ފުރަތަމަ ފަހަރަށް ޔޫރަޕުގެ ފައިނަލަކަށް ދަތުރުކުރިއިރު އެ ޓީމުގެ ކޯޗު މައުރީޒިއޯ ޕޮޗެޓީނޯ ބުނީ ކުރެވެނީ ބުނެދޭން ނޭގޭ އިހުސާސެއް ކަމަށާއި ވާހަކަދައްކަން ވެސް އުނދަގޫ ކަމަށެވެ. އޭނާގެ ޓީމުގައި ތިބީ ބަތަލުންތަކެއް ކަމަށާއި އެ ވާހަކަ މިދިޔަ އަހަރު ވެސް ބުނެފައިވާނެ ކަމަށް ޕޮޗެޓީނޯ ބުންޏެވެ.\n"ދެ ވަނަ ހާފުގައި އެ ކުޅުންތެރިން އާދަޔާހިލާފަށް ކުޅުނު. ފުޓްބޯޅަ އަށް ޝުކުރުއަދާކުރަން. ފުޓްބޯޅައާ ނުލާ މިފަދަ އިހުސާސްތަކެއް ނުގެނެވޭނެ. އަހަރެމެންނާ މެދު ޔަގީންކަން ބޭއްވި އެންމެންނަށް ޝުކުރުވެރިވަން. މި އިހުސާސްތައް ކިޔައިދޭން އަހަންނަށް ވަރަށް އުނދަގޫ،" ޕޮޗެޓީނޯ ބުންޏެވެ.\nމި މެޗުގައި ތަރިއަކަށްވި ލޫކަސް މޯރާ އަކީ، ޕީއެސްޖީން ނޭމާ ގެނައުމަށްޓަކައި ދޫކޮށްލި ކުޅުންތެރިޔެކެވެ. މެންޗެސްޓާ ޔުނައިޓެޑުން ސޮއި ހޯދަން ތައްޔާރުވެފައިވަނިކޮށް 2013 ވަނަ އަހަރު ކުއްލި ގޮތަކަށް ޕީއެސްޖީން ގަތް ބްރެޒިލްގެ ވިންގާ އެ ޓީމުގައި ފަސް އަހަރު ހޭދަކުރުމަށް ފަހު ޓޮޓެންހަމްއާ ގުޅުނީ މިދިޔަ އަހަރުގެ ޖެނުއަރީ މަހު އެވެ.\nޓޮޓެންހަމް ޗެމްޕިއަންސް ލީގު އަޔަކްސް\nހަލޮ ހަލޯވް. ޕޮޗެޓީނޯ ބޭބެގެ ސަލާމް. ރަދީފޫ. ހަޖަމް. އޯކޭތޭންކްސްބާއީ.\nއިޝީ އަޝީ އުޝީ\nމަަަަަަރުހަބާ....... ޓޮޓެންހަމްގެ ފޭން އިޝީ\nދިވެހި ފުޓުބޯޅަ އެކުސްޕާރޓުންގެ ކޮމެންޓުތައް މި ބަލާލީ. ޝުކުރިއްޔާ\nލިވަޕޫލް އަދި ސްޕާސް ވަނީ މިސީޒަނުގަ ރަނގަޅު ކުޅުމެއްދައްކާފަ.ނަމަވެސް ސްޕާސް ފެންނަނީ ވަރުބަލިކޮށް ، ލިވަޕޫލުން ނުފެނޭ ވަރުބަލިކަމުގެ އަސަރެއް.ގުޑް ލަކް 02 ކްލަބަށްވެސް. މަރުހަބާ 30 އަހަރުގެ ބާނީ.\nވަރުބަލި ވީމަތޯ 2ވަނަ ހާފުގަ އަރާ3ލަނޑު ޖެހީ؟ މިދައްކަނީ އާދައިގެ ޓީމެއް ބަލިކުރި ވާހަކައެއް ނޫން. ގަދަ ބާރުތައް ކަމަށްވާ ރެއާލް އަދި ޔުވެންޓަސް ކަޓުވާލުމަށްފަހު ސެމީއަށް އައި ޓީމެއް ބަލިކުރި ވާހަކަ. ދެން އާރސެނަލް ދެވަނަ ފަންތީގެ މުބާރާތުގެ ފައިނަލަށް ގެންދެވޭތޯ ބަލާ. ޔޫރޮޕާ ކާމިޔާބުކޮށްގެންވެސް ޔޫރަޕުގެ މުބާރާތެއް ކާމިޔާބުކުރެވޭތޯ ބަލާ. އެއިރުން އެނގޭނެ ވަރުބަލި ބައެއް.\n@އަންނިމެން ވަރަށް އާވާނެ އަހަރުމެން މިހެންކުރާ ކޮމެންޓްސްތަކުގަ ބުނާއެއްޗެއް ދޭހަވާން.ވ.ވެދުން\nވަރުބަލިވެގެންވެސް އާރސެނަލަށްވުރެ ކުރީގަ. ޗެމްޕިއަންސް ލީގު ފައިނަލަށް ދަތުރުކޮށްފި. އެވެސް ބްރޯގެ އެއްވަނަ ޓީމް ޔުވެންޓަސް ކަޓުވާލި ޓީމް ބަލިކޮށްފަ. އޭގެ ކުރިން ކަޓުވާލީ ސިޓީ.. އޭގެ ކުރިން ޑޯރޓްމަންޑް. ބޮޑެތި މެޗުތަކުގައި ތަފާތު އެބަ ދައްކާ. ބްރޯގެ ޓީމުތައްހެން ވަނދުކޮށެއް ނޫން ފެންނަނީ.\nރެއާލް،މެންޔޫ،ޗެލްސީ އަދި އެތުލެޓިކޯ ފޭނުންގެ ކޮމެންޓުން އިއްޔެއާއި މިއަދު ''މިހާރުއޮންލައިން''ގެ ކޮމެންޓް ތްރެޑް ވަނީ ހައިޖެކްކޮށްފައޭ ނުބުނަން މަމެން ނެތީމޭ.ވ.ވެދުން ހުރިހާ ފޭނުންނަށް.\nލައްކަ ދުވަހު ބްރޯއަށް މިތަން ހައިޖެކް ކޮށްގެން އުޅެވިއްޖެ އެހެންނު؟ އަސްލު ސައިޒަށް ތިރިވެއްޖެ ކަމަށް އުއްމީދުކުރަން\n@ސަނީ މެން އަދި ބޭނުންވާނެ 12 އަހަރު އަހަރެންނާއި އަރާހަމަކުރަން.ބްރޯ ރޯދަ ތަ؟؟؟ ވވ.ވެދުން\nއަދި 12 އަހަރު ކުއާރޓަރ ފައިނަލުން ކަޓައިގެން ބްރޯއާ ހަމަކުރާ ވާހަކަތޯ؟\nމަރުހަބާ ރަދީފް. ޓޮޓެންހަމް ފައިނަލަށް ދިއުމުން މިހާރު ޔަގީން ކުރެވިއްޖެ ބްރޯ ފައިނަލުގައި ސަޕޯރޓްކުރާނީ ގަދަފަދަ ލިވަރޕޫލަށްކަން. މިދިޔަ އަހަރުހެން މިއަހަރުވެސް ރަދީފްގެ އަޑުން ސްޓޭޑިއަމް ގުގުމާލަންވާނެ. މަރުހަބާ ސްޕަރސް.\nއެއްވެސް ބަޔަކަށް ސަޕޯޓެއް ނުކުރާނަން.ފައިނަލް މެޗް ބަލަންދެވޭ ލެވެލްގެ މީހުންނަށް ދޯ ދެވޭނީ.ކޮންމެ ކޮމެންޓެއްގަ ފައިނަލް މެޗް ބަލަން އަހަރެން ދިޔަވާހަކަ މައުމޫން ތިލިޔަނީ މަލާމާތުގެ ރާގުގަ ނަމަ އަދިވެސް މައުމޫން ތަސައްރަފްނުފުދޭ.ވ.ވެދުން\nތިޔަ ބުނާ މޮޅު2ޓީމު ގުރޫޕު ސްޓޭޖުގަ ސަލާމަތްވީ ކިރިޔާ ޕޮއިންޓް އެއްވަރުވެ ގޯލުގެ ތަފާތުން.. ގުރޫޕު ސްޓޭޖުގެ ހާލަތު ބައްލަވާ.. ފުޓު ބޯލައަކީ އެކަހަލަ އެއްޗެއް.. ސެމީއަށްވެސް އެ ދިޔައީ އެހެން. ތިޔަ ބުނާހާ ގަދަ ނަމަ ތަފާތު ދައްކާނެ ދެއްތގޯ؟ ހަމަ ނަސީބު ޕުލަސް އެބުނާހެން ްޔަހުޔާގެ ކާލު.\nމިދިޔަ އަހަރުގެ ޗެމްޕިއަން ރެއާލް މެޑްރިޑް ހިމެނުނު ގްރޫޕްގެ އެއްވަނަ ހޯދީ ސްޕަރސް. މާނައަކީ މިދިޔަ އަހަރުގެ ހަގީގީ އެއްވަނައަކީ ސްޕަރސް އތަ؟ މިއަހަރު ސްޕަރސް އަދި ލިވަރޕޫލް އައީ ބާސާހެން އީޒީ ޓީމުތައް ބަލިކޮށްފައެއް ނޫން. ލިވަރޕޫލުން ރައުންޑް އޮފް 16ގަ ކުޅުނީ ޖަރުމަނުގެ އެއްވަނަ ބަޔާންއާ. ކުއާރޓަރގަ ޕޯރޓޯ ބަލިކޮށްފަ. ސެމީގަ ބާރސާ. ސްޕަރސް އައީ ރ16 ގަ ޑޯރޓްމަންޑް އަދި ކުއާރޓަރގަ ސިޓީ ބަލިކޮށްފަ. ރެއާލް އަދި ޔުވޭ އަށް ބަލިނުކުރެވުނު ޓީމު ކަޓުވާލި\nމަރުހަބާ @ހިސޭ.ތިގޮތަށް ހުރިހާލީގެއްގެ ޗެމްޕިއަން ބަލިކޮށްފަ ބާސާވެސް ޔޫސީއެލް ހޯދި.ހުރިހާ ސީޒަނެއްގަ އެއްލެވެލްއެއްގަ ޕަފޯމްކުރުން އެއީ ފުޓްބޯޅައިގަ އެހާ ފަސޭހަކަމެއްނޫންކަން ތަޖްރިބާކާރު އެނެލިސްޓުންގެ އެނެލިސިސްތައް ކިޔާލީމަ އިނގޭނެ.ބްރޯގް ލިވަޕޫލް އަދި ސްޕާސް ހޯދި ކާމިޔާބީއަށް އަހަރެން ވަރަށް ބޮޑަށް މަރުހަބާ ކިޔަން.މީގަ ދެރައީ ރައިވަލްސް މޮޅުވީމަ މަރުހަބާ ކިޔާލަންވެސް ނޭނގޭ ބަޔަކު އަހަރުމެންގެ ތެރޭގެތިބިކަން.އެމީހުން މޮޅީ މޮކްކުރަން އެކަނި.\nމިއަހަރު ލިވަރޕޫލް ފައިނަލަށް އެއައީ ސްޕެއިނުގެ އެއްވަނަ ލަދުގަންނަވާލާފަ. ކޮބާ ވާދަ ނުކުރެވިފަ؟\nސިޔަ ސްޕާސްއަކަށް ތިޔަ ތަށި ލިބިއްޖިއްޔާ އަހަރުމެން އާސެނަލް ފޭނުން ދުނިޔޭގަ އުޅެން އުނދަގޫވާނެ.\nއިނގިރޭސި ޓީމުތައް ހަމަ ވަރުގަދައީއޭ ދޯ.3ލަނޑުގެ އެޑްވާންޓޭޖް ދެ ސެމީފައިނަލުގައިވެސް އެދުއްވާލީ، އެންމެންގެ ލޯބި ހޯދާ، މޮޅަށް ކުޅެގެން. މާޒީގައި ބާރސާ ފަދަ ޓީމުތައް ހޯދި ގޮތަށް، ރެފްރީގެ އެހީ އެއްގޮތަކަށްވެސް ހޯދާފައިނުވޭ. ކިހާ ފުރިހަމަ، މޮޅު ކުޅުމެއް ކުޅެލީ؟ ދެން ރަދީފްމެން އަބަދު ކިޔާނެ ޓްކްޓިކްސް އެއް ނޯވެއޭ؟ އެއީ ރެފްރީގެ އެހީ ހޯދުމަށް ކިޔާ އެއްޗެއްތޯއޭ މިހާރު ސުވާލު އުފެދޭ. ޓެކްޓިކްސް ނެތި 3ލަނޑުގެ ތަފާތު ނައްތާލާނީ ވަކި ކިހިނެއްބާ؟\nޔޫރަޕްގަ އިނގިރޭސި ފުޓްބޯޅަ ދަމަކުން ބަޑިއެއްޖަހާހެން ބަޑިއެއްޖެހިޔަކަސް ނުވާނެ ދޯ\nތަކުރާރުކޮށްލަބަލަ މީގެ ކުރިން ސްޕެއިން އިޓަލީގެ ޓިމުތަށް އެތަށް ފަހަރަކު ތިކަން ކޮށްފަ އެބަހުރި. ޔަހުޔާ ކާލު ހިފައެއް އެންމެ ފަހަރަކު އަދި ތިޔަހެން ވުމަކުން އަސްލު ހަޤީޤީ ވަރުގަދަކަމެއް ނުފެނޭ..ކިތަށް އަހަރުފަހުން ޗެމްޕިއަންސްލީގުގެ ތައްޓެއް ތިޔަ ލިބެނީ.. ސްޕޭނު ޖަރުމަނުގެ ކުލަބުތައް ތިޔަކަން ކުރާތާ ދުވަސްކޮލެއް ވެއްޖެ. ވަރުގަދަކަމެއް އިނގެނީ އަންނަ ސީޒަނުގެ ނަތީޖާއަށްވެސް ބަލާފަ\nގުރޫޕު ސްޓޭޖުންވެސް ސަލާމަތްވީ ނޭވާ ހޮޅިއަށް އެޅިފަ އޮވެ ގޯލެއްގެ ތަފާތުން ކުރި ލިބިގެން ތިޔަ ދެ ޓީމުވެސް... ގަދަ ނަމަ ތަފާތު ދެއްކީސް ހުރިހާ ސްޓޭޖެއްގަވެސް. ގުރީސް ވެސް ޔޫރޯ ނެގި ތިޔަހެން. ނަސީބު އެހީވެގެން ވަންސް އިން އަ ބްލޫ މޫން ތިޔަކަން ވީމަ އެއީ ގަދަ ވުމެއް ނޫން އަދި.\nމިދިޔަ އަހަރު އިނގިރޭސި5ޓީމު ގްރޫޕް ސްޓޭޖް ކުޅުނު އިރު 4ޓީމުން ގްރޫޕްގެ އެއްވަނަ ހޯދި. އަނެއް ޓީމުން2ވަނަ. 1 ޓީމު ފައިނަލުގައި ކުޅުނު. މިއަހަރު4ޓީމު ވާދަކުރިއިރު4ޓީމުވެސް ކުއާރޓަރގައި ކުޅުނު.2ޓީމު ފައިނަލުގައި ކުޅޭނެ. މިނަތީޖާ ތަކަކީ އެހެން އެއްވެސް ލީގަކަށް މިއިން ޒަމާނަކުވެސް ނެރެވިފައި ނުވާ ނަތީޖާ ތަކެއް. އަދި ކުރިއަށް އޮތްތާނގަވެސް މިނަތީޖާ ނެރުން ކައިރީ އިނގިރޭސި ޓީމުތައް. އެހެން ލީގުތަކަށް ދަމަކުން ބަޑިއެއް ނުޖެހެނީ ކީއްވެބާ؟\nހަހަހަ. ޔޫރޯ ކްލަބް އިންޑެކްސްގެ ގަދަ 15ގައި އެކަނިވެސް އިނގިރޭސި6ޓީމް. ދެން އެންމެ ކައިރިކުރާ ސްޕއެިން3ޓީމް. މިއީ ޔުނައިޓެޑް، ޗެލްސީ އަދި އާރސެނަލްވެސް އެވަރެޖް ސީޒަނެއް ނިންމާލާއިރުވެސް އޮންނަ ހިސާބު.\nނަސީބް..ބާސާ މޮލުވެއްޖިއްޔާ އެއީ ކުޅެގެން..އެހެން ޓީމެއް ވިއްޔާ ނަސީބް..ހަގީގަތަކީ ބާސާ މޮޅުކުރަނީ ރެފްރީ..4-0 ހަޖަމް ކޮށްލާ..\nކޮބާ ހީވޭ؟ އަދިވެސް ރަދީފް އިނގިރޭސި ލީގަށް ބަވާތި. ބްރޯގެ 1ވަނަ ޓީމު އިޓަލީގެ އެއްވަނަ ޔުވެންޓަސް އަށް ބަލިނުކުރެވުނު ޓީމް ކަޓުވާއެލީ ބްރޯ ކިޔާ ސްޕަޑްސް. ސްޕެނިޝް ލީގުގެ 3ވަނަ ރެއާލް ލަދުގަންނަވާލި ޓީމު ބަލިކޮށްލީ އިނގިރޭސި 4ވަނަ ޓީމް ސްޕަޑްސް. މީޑިއާ ލީގޭ އަނެއް ލީގެކޭ، ސްޕަޑްސް އޭ ކިޔާ އަދިވެސް ދިމާކުރެވޭތޯ ބަލާ.\n@ނިއުމާ.މިހާރު ތިދައްކަނީ ބޭކާރު ވާހަކަ.މީގަ ދެރައީ ރެއާލް ނުވަތަ މެންޔޫ ބަލިވާދުވަހު ''މިހާރުއޮންލައިން''ގެ ކުޅިވަރު ހަބަރުގަ ކޮމެންޓްކުރެވޭކަން ނިއުމާއަށް ނޭނގޭކަން.ވ.ވެދުން ސިސްއަށް.\nމިއި ފުޓު ބޯޅަ ފަހު ވަގުތު ލަނޑު ޖެހި އަވޭ ގޯލުން ފައިނަލަށް ދިއުމަކީ އަދި މާ މޮޅު މޮޅުވެގެން ފައިނަލަށް ދެވުމެއް ނޫން. އިނގެރޭސި ޓީމުތަކަށް ތިޔަކަން ތިޔަ ކުރެވުނީ ކިތަށް އަހަރު ފަހުން؟ ސްޕެއިން އިޓަލީގެ ޓީމުތަކުން ތިޔަ ހެން2ޓީމު ފައިނަލްކުޅެފި ކިތަށްފަހަރު މީގެ ކުރިން. ނިކަން ތި ތަކުރާރުކޯށްލަބަލަ ކުރިޔަށް މިއޮއް5އަހަރު މޮޅޭ ބުނާނަން.. ހަރަދުކުރާހަ ފައިސާ އާ ބަލާއިރު ސުމެއް. އަދިވެސް ސްޕެނިޝް ލީގާ ގާތްވެސް ނުކުރެވޭ އިނގެރޭސިންނަށް..\nޔޫރޯ ކްލަބް އިންޑެކްސް ބަލާލާ އެއިރުން ތަފާތު ފެންނާނެ. މިދިޔަ އަހަރު ސްޕެނިޝް އަދި އިނގިރޭސި ޓީމުތައް ހިމެނުނު ގްރޫޕްތަކުގެ އެއްވަނަ ހޯދީ އިނގިރޭސި ޓީމުތައް. 2ވަނަ ލިބުނު ޗެލްސީ ހިމެނުނު ގްރޫޕްގެ 3ވަނައަށް ދިޔައީ އެތްލެޓިކޯ. މިއަހަރު ލިވަރޕޫލް ފައިނަލަށް އެއައީ ސްޕެއިނުގެ އެއްވަނަ ލަދުގަންނަވާލާފަ. ކޮބާ ވާދަ ނުކުރެވިފަ؟\nޚުލަބު އިންޑެސްއަކީ ވަކި މުއްދަތެއްގެ ޕޮއިންޓް.. އަހަރެމެން މޮޅު ކިތާނި މުޅި ހިސްޓްރީއަށް ބަލައިގެން ހޯދާ ކާމިޔާބީއަށް.. ކުލަބު އިންޑެކްސްއަށް ވާގޮތް ވަރަށް ސާފު\nއެހެން ވެއްޖެއްޔާ ދުނިޔޭގެ އެއްވަނަ އަކީ އަދިވެސް ރެއާލް މެޑްރިޑް އެހެންނު؟\nސްޕެނިޝް ކިނގްސްގެ ބަފާ\nކިތައް ފަހަރު ސްޕަނިޝް ލީގަށް މިކަން ކުރެވުނީ؟2ފަހަރު. އެއީ ވެސް 2000ގެ ކުރިން. 2000 ގެ ފަހުން އިންގލިޝް ޓީމްސް2ފަހަރު ހަދައިފި. ސްޕާސް މި ޓްރާންސްފާ ގައި ހަރަދު ކުރީ 0. މި އާއި ބަލާފަ ސްޕެނިޝް ހުރިހާ ޓީމެއް ވެސް 999999999999999999999999999999 ގުނަ އިތުރަށް ހޭދަ ކުރި.


Moody's in Raajjeyge rating dhamaahattaifi\nމޫޑީސްއިން ރާއްޖެ އަށް ދީފައިވާ ރޭޓިން ދަމަަހައްޓައިފި\nރާއްޖޭގެ ކްރެޑިޓް ރޭޓިން ހަދައިދޭ މޫޑީސް އިންވެސްޓާސް: މި އަހަރުވެސް ވަނީ ރޭޓިން ދަމަހައްޓާފައި\nދުނިޔޭގެ އެންމެ ބޮޑު ކްރެޑިޓް ރޭޓިން އެޖެންސީ ކަމަށްވާ މޫޑީސް އިންވެސްޓާސް ސާވިސަސް އިން މިދިޔަ އަހަރު ރާއްޖެ އަށް ދީފައިވާ "ބީ ނެގެޓިވް" ގެ ރޭޓިން ދަމަހައްޓައިފި އެވެ.\nމޫޑީސް އިން މިދިޔަ މަހުގެ 27 ވަނަ ދުވަހު ނެރުނު ރާއްޖޭގެ ތިން ވަނަ ސޮވެރިން ކްރެޑިޓް ރޭޓިންގައި ބުނެފައިވާ ގޮތުން ކުރިއަށް އޮތް އަހަރު ގިނަ މަޝްރޫއުތަކެއް ހިންގާނެ ކަމަށް ލަފާ ކުރެވޭތީ ދަރަނި ބޮޑުވާނެ އެވެ. ނަމަވެސް ރާއްޖޭގެ ޓޫރިޒަމަށް އަންނަ ތަރައްގީގެ ސަބަބުން އިގްތިސޯދު ރަނގަޅުވާނެ އެވެ.\nމޫޑީސްއިން ރާއްޖެއާބެހޭ ގޮތުން އަލަށް ނެރުނު ރޭޓިންގައި އާ ސަރުކާރުން ރާއްޖެއަށް ގެންނަ ބަދަލުތައް ފާހަގަ ކޮށްފައިވެ އެވެ. މިގޮތުން ދައުލަތުގެ ހިންގުން ހަރުދަނާ ކުރުމާއި ގާނޫނުތައް ހަރުދަނާ ކުރުމުގެ އިތުރުން ނޫސްވެރިކަމުގެ މިނިވަންކަން ކުރިއަރުވަން ކުރަމުން ގެންދާ މަސައްކަތް ފާހަގަ ކޮށްފައިވެ އެވެ.\nމޫޑީސް އިން އެންމެ ފުރަތަމަ ރާއްޖެ ރޭޓް ކޮށްފައި ވަނީ 2017 ވަނަ އަހަރު އެވެ. އެ ފަހަރު ދީފައިވަނީ "ބީޓޫ" އެވެ. ނަމަވެސް ގިނަ މަޝްރޫއު ތަކެއް ހިންގުމަށްޓަކައި ލޯނު ނެގުމުގެ ސަބަބުން ދަރަނި ބޮޑުވާނެ ކަމަށް ބަލައި އެ ކުންފުނިން ވަނީ މިދިޔަ އަހަރު ރާއްޖޭގެ ރޭޓިން "ބީޓޫ ނެގެޓިވް" އަށް ބަދަލު ކޮށްފަ އެވެ.\nމި ރޭޓިން އާއްމު ކުރުމަށްފަހު އެ ކުންފުނިން ބުނެފައިވާ ގޮތުގައި ރާއްޖޭގެ "ރޭޓިންގެ އައުޓްލުކް" ނޫނީ ރޭޓިންގެ ހުލާސާ ސްޓޭބަލް އިން ނެގެޓިވް ނޫނީ ދަށް ކެޓަގަރީއަކަށް ބަދަލު ކުރަން ޖެހުނީ ސަރުކާރުން ނަގަމުން އަންނަ ބޮޑެތި ލޯނުތަކުގެ ސަބަބުން ދަރަނި ބޮޑުވެ އެކަމުގެ ސަބަބުން އުފުލަން ޖެހޭ ބުރަ އިންތިހާއަށް ބޮޑުވަމުން އަންނާތީ ކަމަށެވެ. މޫޑީސް އިން ބުނި ގޮތުގައި އެ ޖަމާއަތުން ލަފާ ކުރަނީ ބޮޑު ދަރަނީގެ ބުރަ ކުރިއަށްއޮތް 10 ވަރަކަށް އަހަރު ރާއްޖެ އިން އުފުލަން ޖެހޭނެ އެވެ.\nރާއްޖޭގެ އިންވެސްޓާ ކޮންފިޑެންޑް އިތުރު ކުރުމުގެ ގޮތުން ރާއްޖޭގެ ސޮވެރިން ކްރެޑިޓް ރޭޓިން ހަދަން ފެށީ ނިމިދިޔަ ސަރުކާރުގަ އެވެ. މި މަސައްކަތް ހަވާލު ކޮށްފައި ވަނީ "އޭޖެންސީ ފިޗް ރޭޓިންގް" އާއި "މޫޑީސް އިންވެސްޓާސް" އާ އެވެ. ފިޗުން ވެސް ވަނީ މި އަހަރު އާ ރޭޓިންއެއް ނެރެ އެވެ. މި އަހަރު މެއި މަހު ނެރުނު ރޭޓިގައި ރާއްޖެއަށް ދީފައިވަނީ މިދިޔަ އަހަރު ވެސް ދީފައިވާ "ބީ ޕްލަސް" އެވެ.\nކުންފުނިތަކުގެ ޑިވިޑެންޑް 46 ޕަސެންޓް ދަށަށް


ގޯދިއްޔާ ފުޓުސަލް ކަޕް: މިރޭ ނުކުންނާނީ ޒެލޯން ބަލިކުރަން: އެފްސީ އަފިރިން - AO News\nރޭ ކުޅުނު މެޗެއްގެ އޮފިޝަލުންނާއި ދެ ޓީމުގެ ކެޕްޓަނުން\nގޯދިއްޔާ ފުޓުސަލް ކަޕް: މިރޭ ނުކުންނާނީ ޒެލޯން ބަލިކުރަން: އެފްސީ އަފިރިން\n"ހެޕީމާކެޓު ގޯދިއްޔާ ފުޓުސަލް ކަޕް 2019" ގައި މިރޭ ކުޅޭ ފުރަތަމަ މެޗަށް ނުކުންނާނީ އިދިކޮޅަށް ކުޅޭ ޒެލޯން ބަލިކުރަން ކަމަށް އެފްސީ އަފިރިން ޓީމުން ބުނެފިއެވެ.\nއެ ޓީމުގެ އެސިސްޓެންޓް މެނޭޖަރ އިސްމާޢީލް އަޒީމް ބުނީ މިރޭ ނުކުންނާނީ ޒެލޯން ބަލިކޮށް ތިން ޕޮއިންޓް ކަށަވަރު ކުރަން ކަމަށެވެ. "އިރާދަ ކުރެއްވިއްޔާ އެޓީމު ބަލިވާނެ. އެހެންނަމަވެސް ފުޓުބޯޅައިގައި ކޮންމެފަދަ ނަތީޖާއެއް ވެސް ނުކުމެދާނެ. އެކަމަކު އަޅުގަނޑުމެން މިރޭ ނުކުންނާނީ ދޫދޭ ގޮތަކަށް ނޫން،" އޭނާ ބުންޏެވެ.\nAdvertisement މިރޭގެ މެޗަށް އެޓީމު ނުކުންނައިރު ޓީމުގެ ވަރަށްބޮޑު އެދުމެއް އެބައޮތެވެ. އެއީ ޓީމަށް ސަޕޯޓުދިނުމަށް ވީހާވެސް ގިނަމީހުން މަރަދޫ ވެމްބޮޅުފިށި ސްޓޭޑިއަށް އައުމެވެ. އަޒީމް ބުނީ މުބާރާތުގެ ތަށީގައި އަތްލެވޭނީ ސަޕޯޓަރުންގެ ވެސް ވަރަށްބޮޑު ތަރުޙީބެއް ލިބިގެން ކަމަށެވެ.\nއެފްސީ އަފިރިންއަކީ ވެސް މިމުބާރާތަށް ފަރިތަ ޓީމެކެވެ. އަޒީމް ބުނީ މިފަދަ މުބާރާތަކަށް ނުކުންނައިރު މާޒީއާ މެދު އެއްވެސް ފިކުރެއްނެތް ކަމަށެވެ. "މާޒީ ކޮންމެ ގޮތަކަށް އޮތަސް އެކަމަށް ވިސްނައިގެން މިކަމެއް ނުވާނެ. މިކަން ވާނީ މުސްތަގުބަލަށް ވިސްނައިގެން،" އޭނާ ބުންޏެވެ.\nމި މެޗު ފަށާނީ މިރޭ 9:30 ގައެވެ.\nއެފްސީ ބޭރުމަތި ގޯދިއްޔާ ފުޓުސަލް ކަޕް މިލްކު ކޮށްފި\nފައިނަލުގެ ފަހު ޖާގަ ފްރެންޑްސް ކުލަބު ހޯދައިފި\nބޮޑު ތަފާތަކުން ޒެފިއާ ބަލިކޮށް ބޭރުމަތި ފައިނަލަށް ދަތުރު ކޮށްފި\nމިތިބީ ބޭރުމަތި ބަލިކުރަން ކެތްމަދުވެފައި: ބޮންޑާ\nވިއްސާރައިގެ ސަބަބުން ސެމީފައިނަލްގެ މެޗުތައް ފަސްކޮށްފި


ޖުވާކުޅުން – ޖަމްޢިއްޔަތުއް ސަލަފް\nތާރީޚް: 19:01 20 ސެޕްޓެމްބަރ 2020\nޖުވާކުޅުމަކީ މޮޅުވާ މީހާ ދެރަވާ މީހާގެ އަތުން އެއްޗެއް ހޯދުމަށް ޝަރުޠުކޮށްފައި ކުޅޭ ކުޅިވަރުތަކެވެ.  އެފަދަ ކުޅިވަރުތައް ކުޅުން އިސްލާމްދީނުގައިވަނީ ނަހީކުރައްވާފައެވެ.\nيَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ ﴿٩٠﴾ إِنَّمَا يُرِيدُ الشَّيْطَانُ أَن يُوقِعَ بَيْنَكُمُ الْعَدَاوَةَ وَالْبَغْضَاءَ فِي الْخَمْرِ وَالْمَيْسِرِ وَيَصُدَّكُمْ عَن ذِكْرِ اللَّـهِ وَعَنِ الصَّلَاةِ ۖ فَهَلْ أَنتُم مُّنتَهُونَ ﴿٩١﴾ [سورة المائدة]\nމާނައީ: ”އޭ އީމާންވެއްޖެ މީސްތަކުންނޭވެ! ހަމަކަށަވަރުން ރާއާއި، ޖުވާކުޅުމާއި، އަޅުކަންކުރަން ހަދާފައި ހުންނަ ބުދުތަކާއި ނަސީބު ހުރިގޮތް ބަލަން ގެންގުޅޭ ދުނިދަނޑިތަކަކީ ޝައިޠާނާގެ ޢަމަލުތަކުގެ ތެރެއިންވާ މުޑުދާރު ތަކެއްޗެވެ. ފަހެ، ތިޔަބައިމީހުން އެކަންތަކާ ދުރުވެގަންނާށެވެ! (އެއީ) ތިޔަބައިމީހުން ދިންނަވައި ކާމިޔާބު ލިބުމަށްޓަކައެވެ. (90) ޝައިޠާނާ އެދޭކަން ކަށަވަރީ، ރާއާއި، ޖުވާގެ ސަބަބުން، ތިޔަބައިމީހުންގެ މެދުގައި ޢަދާވާތްތެރިކަމާއި، ރުޅިވެރިކަން އުފެއްދުމަށެވެ. އަދި ﷲ ހަނދުމަކުރުމާއި ނަމާދުކުރުމަށް ތިޔަބައިމީހުންނަށް ހުރަސްއެޅުމަށެވެ. ފަހެ ތިޔަބައިމީހުން ތިޔަތިބީ އެކަންތައްތައް ހުއްޓާލަން ހެއްޔެވެ؟ (އެބަހީ: ހުއްޓާލާށެވެ!) (91) ”\nޖުވާގެ ހުރިހާ ބާވަތެއްވެސް ޙަރާމްކަމުގައި ފިޤުހުވެރިންވަނީ އިއްތިފާޤުވެވަޑައިގެންފައެވެ. \nމިފަދަ ކުޅިވަރުތަކުގެ ތެރޭގައި އިހުޒަމާނުގައްޔާއި މިޒަމާނުގައި އެތައް ކަމެއް ހިމެނިގެން ދެއެވެ.\nއިހުޒަމާނުގައި ޖުވާގެ ގޮތުގައި ކުޅެ އުޅުނު ކުޅިވަރުތަކުގެ ތެރޭގައި ޑައިސްގެ ކުޅިވަރުތަކާއި ރާޒުވާއާ އަދި ހިލައިންނާ އެނޫން އާލާތްތައް ބޭނުންކޮށްގެން ކުޅުނު ކުޅިވަރުތައް ހިމެނެއެވެ. \nމިޒަމާނުގައިވެސް އެފަދަ ކުޅިވަރުތައް ފައިސާއަށް ކުޅެއުޅެއެވެ. އަދި އޭގެ އިތުރަށްވެސް މި ޒަމާނުގައި ޢާންމުވެފައިވާ ކުޅިވަރުތަކުގެ ތެރޭގައި: ވާދަޖަހައިގެން ކުރާ ކަންތައްތަކުގައި ”bet“ ކުރުމާއި ޖުވާކުޅޭ ތަންތަނުގައްޔާއި އެނޫން ތަންތަނުގައި އެކި ނަންނަމުގައި ކުޅޭ ކުޅިވަރުތައް ހިމެނެއެވެ. އޭގެ ތެރޭގައި: Roulette އާއި Blackjack އާއި Poker އަދި މިނޫނަސް އެތައް ނަންނަމުގައި ކުޅޭ ކުޅިވަރުތަކެއް ވެއެވެ.\nމިޒަމާނުގައި މިފަދަ ވަރަށް ގިނަ ގޭމުތައް އޮންލައިންކޮށްވެސް ކުޅެއެވެ. އަދި އޮންލައިންކޮށް، ފައިސާ ދައްކައިގެން އެޕްލިކޭޝަންތައް މެދުވެރިކޮށް މިފަދަ ގޭމުތައް މީސްތަކުން ކުޅެ އުޅެއެވެ.\nޖުވާކުޅުން ނަހީކުރައްވާފައިވާ ބައެއް ޙިކުމަތްތައް\n1) ޖުވާކުޅުން ނަހީކުރެއްވިއިރު މިކަން ނަހީކުރެއްވުމުގެ ބައެއް ޙިކުމަތްތައް، ކީރިތި ޤުރުއާނުގައި ބަޔާންކުރައްވާފައިވެއެވެ. އޭގެ ތެރެއިން އެއްކަމަކީ އެއީ މީސްތަކުންގެ މެދުގައި ޢަދާވާތްތެރިކަމާއި ރުޅިވެރިކަން އިތުރުވެގެންދާ ކަމެކެވެ.\n2) އަދި އެއީ ﷲ ހަނދުމަކުރުން އިންސާނާ ޣާފިލުކުރުވާ ކަމެކެވެ. މިކަންވެސް ވަނީ އެކަން ނަހީކުރެއްވިއިރު އަންގަވާފައެވެ.\n3) އަދި އެއީ ބާޠިލު ގޮތުގައި މީސްތަކުންގެ މުދާ ކެއުމުގެ ތެރެއިން ހިމެނޭ ކަމެކެވެ. \nއަދި ދުނިޔަވީ ހަމަތަކުން ބަލާއިރުގައިވެސް މިފަދަ ކުޅިވަރުތައް ކުޅެގެން ލިބޭ ގެއްލުންތައް ފޫ ނުބެދި، ބައެއް ފަހަރު މުޅި މީހާ ދަރާވިކިގެން ދެއެވެ. އަދި އެކަމުގެ ސަބަބުން ނުބައި ނުލަފާ މީހުންގެ އަތްދަށުވެގެން ދެއެވެ.\nޖުވާކުޅުމަކީ ބޮޑު ފާފައެކެވެ. ބޮޑެތި ފާފަތައް ބަޔާންކޮށް އިމާމު ޛަހަބީ رحمه الله ލިޔުއްވާފައިވާ ފޮތެއްކަމުގައިވާ الكبائر ގައިވެސް މިކަން ފާހަގަކުރައްވާފައިވެއެވެ.  އަދި އިބްނު ޙަޖަރު އަލްހައިތަމީ رحمه الله އެ މައުޟޫގައި ލިޔުއްވާފައިވާ الزواجر ގައިވެސް ބޮޑެތި ފާފައިގެ ތެރެއިން މިކަން ހިމަނުއްވާފައިވެއެވެ.  ފަހެ މިކަމަށް އަރަގަނެވިފައިވާ މީހަކުނަމަ މިފާފައަށް ތައުބާވާން ޖެހޭނެއެވެ. އަދި ކޮންމެވެސް މިންވަރެއް ޞަދަޤާތް ކުރަންވާނެއެވެ.\nނަބިއްޔާ صلى الله عليه وسلم ގެ އަންނަނިވި ޙަދީޘް ބަސްފުޅުން، މިކަމުގެ ނުބައިކަން އެނގިގެން ދެއެވެ. އެކަލޭގެފާނު ޙަދީޘްކުރެއްވިއެވެ.\n((مَنْ قَالَ لِصَاحِبِهِ: تَعَالَ أُقَامِرْكَ، فَلْيَتَصَدَّقْ)) [رواه البخاري في صحيحه برقم: (4860)]\nމާނައީ: ”މީހަކު އޭނާގެ އެކުވެރިޔާގެ ގާތުގައި: ’ޖުވާކުޅެން އަންނާށޭ‘ މިފަދައިން ބުނެފިނަމަ ފަހެ ޞަދަޤާތެއް ކުރާށެވެ.“\nމިޙަދީޘަށް އިޝާރާތް ކުރައްވަމުން އިމާމު އައްޛަހަބީ رحمه الله ވިދާޅުވިއެވެ.\n”އެފަދައިން ހަމައެކަނި ބުނެލުމުން ކައްފާރާއެއް ނުވަތަ ޞަދަޤާތެއް ދޭން ޖެހެއެވެ. ދެން އެކަންކުރުމުގެ ނުބައިކަމާމެދު ވިސްނާލާށެވެ.“ \nދުޢާއަކީ، ﷲ ތަޢާލާ އަޅަމެން މިފަދަ އެންމެހާ ފާފަތަކުން ދުރުހެލިކުރައްވައި އަޅަމެންނަށް ދެއްވާފައިވާ ރިޒްޤާއި މުދަލުގައި ބަރަކާތް ލެއްވުމެވެ.\n ބައްލަވާ: معجم لغة الفقهاء (ص: 369). ދިވެހިބަހުގައި ބަޔާންކޮށްފައިވަނީ ޖުވާކުޅުމަކީ: ހަރާދު ކިޔައިގެން ކުޅޭ ކުޅިވަރު ކުޅުމެވެ.\n ބައްލަވާ: الموسوعة الفقهية الكويتية (39/405).\n ބައްލަވާ: الكبائر للذهبي (ص: 88).\n ބައްލަވާ: الكبائر (ص: 88).\n ބައްލަވާ: الزواجر لابن حجر الهيتمي (2/328).\n ބައްލަވާ: الكبائر (ص: 89).


Nafrathun Vevunu Loabi - 14 | Vaahaka ނަފްރަތުން ވެވުނު ލޯބި – 14 – Vaahaka\n4k 1 0\tAugust 6, 2021\nބޭރަށް ދާން ހުޅުވާލި ދޮރު ކުރިމަތީގައި އެހުރީ އޭނާއަށް އާ މޫނެއް ނޫނެވެ. ކުރިއަށް ވުރެ ހިކިވެފައި ސޯތަކާއި ޓީޝާޓެއް ލައިފައި ހުއްޓަސް އަޒާން އަކަށް އެމޫނެއް ނޯޅުނެވެ. އަމިއްލަ ކޮއްކޮއަށް ދެރައެއް ދިން މީހަކު ހަދާނުން ފިލާނީ ކިހިނަކުން ހެއްޔެވެ. އެއީ ހަމަ ޖައިލަމް އެވެ. "ކީއްކުރަން މިތާނގަ؟" އަޒާން ޖައިލަމް އާއި ދިމާއަށް ބަލާލީ ނަފްރަތުން ފުރިގެންވީ ބެލުމަކުންނެވެ. "ކަލޭ ކީއްކުރަނީ މިތާނގަ" އަޒާންލައިގެން ހުރި ޓީޝާޓުގައި ހިފާ ކައިރި ކޮއްލިއިރު ޖައިލަމް ގެ ދެބުމަ ވަނީ ގޮއްޖެހިފައެވެ. "އަހަރެން އުޅޭނީ އަހަރެންގެ ގޭގަ ދޯ" ދެކޮނޑު އަރުވާލަމުން މަލާމާތުގެ ރާގަކަށް އަޒާން އެހެން ބުނެލީ ޖައިލަމް އިތުރައް ރުޅިއަރުވާލުމުގެ ބޭނުމުގައެވެ. "ފައިހާ އަކީ ހަމަ އެކަނި އަހަރެންގެ ހައްގެއް. ކަލޭ އޭނަ އާއި ވައިވެސް ނޭޅޭތި" ޖައިލަމްގެ އަޑު ކުރިއަށް ވުރެ ބާރުވިއެވެ. "ކީއްކުރެވޭނީ އަހަރެން އޭނަ ގައިގަ އޮޅުލައިގެން އޮތަސް" ފަހަތުން އަޑެއް އިވިގެން އަޒާން ފަސް އެނބުރި ބަލާލިއެވެ. ފައިހާ އައިސް އަޒާންގެ އަތުގައި ހިފާލިއެވެ. ފައިހާގެ މޫނުމަތިން ޖައިލަމް އަށް ފެނިގެންދިޔައީ ވިހަ ހިނިތުންވުމެކެވެ.\nގޭތެރޭގައި އަޑު ގަދަވެގެން އިޒާން ވެސް ގަޔަށް ޓީޝާޓެއް މަހާލައިގެން ނުކުތެވެ. ޖައިލަމް އަކީ ކާކު ކަން ކޮން ފެންވަރެއްގެ މީހެއްކަން އަޒާން ވަނީ ކިޔައިދީފައެވެ. "ކަލޭ ހާދަ ގޮތެއްވެސް ނެތޭ ދޯ" ޖައިލަމް ފެނުމާއި އެކު އިޒާން ގޮސް ޖައިލަމްގެ ކުރިމަތީގައި ހުއްޓި ހަތަރު ކަޅި ހަމަ ކޮއްލިއެވެ. އަޒާން ގެ އިތުރުން އިތުރު ފިރިހެނަކު ނުކުތުމުން ޖައިލަމް ހުރީ ހައިރާން ވެފައެވެ. ޖައިލަމް އަނގައިން ނުބުނުމުން ދެންވެސް ވާހަކަ ދެއްކީ އިޒާން އެވެ. "ކަލޭ ލަދެއް ނުގަނޭތަ އެހެން ެަންހެނސކު ކަލޭގެ ދަރިއަކަށް ބަލިވެ އިން އިރު އަހަރެންގެ ކޮއްކޮމެންނަށް އެވަރުގެ ދެރައެއް ދީފަ އަނެއްކާވެސް އައިސް މިގޭ ހަތަރު ފާރު އެތެރެއަށް ވަންނާކަށް" ޖައިލަމް އަށް ބަލާލެވުނީ ފަހަތުގައި ހުރި ލިއުޝާއަށެވެ.\nހަމަހަށް ދާ ބަނޑުކޮޅު ބޭރަށް ނުކުމެ ފައި ހުރި އިރުވެސް ލިއުޝާ ލައި އުޅެނީ ޖިންސާއި ޓޮޕް ކޮޅެކެވެ. "ކީއްވީ؟ ބިރުގަތީތަ؟ ނޫނީ ކަލޭގެ އަޑު ކާޅު ގެންދިޔައީތަ؟" އަޒާންް މަސައްކަތް ކުރީ ޖައިލަމް އިތުރައް ރުޅިއަރުވާލާ އެތަނުން ފޮނުވާލާށެވެ. ކަންތައް ވީ ވެސް އޭނާ ބޭނުންވި ގޮތަށެވެ.\n"އަޅެ ކީކޭ ހިތަށް އަރައިގެންތަ އަހަރެން ގޮވައިގެން އެ ކޫޑި ކައިރިއަށް ދިޔައީ؟" ގެއަށް ވަދެ ހަމަހެހިލަމުން ލިއުޝާ ނުރުހުން ވެފައި ބުންޔެވެ. "މަށަކަށް ނޭނގޭ އެއީ އެ އަޒާން ގެ ކޮއްކޮ ކަމެއް" ޖައިލަމް ހާސް ވެފައި ހުއްޓާ ލިއުޝާއަށް ފެނުންމީ ފުރަތަމަ ފަހަރެވެ. "ހިނގާ ނިދަން ދާން ލިއު ވެސް ހުންނާނީ ވަރަށް ވަރު ބަދަލު ވެފަ މިހާރު." ޖައިލަމް ލިއުޝާ ގޮވަގެން ކޮޓަރިއާއި ދިމާއަށް ހިނގައިގަތެވެ. "މިރޭ ހިނގާބަ" ލިއުޝާ ބުނީ ކީކޭކަން ޖައިލަމް އަށް ނަގައި ގަނެވުނެވެ. ކޮޓަރި އަށް ވަދެ ޓީޝާޓް ބާލާ އެނދުމައްޗަށް އެއްލާލިއެވެ . ލިއުޝާ ޖައިލަމް ގެ އެހީއާއި އެކު ޖިންސު ބާލާ ނިދާ ހެދުމެއް ލައިގެން ސޯފާގައި އިށީނެވެ. ޖައިލަމްގެ ކަރު ދަށުގައި ލިއުޝާ ބިސް ދެމުން ދިޔައެވެ. ބަސް އަހާ ކުޑަ ކުއްޖެއް ފަދައިން ލިއުޝާގެ ޢަމަލު ތަކުގައި ޖައިލަމް ދިޔައީ ބައިވެރިވަމުންނެވެ. ޖައިލަމް ހެކި އިރު އޮތީ ހެސްގަޔާކަން އިހްސާސް ވުމުން އުނދަގޫ ވާގޮތް ވިއެވެ. ކައިރީގައި ފުން ނިއްޖެއްގައި އޮތް ލިއުޝާގެ ހަށިގަނޑު ބޯ ރަޖާ ގަނޑުން ނިވާކޮއްލައިފައި ފާހާނައަށް ވަދެ ފެންވަރާލިއެވެ. ލިއުޝާގެ ޢަމަލުތައް ހުންނަ ގޮތުން އޭނައަށް އުނދަގޫ ވާން ފަށައިފިއެވެ.\nމާޝާ ހެނދުނުގެ ސައި ތައްޔާރު ކުރާނީ އޭނަ ކަމުގައި ބުނުމުން ހަސީނާ އެކަމަކާ ދެކޮޅެއް ނުހަދައެވެ. އެންމެ ރަނގަޅު ކަމުގައި ބުނެ ހަސީނާ ގޮސް މާޝާ ގެ "ވެޑިން ޑްރެސް" ހިފައިގެން ގޮސް އަތުން ދޮވެލައިފައި ހިއްކަން އެޅުވީ ހަސީނާގެ ކޮޓަރީގައެވެ. ހުރި ހަމަ އެކަނި ދަރިފުޅުގެ އަލަތު ކައިވެނި ކުރެވޭތީ ހަސީނާ ހުރީ ނުހަނު އުފަލުންނެވެ. މަންމަ އުފަލުން ހުންނަތަން ފެނުމުން މާޝާ ވެސް ހުންނަނީ ވަރަށް އުފަލުންނެވެ.ރޮށި ފިހެ މަސް ހިނި ހަދާ ނިންމާފައި މާޝާ ދިޔައީ މިޝަލް އަށާއި އޭނާގެ މަންމައަށް ސައިބޯން ގޮވާށެވެ. ދެތިން ފަހަރު މިޝަލް ކޮޓަރީގައި ޓަކި ޖެހުމުން ދޮރު ހުޅުވިއެވެ. އަދި މިއަންނަނީ ކަމުގައި ބުނެ ދޮރު ލައްޕާލިއެވެ.\nމިޝަލް ކާގެއަށް ވަންއިރު މާޝާ އާއި ހަސީނާ އޭނާގެ އިންތިޒާރުގައި ތިއްބެވެ. "ލަސްވެއްޖެ ދޯ؟ ސޮރީ އިނގޭ ކުޑަ ކަމެއް ކޮއްލާފަ މިއައީ" ދެމައިން އޭނަގެ އިންތިޒާރުގައި ސައި ނުބޮއެ ތިބުމުން އަވަހަށް މިޝަލް ގޮނޑީގައި އިށީނދެ ސައި ބޯން ފެށިއެވެ. ސައި ބޮއެގެން ގޭތެރޭގައި ވާހަކަ ދައްކަން ތިއްބާ ގޭގެ ބެލް އަޅަން ފެށުމުން ހަސީނާ ގޮސް ދޮރު ހުޅުވާލިއެވެ. ދޮރު މަތީގައި ލޯބިވާ ފިރިމީހާ ހުއްޓާ ފެނުމުން ހަސީނާ މުހައްމަދު ގައިގާ ބައްދާލިއެވެ. މަންމަ ދޮރު ހުޅުވަނީ ގޮސް ނައިސްގެން މާޝާ ފަހަތައް އެނބުރުނު ގަޑީ އޭނާގެ ބައްޕައާއި މަންމަ ބައްދާލައިގެން ތިއްބާ ފެނުނެވެ. މާޝާ ވެސް ދުވެފައިގޮސް މަންމަ އާއި ބައްޕަގެ ގައިގާ ބައްދާލިއެވެ. "ބައްޕަ ބުނެވެސް ނުލާ ތިއައީ ވަރަށް ގޯސް" ކުޑަ ކުއްޖެއްހެން ތުން ދަމާ ޝަކުވާ ކޮއްލިއެވެ. "ٱلْحَمْدُ ﷲ. މަންމަ ދަރިފުޅަށް ތިހުރީ ޖަވާހިރެއް ހޯދަދީފަ. ބައްޕައަށް އާދެވޭނެ ގޮތެއް ނެތުމުން ބައްޕަ ހުރީ ވަރަށް ދެރަވެފަ. ބައްޕަ ވެސް ބޭނުން ދަރިފުޅު ކައިވެނި ކުރާއިރު ދަރިފުޅުގެ ކައިރީގަ ހުންނަން. ރޭގަ ބައްޕައަށް މިޝަލް ގުޅާފަ ބުނީ އަންނަންވީ ނުން ހެއްޔޭ ބައްޕަ ބުނިން ބައްޕައަށް ދެވޭކަށް ނެތޭ. މިއަދު މިބައްޕަ ދަރިފުޅު ގާތު މިހުރީ ވެސް މިޝަލް ބައްޕައަށް އާދެވޭނެ ގޮތް ހަމަ ޖައްސައި ދިނުމުން" މާޝާ އަށް މިޝަލް އާއި ދިމާއަށް ބަލާލެވުނީ ޝުކުރު ވެރިވާ ހާލުއެވެ. " އެއީ އެވަރު ކަމެއް ނޫނެންނު. ތިއީ އަހަރެންގެ ވާން އުޅޭ ބައްޕައެންނު" މުހައްމަދު އާއި އެކު މިޝަލް ދިޔައީ ބޭރުގައި ހުރި ފޮށިތައް ބަލައެވެ.\n"ކުޑަ ދޮން ހޭލަން އުޅޭ މިހާރު މެންދުރު ނަމާދު ބަންގި ގޮވަނީ އެޔޮއް" އަޒާން ހެނދުނު ެސް ނުތެދުވާތީ ފައިހާ ހުރީ ކަންބޮޑުވެފަ އެވެ. ނިދަން ބާއްވަން ބޭނުންވި ކަމުގައި ވިޔަސް މިއަދަކީ މާޝާގެ އުފަންދުވަސް ކަމުން ފައިހާ ވަނީ މާޝާގެ ކައިވެނި ކުރުމުގެ ކުރިން ހަވީރުގެ ގަޑިއަކަށް ސަޕްރައިޒް ޕާޓީއެއް ރާވާފައެވެ. "މާޝް މިދަނީ" މާޝް އޭ ބުނުމާއި އެކު އެނދުމަތީގައި ނިދިފައި އޮތް އަޒާން އަށް ފުންމައިގެ ް ތެދުވެވުނެވެ. " މާޝާ ވެސް އައީތަ މިހާރު" އެނދުން ތެދުވެ ދުވެފައި ކަހަލަ ގޮތަކަށް ފާހަނަ އަށް ވަދެ ފެންވަރައިގެން ނުކުތެވެ. އަޒާން ހުސް ހަށިގަނޑާ ހުއްޓާ ފައިހާއަށް ފެނުނު މިއީ ފުރަތަމަ ފަހަރެވެ. އެކަސްރަތީ ހަށިގަނޑު ހަމައަށް ފެންނަން އޮތް އިރު ފެންތިކި ތައް ހުރުމުން އިތުރަށް ފިރިހެން ވަންތަކަން އެ ހަށިގަނޑު ފެނިގެންދެއެވެ. " ނަމާދު ކޮއްގެން ކާން އާދޭ" އަޒާން އާއި ދިމާއަށް ނުބަލަން ވެގެން އަވަހަށް ފައިހާ ގޮސް ވުޟޫ ކޮއްލައިގެން ނަމާދަށް އެރިއެވެ.\n" އަޒާން. އަޒާން." މިޝަލް ގޮވަން ފެށި އަޑާއި އެކު އަޒާން އަވަހަށް ކޮޓަރިން ނުކުތެވެ. " ކަމަކުތަ؟" މިޝަލް އެކު ހިނގައިގަންނަމުން އަޒާން ބުނެލިއެވެ. " ހޫމް. ހިނގާބަ ފައިނަލް ޓަޗިން ހަދާލަން ދާން" މިޝަލް އެދެއްކި ވާހަކަ އަޒާން އަށް އެނގުމުން ކައިގެން އެބަ ދަން ކަމުގައި ބުންޔެވެ. މިޝަލް ވެސް އިތުރަށް މަޑު ނުކޮއް ގެއަށް ދާން ނުކުތެވެ. " މި ކޮންކަމެއް" ކާ މޭޒުމަތީ ހުރި އެއްޗެހިތައް ހާވަން ފެށިއެވެ. " މާޝާއަށް ޕާޓީއެއް ހަނދަންވީއޯ ކަލޯ" އިޒާން އަޒާން އާއި ދިމާއަށް ލޯ އަޅާލިއެވެ. " ދޮންބެ އާއި ހަވާލު އަހަރެން މިދަނީ" އަވަހަށް އެކަމުން ބޯ ދަމައިގަންނަން އައިސް އަލަމާރިން ކޯލާ ފުޅިއެއް ހިފައިގެން އަޒާން ގޮސް ސައިކަލް ގައި މާޝާ މެންގެއަށް ދާން ނައްޓާލިއެވެ. ސައިކަލުގައި ކަމުން ފަސް މިނެޓު ތެރޭގައި އެގެއަށް ދެވުނެވެ. ސަލާމް ގޮވާލުމަށް ފަހު މުހައްމަދު ސަލާމް ބަލައިގަތުމުން އަޒާން އެތެރެއަށް ވަނެވެ. " ބޭބެ ކޮން އިރަކު އައީ" މުހައްމަދު ފެނުމުން އަޒާންގެ މޫނު މަތި އުޖާލާ ވިއެވެ. ދެމީހުން ވާހަކަ ދައްކަން އިރުކޮޅަކު ތިބުމައް ފަހު މުހައްމަދު މިޝަލް އަށް ގޮވާލިއެވެ. މިޝަލް އާއި މާޝާ އަަތުގުޅާލައިގެން އައި ތަން ފެނުމުން އަޒާން ގެ މޫނު މަތީގެ ކުލަވަރު އެއްކޮށް ބަދަލު ވެގެން ދިޔައެވެ.\nފައިހާ ގުޅާ ނުލިތާނގާ މެސެޖަކުންވެސް އުފަންދުވަހުގެ ތަހުނިޔާ ނުކިއުމުން މާޝާ ހުރީ ވަރަށް ދެރަވެފައެވެ. މާޝާ އެތާ ހުންނަން ބޭނުން ނުވެގެން ދާން އެނބުރުނު ގަޑީ އަޒާން ގޮވާލިއެވެ. " ފައިއްކޮ ބުނީ ހަވީރު 4:15 ގަ އަންނައްޗޯ" އަޒާން މާޝާ އާއި ހަތަރު ކަޅި ހަމަ ކޮއްލިއެވެ. ބޯ ޖަހާލައިފައި މާޝާ ގޮސް ކޮޓަރި އަށް ވަނެވެ. އަދި ހަވީރު ފައިހާ ކައިރިއަށް ދާން ރީތިވެގެން ލާނެ ހެދުމެއް ނަގައި އިސްތިރި ކޮއްލިއެވެ. އަޒާން އާއި މިޝަލް އަވަދި ނެތި އެންމެ ފަހުގެ ތައްޔާރީތައް ވަމުން ދިޔައެވެ. މުޅިން އެއްކޮށް ނިމުނު އިރު ހުރީ އަސުރު ނަމާދަށް ބަންގި ގޮވާފައެވެ. މިޝަލް ގާތުވެސް ހަވީރު މާޝާ އެކު އައުމަށް ބުނެފައި އަޒާން ގެއަށް ދިޔައީ ފެންވަރާލައިގެން ރީތިވެލަންށެވެ.\n4 ޖެހި އިރު މާޝާ ހުރީ އެގޭގައެވެ. ފައިހާ އޭނާ ގެނައީ ކީއްކުރަން ކަމެއް އަދިވެސް މާޝާ އަކަށް ނޭނގެއެވެ. އިޒާން އައިސް މާޝާ އަށް އުފަންދުވަހުގެ ތަހުނިޔާ ކީ އިރުވެސް ފައިހާ އަދިވެސް އޭނާއަށް ތަހުނިޔާ ނުކިޔައެވެ. މާޝާ ގޮވައިގެން ކާގެއަށް ދާން ފައިހާ ތެދުވި އެވެ. މިޝަލް އަދި އިޒާން ވެސް އައުމަށް އެދުނެވެ. އަޒާންގެ ހިލަމެއް ނުވާތީ މާޝާ ހީކުރީ އޭނަ ދެކެ ހިތްހަމަ ނުޖެހިފައި ހުރި ކަމަށް ށެވެ. ކާގެއަށް ވަދެގެން އައި މާޝާ ފެނުމުން އަޒާން އަށް އިރުކޮޅަކު ހުއްޓުން އަރާފައި ހުރެވުނެވެ. ގަދަ ނޫކުލައިގެ ބިންމަތީގައި ހޭކޭ ހެދުމަކާއި ކަޅު ޝީލް އަޅާފައި ހުރުމުން މާޝާ ގެ މައުސޫމް ކަން އިތުރު ކޮށްދެއެވެ. ރަތް ކުލަ ޖައްސާފައިވާ އެތިން ފަތުގައި ހިނިތުން ވުމެއް ހުރި އިރު މާޝާގެ ރީތިކަން އިތުރު ކޮށްދެއެވެ. މާޝާ ސިއްސައިގެން ދިޔައީ ކުރިމަތީގައި ފައިހާ ހުއްޓި އުފަން ދުވަހުގެ ތަހުނިޔާ ކިޔުމުންނެވެ. ފާރުގައި " ހެޕިބާތްޑޭ ބްރައިޑް ޓުބީ މައި ބެސްޓް ފްރެންޑް" ޖަހާފައި އިނެވެ. މާޝާ ގެ ލޮލުން ކަރުނަ ނިރާލިއެވެ. " އޭ.. ރޮނީތަ.. އަހަރެން މާޝް ރޮއްވަން ކުރިކަމެއް ނޫނޭ މިއީކީ.." މާޝާ ހެއްވާ ލަންވެގެން ގަސްތުގައި ފައިހާ ލާނެއް ގޮތަކަށް އެހެން ބުންޔެވެ. އެންމެންގެ ހިނިގަނޑު ފަޅައިގެން ދިޔައެވެ. ކޭކު ފަޅައި ކޭކު ކައިގެން މިޝަލް އާއި މާޝާ ގެއަށް ދާން ނުކުތެވެ. " ވެއިޓް" އިޒާން ދުވަމުން އައިސް މާޝާ ގާތު ހުއްޓުނެވެ. " އަން.. މިއީ ދޮންބެ އާއި އިޑިއަޓް އަޒާންގެ ފަރާތުން" މާޝާ އަތަށް ކުޑަވަރެއްގެ ފޮއްޓެއް ދިނެވެ. ނުހިފަން ގަދަ ހެދުމުން މާޝާ އަތުތެރެއަށް ދޮށި ލާފައި އިޒާން އެތެރެއަށް ވަނީއެވެ.\nކައިވެނީގެ ވަގުތު ކުޑަ ތަން ވަމުން ދިޔަ ވަރަކަށް މާޝާގެ ހިތުގެ ވިންދު ދިޔައީ އަވަސް ވަމުންނެވެ. އެހެން ނަމަވެސް އެމޫނު މަތިން ހިނިތުންވުން އެންމެ ސިކުންތު ކޮޅަކަށް ވެސް ގެއްލިގެން ނުދެއެވެ. ރޭގަނޑު އަށެއް ޖެހި އިރު ފައިހާ ހުރީ މާޝާ ރީތި ކުރަން އެގެއަށް އައިސް އެވެ. ފައިހާ ދަސްކުރިހެން މާޝާ މޭކަޕް ކޮއް ޝީލް އަޅިވަދޭން ފެށިއެވެ. ކުޑަ ކުއްޖެއް ހެން ލޯ ގަނޑު ކުރިމަތީ މާޝާ އިށީނދެލައިގެން އިނީ ފައިހާ އޭނަ ރީތި ކޮއް ހިމެނޭ އިރަކަށެވެ.\nމިޝަލް ކެތް މަދުވެފައި އޭނާއަށް ހާއްސަ ކުރެވިފައި ހުރި ގޮނޑީގައި އިށީނދެލައިގެން އިނެވެ. މާޝާ ނުކުމެގެން އައީ އޭގެ ތިރީސް މިނެޓް ފަހުންނެވެ. އެންމެން ވެސް ދިޔައީ މާޝާ ގެ ރީތި ކަމަށް ތަޢުރީފު ކުރަމުންނެވެ. ހުދު ކުލައިގެ ވެޑިން ޑްރެސް ގައި ހުދު ޝީލް އަޅައިގެން ހުރި މާޝާ ހަމަ ގައިމުވެސް މިޝަލް ގެ ހިތް އަތުލައިފިއެވެ. އެތާ ތިބި އެހެން ފިރިހެން ކުދިންނަށް ވެސް ވީ ހަމަ އެވަރެވެ. ލިޕް ގްލޯޒް ޖައްސާފައި ހުރި ތުން ފަތުގައި ރަކި ހިނިތުން ވުމެއް ވީއިރު މާޝާ ގެ ހިތް ދިޔައީ އޮބި ނޯންނަ ވަރަށް ތެޅެމުންނެވެ. ކައިވެނި ކުރާ ވަގުތު ޖެހުމުން ކައިވެނީގެ ޚުތުބާ ނޫން އަޑެއް ނޯވެއެވެ. ފޮޓޯ ނަގަން ހުރީ އިޒާން އެވެ. ދޭތެރެ ދޭތެރެއިން ފްލެޝް ކަނޑާ އަޑު ނޫން އަޑެއް ނީވެއެވެ. "އަނބި ގަބޫލުކޮއްފިން" މާޝާ އަށް ހީވީ ޢީދު އައިސް ގެން އުޅޭހެންނެވެ. އަޒާން ވެސް ބޭރުފުށުން ހިނިތުންވުން ދައްކައިގެން ހުރީއެވެ. އެކުވެރިޔާގެ ކައިވެނީގެ ހަފްލާއަށް ފައިހާ ވަނީ ކުޑަކަމެއް ރާވާފައެވެ. އެގޮތުން ފައިހާ ބޭނުންވީ ފައިހާ ގެ އަޑުން ލަވައެއް ކިޔައިދޭންށެވެ. މާޝާ ގެ ގިޓާ ކޮޓަރީގައި އޮތް ކަން އެނގުމުން ގިޓާ ގެނެސް އަޒާން ގެ އަތައް ދިނީ އެ ޖަހާ ދޭށޭ ބުނަމުންނެވެ. އެންމެންގެ ސަމާލުކަން ހޯދުމަށް ފަހު ފައިހާ އާއި އަޒާން ގޮސް އެމީހުން ކުރަން އުޅުނު ކަންތަކަށް ތައްޔާރު ވެލިއެވެ. އަތައް ގިޓާ ހެޔޮ ވަރުކޮއްލާފައި މަޑު މިއުޒިކެއް އަޅުވާލިއެވެ.\nތިޔަ މޫނަށް ލޯ ހުއްޓޭ ގޮތްވޭ،\nތިޔަ ހީލުން ފެނިހައިރާން ހިތްވޭ،\nދީވާނާ ލޯބިން ވެއްޖޭ،\nކަންނޭނގޭ އިހްސާސެއް އެބަވޭ،\nޖާދޫވީ މަންޒަރުތައް ސިފަވޭ،\nދުލުން ބަޔާން ކުރަން ދަތި ވެއްޖޭ،\nހުވާ ކޮއްފައި ބުނަން ލޯބިވޭ،.\nކަލާދެކެ އިންތިހާ ލޯބިވޭ،\nކުއީން August 6, 2021\nވ. ރީތި މާޝާ ﷲ\nތަނަކޮޅެއް އަވަހަށް އަނެއް ބައި ގެނެސްދެއްޗޭ\nމިހާރުވެސް ކިޔާހިތުން ހުރެވެނީކީނޫން


ސްކޫލް ކެންޓީން ހިންގައިދޭނެ ފަރާތެއް ހޯދުން\nމި ސްކޫލުގެ ކެންޓީން އަމިއްލަ ތަކެތީގައި ހިންގައިދޭނެ ފަރާތެއް ހޯދުމަށް ކުރި އިޢުލާނު IUL)GZS/0219/58) އަށް އެކަށީގެންވާ ޢަދަދަށް އަންދާސީ ހިސާބު ހުށަހަޅާފައި ނުވާތީ، އެ އިޢުލާނު ބާތިލުކޮށް، މި ސްކޫލުގެ ކެންޓީނު ހިންގައިދޭނެ ފަރާތެއް ހޯދުމަށް،އަންދާސީ ހިސާބު ހުށަހެޅުމުގެ ފުރުޞަތު އަލުން ހުޅުވާލަމެވެ.\nވީމާ މިކަމަށް ޝައުގުވެރިވާ ފަރާތްތަކުން ބީލަން ހުށަހެޅުމަށް ރަޖިސްޓަރީ ކުރެއްވުމަށްފަހު މި ސްކޫލަށް އަންދާސީ ހިސާބު ހުށަހެޅުއްވުން އެދެމެވެ. މިމަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަން ފޮތުގައި ބަޔާން ކުރެވިފައިވާނެއެވެ.\nބީލަން ހުށަހެޅުމަށް ރަޖިސްޓަރީ ނުކުރައްވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ނުދެވޭނެ ވާހަކަ ދަންނަވަމެވެ. އަންދާސީ ހިސާބު ހުށަހަޅަން އޮންނަ ގަޑިއަށް ވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައިނުގަނެވޭނެ ވާހަކަވެސް މަޢުލޫމާތަށްޓަކައި ދަންނަވަމެވެ. އަދި އަންދާސީ ހިސާބާއެކު ހުށަހަޅަންޖެހޭ ލިޔެކިޔުންތައް ހަމަނުވާ އަންދާސީ ހިސާބުތައް ބާޠިލުކުރެވޭނެ ވާހަކަވެސް ދެންނެވީމެވެ.\nމިޕްރޮޖެކްޓާގުޅޭ ބީލަން ފޮތް މިއިޢުލާނާއެކު ހީރަސްކުރެވިފައި ވާނެއެވެ.\n10 އޮކްޓޯބަރު 2019 އިން 14 އޮކްޓޯބަރ 2019\nހެނދުނު 08:00 ން މެންދުރުފަހު 02:00 އަށް\n16 އޮކްޓޯބަރު 2019 (ބުދަ)\n20 އޮކްޓޯބަރު 2019 (އާދީއްތަ)\n09 އޮކްޓޯބަރު 2019


Mi Aharuge Dhivehi Premier League ge Partner akahaves Ooredoo Hamajassaifi - AO News\nމިއަހަރުގެ ދިވެހި ޕްރިމިއަރ ލީގުގެ ޕާޓްނަރއަކަށް ވެސް އުރީދޫ ހަމަޖައްސައިފި\nއުރީދޫ ދިވެހި ޕްރިމިއާ ލީގު 2022 ގެ އާ ސީޒަނަށް އުރީދޫ މޯލްޑިވްސް އާއި ފުޓްބޯލް އެސޯސިއޭޝަން (އެފްއޭއެމް) ގުޅިގެން ޕާޓްނަރޝިޕް އިއުލާންކޮށްފި އެވެ.\nއުރީދޫ މޯލްޑިވްސްގެ ހެޑް އޮފީހުގައި ބޭއްވިޚާއްސަ އިވެންޓެއްގައި ޕާޓްނަރޝިޕް އެއްބަސްވުމުގައި ސޮއިކުރެއްވީ އުރީދޫ މޯލްޑިވްސްގެ މެނޭޖިންގ ޑިރެކްޓަރު އަދި ސީއީއޯ، ޙާލިދް އަަލް-ހަމާދީ އާއި އެފްއޭއެމްގެ ރައީސް ބައްސާމް އަދީލް ޖަލީލެވެ.\nމި ރަސްމިއްޔާތުގައި އުރީދޫ މޯލްޑިވްސްގެ މެނޭޖިންގ ޑިރެކްޓަރ އަދި ސީއީއޯ، ޚާލިދު އަލް ޙަމާދީ ވިދާޅުވީ ފުޓުބޯޅައިގެ ރޫހަކީ މުޖުތަމައުތަަކުގައި އެއްބައިވަންތަކަން ދިރުވާާދޭ ފޯރިގަދަ ކުޅިވަރެއް ކަމަށެވެ. އެހެންކަމުން، ދިވެހިންނެކޭ އެއްފަދައިން ފުޓުބޯޅައަކީ އުރީދޫ އާއިވެސް ގާތް ގުޅުމެއް އޮންނަަ ކުޅިވަރެއް ކަމަށެވެ.\n“މި ޕަަރޓްނަރޝިޕާއި އެކު އެފްއޭއެމްއާ ގުޅިގެން ރާއްޖޭގެ ފުޓްބޯޅަ ކުރިއެރުވުމަށް ހުރި ފުރުސަތުތައް އިތުރަށް ފަހިކޮށްދީ، ރާއްޖޭގެ ފުޓްބޯޅަ އެހެން ހަރުފަތަކަށް ގެންދިޔުމަށް އަޅުގަނޑުމެން މަސައްކަތްކުރާނެ ކަމުގެ ޔަގީންކަން އަރުވަން.” ޚާލިދު ވިދާޅުވިއެވެ.\nއުރީދޫ އިން އަންނަނީ، ފެށުނީއްސުރެވެސް ރާއްޖޭގެ އެކި ކަންކޮޅުތަކުގައި ތިބި ޕްރޮފެޝަނަލް ކުޅުންތެރިންގެ އިތުރުން ކުޅިވަރަށް ލޯބިކުރާ ޒުވާނުންގެ ބައިވެރިވުން އިތުރުކުރުކޮށް ހުނަރު ބިނާކުރުމަށް މަގުފަހިކޮށްދިނުމުގައި ބޮޑު އެހީތެރިކަމެއް ފޯރުކޮށްދެމުންނެވެ.\nއެގޮތުން ރާއްޖޭގައި ހޯސްޓްކުރި ދެކުނު އޭޝިއާ ސަރަހައްދުގެ ގައުމީ ފުޓްބޯޅަ ޓީމުތައް ވާދަކުރާ އެންމެ ވަރުގަދަ ފުޓްބޯޅަ މުބާރާތް ކަމަށްވާ ސާފް ޗެމްޕިއަންޝިޕްގެ 13 ވަނަ އެޑިޝަންގެ ފަޚުރުވެރި ޓައިޓަލް ސްޕޮންސަރަކީވެސް އުރީދޫ މޯލްޑިވްސްއެވެ. ޓައިޓަލް ސްޕޮންސަރގެ ހައިސިއްޔަތުން އުރީދޫއިން ވަނީ 2021 ވަނަ އަހަރުގެ އެންމެ ކުލަގަދަ އަދި އެންމެ ފޯރިގަދަ މި އިވެންޓް ރާއްޖޭގެ އެކި ކަންކޮޅުތަކުގައިވާ މުޖުތަމަޢުތަކަށް ބައިވެރިވުމުގެ ފުރުސަތު ފަހިކޮށްދީ، އިތުރަށް ފޯރިގަދަކުރުމަށް ގިނަ ހަރަކާތްތަކެއް ހިންގާފައެވެ.\nރާއްޖޭގެ އަދި އެހެނިހެން ބައިނަލްއަޤްވާމީ ޕާޓްނަރުންނާއި ގުޅިގެން، އިންސާނީ ތަރައްޤީއަށް ޓަކައި ކުރިމަގުގައިވެސް އުރީދޫ އިން މަސައްކަތް ކުރަމުންދާނެ ކަމުގެ ޔަގީންކަަން އެކުންފުނިން މި ފުރުސަތުގައި އަރުވައެވެ.\nއުރީދޫ މޯލްޑިވްސްދިވެހި ޕްރިމިއާ ލީގު


“އިސްލާޙް”ކުރި ފްލެޓް ލިސްޓް- އެކެނިވެރި މައެއްގެ އުދާސްތައް! | Sandhaanu\n“އިސްލާޙް”ކުރި ފްލެޓް ލިސްޓް- އެކެނިވެރި މައެއްގެ އުދާސްތައް!\nއެއީ ފިސާރި ދިވެހި ލޭހިނގާ ދިވެހި ކަނބަލެކެވެ. ނަސީބު އަތުގައި ނުހިފުމުން ޙަޔާތުގައި މިހާތަނަށް މާބޮޑެތި އުފާތަކެއް ނުލިބުނަަސް، ދެދަރިންނާއި، އަމިއްލަ ނަފްސަށްޓަކާ ފޮނި އުއްމީދުތަކެއް ކުރަމުންދާ މައެކެވެ.\nކަންދިމާ ކުރި ގޮތުން މާލޭ މީހަކަށް ވީކަމުގައި ވީނަމަވެސް، ދިރިއުޅެން ޖެހުނީ ދޮންބައްޕަގެ ގޭގައެވެ. އުޅެ ބޮޑުވީ އެތަނުގައެވެ. އަމިއްލަ ބައްޕަ، އަދި މަންމަގެ ވެސް ގެދޮރެއް ނެތެވެ. މާލެ ނޫން ދިރިއުޅޭނެ އިތުރު ރަށެއްވެސް ނެތެވެ.\nފޮނި އުއްމީދުތަކަކާއި އެކު ފެށި ޒަވާޖީ ހަޔާތްވެސް ފެނަށް ދިޔަ ފަހުން4އަހަރުވީއެވެ. ގާތުގައި ލޯބި ލޯބި ދެދަރިން އެބަތިއްބެވެ. ނަމަވެސް ކުރީގެ ފިރިމީހާގެ ގޭ ނޫން، އިތުރު ތަނެއް ދިރިއުޅޭކަށް ނެތެވެ.\nއުޅެންޖެހިފައިވަނީ 8 ފޫޓު7ފޫޓް ކޮޓަރިއެއްގައެވެ. އެތަނުގައި ދެކުދިންނާއި އެކު ދިރި އުޅޭ އިރު، ތަންކޮޅު ކުޑަކަމުން ފާހާނައިގައި ދޮރެއް ހަރުކުރެވޭކަށް ނެތެވެ. އެކަކު ފާހާނަޔަށް ވަދެއްޖެނަމަ ދެން ތިބި މީހުން ތިބެން ޖެހެނީ ކޮޓަރިން ބޭރުގައެވެ. މިހާލުގައި4އަހަރު ވީއިރު، ނަފްސާނީ ގޮތުން ކުރާނެ އަސަރު ވިސްނާލާށެވެ.\nފްލެޓަށް އެދި ވޭތުވެދިޔަ 25 އަހަރުގައި އެތައް ފޯމެއް ލީނަމަވެސް ފްލެޓެއް ނުލިބި ހުރެފައި، 2018 ވަނަ އަހަރު މާލެ ރަށްވެހިންގެ ކެޓެގަރީއިން ފްލެޓް ލިބުން މީހުންގެ ލިސްޓުގެ އެންމެ މަތީގައި ނަން އޮތެވެ. އެންމެ މަތިން ޕޮއިންޓް ވެސް ލިބިގެންނެވެ. އުއްމީދުގެ އަލިކަމެއް ލިބުނީ ސަރުކާރުން ދިން ފްލެޓް ލިބުނު ކަމުގެ ލިޔުމާއި އެކުއެވެ.\nނަމަވެސް ކަންވީ އަނެއްކާވެސް އިތުރު ވޭނެއް ލިބޭނެ ހެންނެވެ. އަތުގައި ހިފި ނަސީބު ގަދަ ކަމުން ޖަހައިގަނެފިއެވެ. މިސަރުކާރުން ނެރުނު “އިސްލާޙު” ކޮށްފައިވާ ލިސްޓުގައި ނަމެއް ނެތެވެ.\nދިރިއުޅުމުގެ ހާލަތުން 18 ޕޮއިންޓް ކަނޑާލައި، ލިސްޓްގެ 2000 ވަނައަށް ވުރެން ދަށަށް ވައްޓާލައި، ފްލެޓް އަތުލައިފިއެވެ. ހާލަތަށް އައީ ކޮން ބަދަލެއްތޯއެވެ؟ ހާލަތު ވަނީ ދުވަހުން ދުވަހަށް ގޯހެވެ. ކުރީގެ ފިރިމީހާގެ ގޭގެ ކަނެއްގައި، މިފަދަ ނަފްސާނީ ގޮތުން އުނދަގޫ ކޮށްޓެއްގައި އިނދެ ދިރިއުޅުން ވޭތުކުރަން ބޭނުންވާނީ ކާކުތޯއެވެ؟ ދިރިއުޅުމުގެ ހާލަތުން މާކްސް ކެނޑި ސަބަބެއް ބުނެދެއްވާށެވެ؟ “އިންސާފުގެ ދަތުރޭ” ކިޔައި ވެރިކަމަށް އައިސް، ނިކަމެތިންނަށް އަނިޔާކުރާ ސަބަބެއް ބުނެދެއްވާށެވެ؟ އަޅުގަނޑުގެ ކުށެއް ބުނެދެއްވާށެވެ؟\n(ވަޒީފާގެ ގޮތުންނާއި، ދިރިއުޅުމުގެ ހާލަތުގެ ގޮތުން ނަން ސިއްރުކޮށްފައި)


ސަރުކާރުގެ ހުރިހާ ސްކޫލެއްގައި ނާސްތާ ދޭން ފަށައިފި\nބ. އަތޮޅު ތައުލީމީ މަރުކަޒުގެ ދަރިވަރުންތަކެއް މިއަދު ހެނދުނުގެ ނާސްތާގައި\nސަރުކާރުން ހޭދަކޮށްގެން ރާއްޖޭގެ ހުރިހާ ސްކޫލްތަކެއްގައި ހެނދުނުގެ ނާސްތާ ދޭން މިއަދު ފަށައިފި އެވެ.\nމި އަހަރުގެ ފުރަތަމަ ޓާމުގައި އަޖުމަ ބެލުމުގެ ގޮތުން 25 ސްކޫލެއްގައި ނާސްތާ ޕްރޮގްރާމު ވަނީ ފަށައިފައެވެ.\nއާ ސަރުކާރުގެ ވައުދުތަކުގެ ތެރޭގައި ހިމެނޭ ހިލޭ ނާސްތާ ދިނުމުގެ ޕްރޮގްރާމް ސަކުކާރުގެ ހުރިހާ ސްކޫލެއްގައި އިފްތިތާހްކުރުން ފެށުމުގެ ގޮތުން މިއަދު ބޭއްވި ރަސްމިއްޔާތުގައި މިނިސްޓަރު އައިޝަތު އަލީ ވިދާޅުވީ ނާސްތާތަކުގައި މިވަގުތު އަދި ވަކި ބާވަތްތަކެއްގެ ކާނާ ހުރި ނަމަވެސް، މުސްތަގުބަލުގައި އިތުރު ބާވަތްތައް ތައާރަފް ކުރާނެ ކަމަށެވެ.\nމިނިސްޓަރު ވިދާޅުވީ ނާސްތާ ދިނުމަކީ އަލަށް ރައްޖޭގެ ސްކޫލުތަކުގައި ފެށި ކަމަކަށްވާތީ މިވަގުތު ކްލާސްރޫމްގައި އެކަން ކުރި ކަަމަށްވިޔަސް ކުރިއަށް އޮތް ތަނުގައި، އަލަށް ހަދާ ސްކޫލުތަކުގައި ކާ މާލަމްތަކާއި ބަދިގެތައް ބިނާކުރާނެ ކަމަށެވެ.\nމިނިސްޓަރު އައިޝަތު އަލީ ވިދާޅުވީ ނާސްތާ ޕްރޮގްރާމް ފެށިފަހުން ސްކޫލުކުދިން ފިލާވަޅުތަކަށް އަހައްމިއްޔަތުކަން ދޭ މިންވަރު އިތުރުވެފައިވާ ކަމަށެވެ.\nބ. އަތޮޅު ތައުލީމީ މަރުކަޒުގެ ގްރޭޑް9ދަރިވަރަކު ބުނީ ބައެއް ދުވަސް ދުވަހު ސައި ނުބޮއި ސްކޫލަށް އަންނަ ކަމަށެވެ. އެކަމަކު މިއަދު އެ ސްކޫލުގައި ނާސްތާ ދޭން ފެށުމުން ހެނދުނުގެ ކިޔެވުން ދެން ފަށާނީ ނާސްތާއަށް ފަހު ކަމަށް އޭނާ ބުންޏެވެ.\nކިޔަވާ ދަރިވަރުންނަށް ނާސްތާ ފޯރުކޮށްދިނުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. މި ޕްރޮގްރާމުގެ ފުރަތަމަ އަހަރަށް 123 މިލިއަން ރުފިޔާގެ ބަޖެޓެއް ކަނޑައަޅާފައިވެ އެވެ.


Imran Khan kuru film akaa eku annanee | Mihaaru\nއިމްރާން: އޭނާ ޑައިރެކްޓް ކުރި ކުރު ފިލްމް މި މަހުގެ 20 ގައި ދައްކައިލާނެ.\n13 ސެޕްޓެމްބަރ 2018 - 07:11\nހުނަރުވެރި އަދި ކާމިޔާބު އެކްޓަރު އާމިރް ހާނަށް ބޮޑުބޭބެ ކިޔާ އިމްރާން ޑައިރެކްޓްކޮށްފައިވާ ފިލްމަށް ދީފައިވާ ނަމަކީ "މިޝަން މާސް: ކީޕް ވޯކިން އިންޑިއާ" އެވެ. މި ފިލްމް ލިޔުނީ ވެސް އިމްރާނެވެ.\nފިލްމު ޕްރޮޑިއުސްކޮށްފައި ޗަނީ ކަރަން ޖޯހަރްގެ ދަރްމާ ޕްރޮޑަކްޝަންގެ ދަށުން ހިންގާ ދަރްމާ 2.0 އިންނެވެ. އެއީ ޓީވީ އިޝްތިހާރުތަކާއި ކުރު ފިލްމުތައް އުފެއްދުމަށް ހާއްސަކޮށްގެން ކަރަން ހިންގާ ޑިވިޝަނެކެވެ.\n"މިޝަން މާސް: ކީޕް ވޯކިން އިންޑިއާ" އަކީ ޖޯނީ ވޯކާ ދަ ޖާނީ ކެމްޕޭންގެ ދަށުން ހަދާފައިވާ ފިލްމެކެވެ. މިއީ އިންޑިއާގެ ޖައްވީ ދަތުރަށް ހާއްސަ ކެމްޕޭނެކެވެ.\nއިމްރާން ޑައިރެކްޓް ކުރި ފިލްމުގެ މުހިއްމު ރޯލްތައް ކުޅެފައި ވަނީ ޕްރަކާޝް ބެލަވާދީ އާއި އަބީޝެކް ސާހާގެ އިތުރުން ސޮނާލީ ސަޗަދޭވް އެވެ.\nފިލްމާ ބެހޭ ގޮތުން އިމްރާން ބުނީ އިންޑިއާ އިންޑިއާ އިން މާސް އަށް ހަމައަށް ދާން ފަށާފައިވާ ކާމިޔާބު މިޝަނަށް ހާއްސަ ފިލްމެއް ހަދަން މަގުދަހިވުމަކީ އޭނާ އަށް ލިބުނު ވަރަށް ބޮޑު ފަހުރެއް ކަމަށެވެ. އަދި އެ މަސައްކަތުގެ ހިއްސާއެއްގެ ގޮތުގައި ފިލްމެއް ހަދަން ފުރުސަތު ލިބުމަކީ ވަރަށް ބޮޑު ޝަރަފެއް ކަމަށް ބުންޏެވެ.\n"މިޝަން މާޝް: ކީޕް ވޯކިން އިންޑިއާ" ގެ ޓްރެއިލާ.\n"މިޝަން މާސް: ކީޕް ވޯކިން އިންޑިއާ" ވެބް ފިލްމެއްގެ ގޮތުގައި ބެލުންތެރިންނަށް ދޫކޮށްލަން ހަމަޖެހިފައި ވަނީ މި މަހުގެ 20 ވަނަ ދުވަހު އެވެ.\nފިލްމް ޑައިރެކްޝަނަށް އިމްރާން ފައްކާވަމުން އަންނަ އިރު، 2008 ގެ ފިލްމް "ޖާނޭ ތޫ ޔާ ޖާނޭ ނާ" އިން އެކްޓަރެއްގެ ގޮތުގައި ބޮލީވުޑަށް ނުކުތުމު ކުރިން ވެސް އިމްރާންގެ ޝައުގުވެރިކަން ހުރީ ޑައިރެކްޝަނެއް ކަމަށް ބުނެފައިވެ އެވެ. އަނެއްކޮޅުން އެކްޓަރެއްގެ ގޮތުގައި އޭނާ އަށް މިހާތަނަށް ބޮޑު ކުރިއެރުމެއް ހޯދިފައެއް ވެސް ނެތެވެ.\n"ދިއްލީ ބެލީ"، "އައި ހޭޓް ލަވް ސްޓޯރީޒް"، "މޭރޭ ބްރަދާ ދާ ކީ ދުލްހަން" ފަދަ ފިލްމްތައް ކުޅުނު އިމްރާން، 35، އެންމެ ފަހުން ބޮޑު ސްކްރީނުން ފެނިފައި ވަނީ 2015 ގެ ފްލޮޕް ފިލްމް "ކައްޓީ ބައްޓީ" އިންނެވެ.\nއިތުރު ލިޔުންތައް ބޮލީވުޑް އާމިރު ޚާން އިމްރާން ޚާން\nއާމިރާއި އާލިއާ އެކުގައި ސްކްރީނަށް ގެންނާނީ ކަރަން